孫星衍敘錄隋志：漢官典職儀式選用二卷，漢衛尉蔡質撰。唐志蔡質漢官典儀一卷。諸書所引；又有作蔡質漢官典職、漢官典職儀者，皆後人省文也。陳氏書錄解題：漢官典儀一卷，漢衛尉蔡質撰，雜記官制及上書謁見禮式。李埴續補一卷。俱不傳。今錄成一卷，名從隋志。質字子文，蔡邕叔父。見後漢書蔡邕傳、晉書蔡豹傳。
漢官典職儀式選用一卷清衛尉蔡質撰清孫星衍校集太尉，孝文三年置，七年省。武帝建元二年置，五年復省，更名大司馬。建武二十七年復置太尉。太平御覽職官部府開闕，王莽初起大司馬，後篡盜神器，〔一〕故遂貶去其闕。續漢志補注
司徒本丞相官，哀帝改為大司徒，主司徒眾，馴五品。府與蒼龍闕對，厭于尊者，不敢稱府也。續漢志補注、太平御覽職官部案：續漢志補注引「稱」字作「號」。
漢興，置大將軍、驃騎，位次丞相；車騎、衛將軍、左、右、前、後，皆金紫，位次上卿。典京師兵衛，〔四夷〕屯警。〔二〕續漢志補注
惠帝改太常為奉常，景帝復為太常，蓋周官宗伯也。藝文類聚職官部、太平御覽職官部
五官中郎解，其府對太學。續漢志補注
左中郎解，其府府次五官。續漢志補注案：當作「次五官府」，誤倒。
三署郎見光祿勳，執板拜；見五官、左、右將，執板不拜。於三公諸卿無敬。續漢志補注
虎賁中郎將主虎賁千五百人，無常員，多至千人。案：太平御覽引「多」上有「郎」字。戴鶡冠，次右將府。又虎賁舊作「虎奔」，〔三〕言如虎之奔也。王莽以古有勇士孟賁，故名焉。續漢志補注、後漢書孔融傳注、北堂書鈔設官部、太平御覽職官部
羽林郎百二十八人，無常員，府次虎賁府。續漢志補注
謁者僕射見尚書令，對揖無敬。謁者見，執板拜之。續漢志補注
謁者案：續漢志補注引無此二字。〔四〕出府丞、長史、陵令，案：光武紀注引無此七字。皆選儀容端正，任奉使者。後漢書光武紀注、續漢志補注
南宮至北宮，中央作大屋，複道，三道行，天子從中道，從官夾左右，案：太平御覽居處部引作「複道三行，天子按行中央，臺官從左右」。十步一衛。兩宮相去七里。後漢書光武紀注案：文選古詩十九首注引「南宮、北宮，相去七里」。
宮中諸有劾奏罪，左都候執戟戲車縛送付詔獄，在官大小各付所屬。以馬被覆。見尚書令、尚書僕射、尚書，皆執板拜；見丞、郎皆揖。續漢志補注
正月旦，百官朝賀，光祿勳劉嘉、廷尉趙世各辭不能朝，高賜舉奏：「皆以被病篤困，空文武之位，闕上卿之贊，既無忠信斷金之用，而有敗禮傷化之尤，不謹不敬！請廷尉治嘉罪，河南尹治世罪。」議以世掌廷尉，故轉屬他官。續漢志補注
少府符著出見都官從事，〔五〕持板。都官從事入少府見符著，持板。續漢志補注
侍中，常伯，選舊儒高德，博學淵懿。案：太平御覽引作「博學洞達」。仰占俯視，切問近對，喻旨公卿，上殿稱制，參乘佩璽秉劍。員本八人，陪見舊在尚書令、僕射下，尚書上；今官出入禁中，更在尚書下。司隸校尉見侍中，執板揖，河南尹亦如之。又侍中舊與中官俱止禁中。案：唐六典引下有「宿直廬在石渠門外」八字。武帝時，侍中莽何羅案：唐六典引作「馬何羅」。挾刃謀逆，由是侍中出禁外，有事乃入，畢即出。王莽秉政，侍中復入，與中官共止。案：唐六典引作「復止禁中」。章帝元和中，侍中郭舉與後宮通，拔佩刀驚上，舉伏誅，由是侍中復出外。〔六〕續漢志補注、唐六典六、〔七〕太平御覽職官部
尚書令主贊奏，總典綱紀，無所不統，〔八〕秩千石，案：藝文類聚引作「秩二千石」。銅印墨綬。北堂書鈔設官部、藝文類聚職官部
故公為之者，朝會（不）〔下〕陛奏事，〔九〕增秩二千石，故自佩銅印墨綬。續漢志補注
尚書奏事於明光殿，省中畫古烈士，重行書讚。初學記職官部
省中皆以胡粉塗壁，紫素界之，畫古烈士。初學記居處部〔一０〕
尚書僕射主開封，掌授廩給錢穀也。北堂書鈔設官部
僕射主封門，掌授廩假錢穀。凡三公、列卿、將、大夫、五營校尉行復道中，遇尚書僕射、左右丞郎、御史中丞、侍御史，皆避車豫相迴避。衛士傳不得迕臺官，〔臺官〕過後乃得去。〔一一〕續漢志補注
尚書典天下歲盡集課事。三公尚書二人，典三公文書。吏曹尚書典選舉齋祀，屬三公曹。靈帝末，梁鵠為選部尚書。〔一二〕續漢志補注
常侍曹主常侍、黃門、御史事，世祖改曰吏曹。續漢志補注
二千石曹掌中郎官水火、〔一三〕盜賊、辭訟、罪眚。續漢志補注
民曹典繕治功作，監池、苑、囿、盜賊事。續漢志補注
客曹天子出獵，駕，御府曹郎屬之。續漢志補注
尚書左、右丞典臺事，繩糾無所不。太平御覽職官部
左、右丞對揖，稱左、右君也。〔一四〕北堂書鈔設官部
尚書左丞總典臺中綱紀，無所不統。續漢志補注、初學記職官部
右丞與僕射對掌授廩假錢穀，〔一五〕與左丞無所不統。凡中宮漏夜盡，鼓鳴則起，鐘鳴則息。衛士甲乙徼相傳，甲夜畢，傳乙夜，相傳盡五更。衛士傳言五更，未明三刻後，雞鳴，衛士踵丞郎趨嚴上臺，不畜宮中雞。汝南出雞鳴，衛士候朱雀門外，專傳雞鳴於宮中。續漢志補注
尚書郎初從三署詣臺試，初上臺稱守尚書郎，中歲滿稱尚書郎，三年稱侍郎。〔一六〕案：北堂書鈔設官部、初學記職官部引下有「凡三十四人，選吏能者為之」。客曹郎主治羌胡事，劇遷二千石或刺史，其公遷為縣令，秩滿自占縣去，詔書賜錢三萬與三臺祖餞，餘官則否。治嚴一月，準謁公卿陵廟乃發。御史中丞遇尚書丞、郎，避車執板住揖，丞、郎坐車舉手禮之，車過遠乃去。尚書言左、右丞，敢告知如詔書律令。郎見左、右丞，對揖無敬，稱曰左、右君。丞、郎見尚書，執板對揖，案：此「對」字當衍，後同。稱曰明時。見令、僕射，執板拜，朝賀對揖。續漢志補注
尚書郎晝夜更直于建禮門內。北堂書鈔設官部、初學記職官部、文選沈休文和謝宣城詩注案：「晝夜更直」北堂書鈔、初學記引作「夜直五日」。〔一七〕
省閣下大屏稱曰丹屏，尚書郎含雞舌香，伏其下奏事。太平御覽居處部
尚書郎入直臺中，官供新青縑白綾被，〔一八〕或錦被，晝夜更宿，帷帳畫，通中枕，臥旃蓐，冬夏隨時改易。太官供食，五日一美食。〔一九〕後漢書鍾離意傳注、北堂書鈔設官部、酒食部、初學記職官部、藝文類聚布帛部、太平御覽服用部、布帛部〔二０〕
尚書郎直，太官供餅餌五熟。太平御覽飲食部
尚書郎伯使二人，〔二一〕女侍史二人，皆選端正者。伯使從至止車門還，女侍史絜被服，〔二二〕案：北堂書鈔、太平御覽引作「潔衣服」。執香爐燒熏，從入臺中，給使護衣服也。後漢書鍾離意傳注、廣韻十一模注、北堂書鈔儀飾部、太平御覽服章部〔二三〕
尚書郎懷香握蘭，趨走丹墀。太平御覽香部
以丹（赤）〔漆〕地，〔二四〕故稱丹墀。廣韻六脂注、文選西京賦注、魏都賦注、廣絕交論注、太平御覽居處部
尚書丞，郎見尚書，執板對揖，稱曰明公。案：「公」續漢志補注引作「時」，見前。尚書郎見左、右丞，對揖無敬，稱曰左、右君。太平御覽禮儀部
尚書令、僕射，〔二五〕給赤管大筆兩枝。〔二六〕北堂書鈔藝文部
尚書令、僕、丞、郎，月賜隃糜大墨一枚，小墨二枚。〔二七〕北堂書鈔藝文部、初學記文部、太平御覽文部
楊喬糾羊柔曰：「柔知丞、郎鴈行，威儀有序。」文選責躬詩注、與陳伯之書注〔二八〕
尚書令史皆選蘭臺、符節上稱精練吏有能為之。〔二九〕續漢志補注
御史中丞遇尚書郎，避車執板住揖，車過乃去之。〔三０〕北堂書鈔設官部、白帖七十四
中丞掌蘭臺。北堂書鈔設官部
丞，故二千石為之，或遷侍御史高第，執憲中司，朝會獨坐，內掌蘭臺，督諸州刺史，糾察百寮，〔三一〕出為二千石。續漢志補注
治書侍御史二人，治廷尉奏事，罪當輕重。〔三二〕北堂書鈔設官部選御史高第補之。續漢志補注
侍御史，秦官。周有御史，掌郡案：當作「邦」。國都邑，案：當作「鄙」萬民之治，案：當作「及萬民之治令」。〔三三〕以贊冢宰。北堂書鈔設官部
其二人者更直。執法省中者，皆糾察百官，督州郡。公法府掾屬高第補之，初稱守，漢歲拜真，出治劇為刺史、二千石，平遷補令。見中丞，執板揖。續漢志補注
將作大匠位次河南尹。光武中元二年省，謁者領之。章帝建初元年復置。〔三四〕續漢志補注
門候見校尉，執板下拜。續漢志補注案：「下」當作「不」。〔三五〕
五營司馬見校尉，執板不拜。續漢志補注
越騎校尉掌越騎。續漢志補注
長水校尉主長水、宣曲胡騎。續漢志補注
射聲校尉掌待詔射聲事。〔三六〕續漢志補注
司隸校尉職在典京師，外部諸郡，無所不糾。封侯、外戚、三公以下，無尊卑。入宮，開中道稱使者。每會，後到先去。續漢志補注
司隸詣臺廷議，處九卿上，朝賀處公卿下，陪案：當有「位」字。卿上。初除，謁大將軍、三公，通謁持板揖。公議、〔三七〕朝賀無敬。臺召入宮對見尚書，持板，朝賀揖。續漢志補注
延熹中，京師游俠有盜發順帝陵，賣御物于市，市長追捕不得。周景以尺一詔召司隸校尉左雄詣臺對詰，雄伏于庭荅對，景使虎賁左駿頓頭，血出覆面，與三日期，賊便擒。後漢書周景傳注
都官主雒陽百官，朝會與三府掾同。續漢志補注
河南尹出考案，與從事同。續漢志補注
詔書舊典，案：續漢志補注引有此四字。刺史班宣，周行郡國，省察治狀，黜陟能否，斷治冤獄，案：後漢書光武紀注引此四句，「治狀」作「政教」。以六條問事，非條所問，即不省。一條，強宗豪右田宅踰制，以強陵弱，以眾暴寡。二條，二千石不奉詔書遵承典制，倍公向私，旁詔守利，侵漁百姓，聚斂為姦。三條，二千石不恤疑獄，風厲殺人，怒則任刑，喜則淫賞，煩擾苛暴，剝戮黎元，為百姓所疾，山崩石裂，妖祥訛言。四條，二千石選署不平，苟阿所愛，蔽賢寵頑。五條，二千石子弟恃怙榮勢，請託所監。六條，二千石違公下比，阿附豪強，通行貨賂，割損政令也。漢書百官公卿表注、續漢志補注
諸州刺史初除，比諸案：此當有脫。持板揖，不拜。續漢志補注
諸州刺史上郡並列卿府，言「敢言之」。後漢書朱雋傳注
立宋皇后儀尚書令臣囂、僕射臣鼎、尚書臣旭、臣乘、臣滂、臣謨、臣詣稽首言：「伏惟陛下履乾則坤，動合陰陽。群臣大小咸以長秋宮未定，遵舊依典，章表仍聞，時乃聽。令月吉日，以宋貴人為皇后，應期正位，群生兆庶莫不式舞。易稱「受茲介祉」，詩云「干祿百福，子孫千億」，萬方幸甚。今吉日以定，臣請太傅、太尉、司徒、司空、太常條列禮儀正處上，群臣妾無得上壽，如故事。臣囂、臣鼎、臣旭、臣乘、臣滂、臣謨、臣詣愚闇不達大義，誠惶誠恐，頓首死罪，稽首再拜以聞。」制曰：「可。」維建寧四年七月乙未，制詔：「皇后之尊，與帝齊體，供奉天地，祇承宗廟，母臨天下。故有莘興殷，姜任母周，二代之隆，蓋有內德。長秋宮闕，中宮曠位，宋貴人秉淑媛之懿，體山河之儀，威容照耀，德冠後庭。群寮所咨，僉曰宜哉。卜之蓍龜，卦得承乾。有司奏議，宜稱紱組，以臨兆民。今使太尉襲使持節奉璽綬，宗正祖為副，立貴人為皇后。其往踐爾位，〔三八〕敬宗禮典，肅慎中饋，無替朕命，永終天祿。」皇后初即位章德殿，太尉使持節奉爾綬，天子臨軒，百官陪位。皇后北面，太尉住蓋下，東向，宗正、大長秋西向。宗正讀策文畢，皇后拜，稱臣妾，畢，住位。太尉襲授璽綬，中常侍長樂太僕高鄉侯覽長跪受璽綬，〔三九〕奏於殿前，女史授婕妤，婕妤長跪受，以授昭儀，昭儀受，長跪以帶皇后。皇后伏，起拜，稱臣妾。訖，黃門鼓吹三通。鳴鼓畢，群臣以次出。后即出，大赦天下。皇后秩比國王，即位威儀，赤紱玉璽。續漢志補注
正月旦，天子幸德陽殿，臨軒。公、卿、將、大夫、百官各陪朝賀。〔四０〕蠻、貊、胡、羌朝貢畢，見屬郡計吏，皆陛覲，庭燎。宗室諸劉雜會，〔四一〕萬人以上，立西面。位定，公納薦，太官賜食酒，西入東出。既定，上壽。計吏中庭北面立，太官上食，賜群臣酒食。貢事御史四人執法殿下，虎賁、羽林弧弓撮矢，案：通典引作「挾矢」。陛戟左右，戎頭偪脛啟前向後，〔四二〕左、右中郎將住東西，案：通典引作「位東南」。羽林、虎賁將住東北，五官將住中央，悉坐就賜。作九賓徹樂。案：安帝紀注引無「徹」字。通典引作「散」。舍利案：安帝紀注引下有「之獸」二字。從西方來，戲於庭極，乃畢入殿前，激水化為比目魚，跳躍就水，作霧案：安帝紀注、文選西京賦注引「就」作「激」。〔四三〕障日。畢，化成黃龍，長八丈，出水游戲於庭，案：通典引作「遨遊」。〔四四〕炫燿日光。以兩大絲繩繫兩柱中頭閒，相去數丈，兩倡女對舞，行於繩上，對面道逢，切肩不傾，又蹋局出身，案：藝文類聚、太平御覽引作「屈身」。藏形於斗中。鍾磬並作，樂畢，〔四五〕作魚龍曼延。小黃門吹三通，案：太平御覽引「吹」上有「鼓」字。謁者引公卿群臣以次拜，微行出，罷。卑官在前，尊官在後。德陽殿周旋容萬人。陛高二丈，〔四六〕皆文石作壇。激沼水於殿下。案：藝文類聚引作「洛水」。〔四七〕畫屋朱梁，玉階金柱，刻鏤作宮掖之好，案：太平御覽引下有「奇禽萬巧」四字。以青翡翠，案：太平御覽引「青」上有「丹」字。又下有「竟柱搆以水精」六字。一柱三帶，韜以赤緹。天子正旦節，會朝百官于此。自到偃師，去宮四十三里，望朱雀五闕，德陽，其上鬱律與天連。後漢書安帝紀注、續漢志補注、水經注穀水、通典禮、北堂書鈔樂部兩引，藝文類聚居處部、〔四八〕太平御覽樂部、居處部三引
陰太后崩，前有方相及鳳皇車。北堂書鈔禮儀部、太平御覽禮儀部
十二陵今見在，河南尹無敬也。續漢志補注案：「今」當作「令」，「在」字當衍。陵令者，太常屬官也。〔四九〕
四姓侍祠侯。〔五０〕文選讓吏部封侯表注
宮中苑，〔五一〕聚土為山，十里九阪，種奇樹，案：文選古詩十九首注引「宮中種嘉禾奇樹」。〔五二〕育麋鹿麑麂，鳥獸百種，激上河水，銅龍吐水，銅仙人啣盃，受水下注，天子乘輦遊獵苑中。太平御覽居處部宮北朱雀門至止車門，內崇賢門，內建禮門。太平御覽居處部
洛陽二十四街，街一亭；十二城門，門一亭。續漢志補注、太平御覽居處部兩引
校勘記〔一〕「篡盜」原誤作「篡漢」，諸本續漢百官志補注均作「篡盜」，故據正。
〔二〕據諸本續漢石官志補注「四夷」二字。
〔三〕「又虎賁」以下乃劉昭之語，孫輯引誤。
〔四〕後漢書光武帝紀注亦無「謁者」二字，當依孫氏輯例作小字，以別於正文。
〔五〕「符著」原作「符署」，諸本續漢百官志補注均作「符著」，故據改。下同。
〔六〕「由是」原作「自是」，諸本續漢百官志補注均作「由是」，故改。又此句下唐六典尚引「靈帝時，侍中舍有八區，論者因言員有八人，未詳也」二十字。通典卷二一亦引蔡質漢儀曰「員本八人」。孫輯脫引。
〔七〕「唐六典六」係「唐六典八」之訛。
〔八〕「鋼紀」二字原誤倒，據書鈔卷五九、類聚卷四八引改。又孔本書鈔卷五九引「奏」作「事」，「統」作「綜」。
〔九〕惠棟後漢書補注卷二四曰：「以漢官儀、漢官典職校之，乃「下陛奏事」，「下」訛「不」。」點校本從其說而改，今亦據以正之。
〔一０〕此條初學記居處部有兩引，孫輯脫注。
〔一一〕諸本續漢百官志補注「過後」上均復有「臺官」二字，孫輯脫，故補之。
〔一二〕「梁鵠」原誤作「梁鴻」。鴻，明章時名逸士，豈能於靈帝時出仕！今據諸本引改。
〔一三〕通典卷二一「中郎官」作「中都官」，是。
〔一四〕孔本書鈔卷六０引作「尚書郎見左右丞，對揖無敬，稱左右君」。
〔一五〕按孔本書鈔卷六０引作「左丞與僕射掌廩錢穀」，與續漢志補注異。然初學記卷一一作「右丞與僕射掌稟假錢穀諸財用」，文辭略增，而作「右丞」則與續漢志補注同。疑孔本作「左丞」，非。
〔一六〕初學記卷一一「中歲滿」作「中滿歲」，「中」字屬上讀。
〔一七〕初學記卷一一作「夜更直五日」。孔本書鈔卷六０則作「晝夜更直五日」，與孫案均異。
〔一八〕孔本書鈔卷六０引作「青縑白綾牒布被」，類聚卷八五作「青綾白綾被」，御覽卷七０七則作「青練白綾被」，諸載各異。
〔一九〕後漢書書鍾離意傳注末有「下天子一等」五字，孔本書鈔卷一四三引亦然。
〔二０〕此條御覽服用部有兩引，俱見卷七０七；布帛部亦兩引，一見卷八一六，一見卷八一八，孫注未詳。
〔二一〕諸引中唯後漢書鍾離意傳注引作「伯使一人」。
〔二二〕廣韻卷一上平聲十一模注作「給女史二人，著潔衣服」。
〔二三〕「書鈔儀飾部」係「書鈔服飾部」之訛。又「御覽服章部」係「御覽服用部」之訛。
〔二四〕諸引「赤」俱引作「漆」，故改。又孫注第一出處當作廣韻卷一上平聲六脂注。
〔二五〕孔本書鈔卷一０四引無「令」字。
〔二六〕孔本書鈔卷一０四「兩枝」引作「一雙」。
〔二七〕初學記卷二一、御覽卷六０五均引作「小墨一枚」。又孔本書鈔卷六０引作「分墨一丸」，且列於上條之末，與他引皆異。
〔二八〕文選注兩引俱作「應劭漢官典職」。
〔二九〕點校本、殿本續漢百官志補注均作「有吏能為之」。
〔三０〕孔本書鈔卷六二末句作「丞、郎下車，舉手禮平施也」。
〔三一〕「督諸州」以下九字，又見書鈔卷六二，孫輯脫注。
〔三二〕孔本書鈔卷六二「罪當」作「平罪」。
〔三三〕孔本書鈔卷六二引有「及」字，無「令」字。御覽卷二二七「令」作「今」，屬下讀，是。又此兩引引書均作「漢官儀侍臣下」，孫氏從陳本書鈔人漢官典職，亦非。
〔三四〕「元年」原誤作「二年」，諸本續百官志補注均作「元年」，故據以正。
〔三五〕點校本、殿本續漢志補注即作「不」。
〔三六〕點校本續漢百官志補注「事」作「士」。
〔三七〕點校本、殿本續漢志補注「公議」均作「公儀」，此從汲本。
〔三八〕點校本續漢志補注「其」上復有一「后」字。
〔三九〕通典卷五八作「長秋太僕」。然後漢書宦者傳、靈帝紀均作「長樂太僕」，通典引恐誤。
〔四０〕通典卷七０「陪」下有「位」字，疑此脫。
〔四一〕通典卷七０「雜會」作「親會」當是。
〔四二〕通典卷七０「啟前」作「陪前」。
〔四三〕按續漢志補注、後漢書安帝紀注「就水」均作「嗽水」，文選西京賦注、通典卷七０、御覽卷五六九則作「漱水」。嗽、漱于此皆作盪口解。孫案非。
〔四四〕後漢書安帝紀注作「遨戲」，御覽卷五六九亦同。
〔四五〕通典卷七０「樂」上有「娼」字，御覽卷五六九作「唱」。點校本後漢書補作「倡」，甚是。
〔四六〕通典卷七０作「陛高一丈」。
〔四七〕御覽卷一七五亦引作「洛水」。
〔四八〕此條類聚卷六二有兩引，孫氏脫注。
〔四九〕點校本續漢百官志補注即作「十二陵令見河南尹，無敬也」。
〔五０〕據文選讓吏部封侯表注補「侯」字。
〔五一〕影宋本御覽卷一九六「中」引作「內」。
〔五二〕胡克家本文選古詩十九首注「嘉禾」作「嘉木」，是。


漢官儀漢應劭撰元陶宗儀輯獬豸獸性觸不直，故執憲者以其角形為冠。〔一〕侍御史，周官也，為柱下史，冠法冠。一曰柱後，以鐵為柱。〔二〕
正月旦，天子御德陽殿，臨軒。公、卿、大夫、百官各陪位朝賀。蠻貊胡羌朝貢，必見屬郡（封）〔計〕吏，皆陛覲。〔三〕
孝武時，天子以下未有幘。元帝頞上有壯髮，不欲使人見，乃始進幘，群僚隨焉。〔四〕
省中皆胡粉塗壁，畫古烈王。〔五〕
孝武皇帝南平百越，北攘戎狄，置交阯朔方之州，復徐梁之地，改雍曰梁，改梁曰益，凡十三州。所以交朔獨不州，明示帝王未必相襲，始開地方，〔六〕遂交南方，為子孫基阯也。
侍中，秩千石。黃門有畫室署、玉堂署，各有長一人。〔七〕
尚書郎懷香握蘭，趨走丹墀。〔八〕
世祖封禪，久有白氣一丈，〔九〕東南極望，正直壇所，有青氣上與天屬，遙望不見此，〔一０〕瑞命之符也。
謁者著緗幘大冠。〔一一〕
綬者，有所受，以別尊卑，彰有德也。〔一二〕
司空騎吏以下皂，因秦水德。今漢家火德，宜著絳。〔一三〕
虎賁中郎將衣紗縠單衣，虎綿。〔一四〕
尚書令、僕、丞、郎月賜渝糜大墨一枚，小墨一枚。〔一五〕
天子壇田，公卿耕訖，嗇夫下種。凡稱籍田為千，亦曰帝籍，亦曰耕籍，亦曰東耕，亦曰親耕，亦曰玉籍。〔一六〕
侍中向存年老口臭，〔一七〕帝乃賜以雞舌香，令含之。
校勘記〔一〕此引出初學記卷二六。
〔二〕同右。
〔三〕宛委山堂本說郛避清人之忌，刪「胡」字。今據御覽卷二九補。又改「封」作「計」。此引又見于類聚卷三九，「必」作「畢」，屬上讀。
〔四〕此引見於御覽卷八九。
〔五〕御覽卷一八七有此引，「烈王」作「烈士」，當是。
〔六〕御覽卷一五七引「地方」作「北方」，餘皆同。
〔七〕此引見於御覽卷二一九。
〔八〕此引與御覽卷九八三所引皆同，但御覽作蔡質漢官儀之文。又書鈔卷六０、初學記卷一一引漢官儀中，有此十一字。御覽卷二一五引漢官儀中，有「郎」以下九字。不詳陶氏所本為何。
〔九〕御覽卷八七二「久」引作「夕」，御覽卷一五亦同。夕，於此指夕牲之時，詳見續漢志補注所引封禪儀。
〔一０〕御覽卷八七二「此」作「巔」，是。
〔一一〕此引見於御覽卷六八七。
〔一二〕此引出御覽卷六八二。
〔一三〕唯御覽卷六九五引與此引多同，僅兩「德」字皆作「行」，「宜」下無「著」字。
〔一四〕此引分見書鈔卷一二九、御覽卷六九五。疑陶輯「虎」下脫「文」字。
〔一五〕此引與初學記卷二一中兩引同。然其中敘事引作漢書之文，事對作蔡質漢官之語。疑陶輯引誤。
〔一六〕此引分見初學記卷一四、御覽卷五三七。其引「壇田」作「升壇」，「玉藉」作「王藉」，與陶輯略異。
〔一七〕御覽卷三六七引有此條，「向存」作「乃存」。


漢官儀佚文漢應劭撰清王仁俊輯里諺曰：「仕宦不止車生耳。」詩紀補俊按：漢官儀有孫氏星衍輯本。杜氏古謠諺三十二錄之，復據詩紀補採出此條，以補孫氏所未及。今祗據杜氏本錄之，凡孫氏已採者不錄。


漢官儀〔一〕漢衛宏撰清王仁俊輯開陽門始成，未有名。夜有一柱來止樓上，瑯琊開陽縣上言，南門下柱飛去。因刻記年月于其門。或曰七寶，生于酒泉郡。稽瑞校勘記〔一〕書名當作漢官舊儀，或作漢舊儀。


孫星衍敘錄丁孚漢儀，隋志不載。唐志：丁孚漢官儀式選用一卷。與蔡質書同名，不知實本一書，或後人誤合為一。今錄成一卷，題曰「吳太史令」者，見三國志薛綜傳。
漢儀一卷吳太史令丁孚撰清孫星衍校集太僕丞，六百石。續漢志補注內謁者令，秩千石。漢書宣帝紀注
中宮藏府令，秩千石，儀比御府令。續漢志補注
給事中宮侍郎六人，比尚書郎，宦者為之。給事黃門四人，比黃門侍郎。給事羽林郎一人，比羽林將虎賁官騎下。續漢志補注
太僕、太中大夫襄言：「乘輿綬，黃地冒白羽，青絳綠五采，四百首，長二丈三尺。詔所下王綬，冒亦五采，上下無差。諸王綬四采，絳地冒白羽，青黃去綠，〔一〕二百六十首，長二丈二尺。〔二〕公主綬如王。侯，絳地，紺縹三采，百二十首，長丈八尺。二十石綬，羽青地，桃華縹三采，百二十首，長丈八尺。黑綬，羽青地，絳二采，八十首，長一丈七尺。黃綬一采，八十首，長丈七尺。以為常式。民織綬不如式，沒入官，犯者為不敬。二千石綬以上，禁民無得織以粉組。」皇太后詔可，王綬如所下。續漢志補注、通典職官〔三〕
拜諸侯王公儀太常住下，東向讀文。續漢志補注、通典禮
夏勤策文曰：「維元初六年三月甲子，制詔以大鴻臚勤為司徒。曰：「朕承天序惟稽古，建爾于位為漢輔。往率舊職，敬敷五教，五教在寬。左右朕躬，宣力四表，保乂皇家，於戲！實惟秉國之均，旁祇厥緒，時亮天工，可不慎與！勤而案：通典引作「其」。戒之！」」續漢志補注、通典禮
酎金律，文帝所加，以正月旦作酒，八月成，名酎酒。因合案：通典引作「令」。諸侯助祭貢金。續漢志補注、通典禮
九真、交阯、日南者用犀角二，長九寸，若毒瑁甲一；鬱林用象牙一，長三尺以上，若翠羽各二十，準以當金。後漢書章帝紀注
皇后出，乘鸞輅，青羽，駕駟馬，龍旂九旒，大將軍妻參乘，太僕妻御，前鸞旂車，皮軒闒戟，雒陽令奉引，亦千乘萬騎。車府令設鹵簿駕，公、卿、五營校尉、司隸校尉、河南尹妻皆乘其官車，帶夫本官綬，從其官屬導從皇后。置虎賁、羽林騎、戎頭、黃門鼓吹，五帝車，女騎夾轂，執法御史在前後，亦有金鉦黃鉞，五將導。桑于蠶宮，手三盆于繭館，畢，還宮。續漢志補注
永平七年，陰太后崩，晏駕詔曰：「柩將發于殿，群臣百官陪位，黃門鼓吹三通，鳴鍾鼓，天子舉哀。女侍史官三百人皆著素，參以白素，引棺挽歌，下殿就車，黃門宦者引以出宮省。太后魂車，鸞路，青羽，駟馬，龍旂九旒，前有方相，鳳皇車，大將軍妻參乘，太僕妻御，悉道。公卿百官如天子郊鹵簿〔儀〕。」〔四〕後和鄧后葬，案以為儀，自此皆降損于前事。續漢志補注
孝靈帝葬馬貴人，贈步搖、赤紱葬，案：初學記引作「赤綴」，無「葬」字。青羽，駟馬。柩下殿，女侍史一百人著素衣挽歌，〔五〕引木下就車，黃門宦者引出宮門。續漢志補注、初學記禮部
桓帝祠恭懷皇后祝文曰：「孝曾孫皇帝志，使有司臣太常撫，夙興夜處，小心畏忌，不墮其身，一不寧。敢用絜牲一元大武，柔毛剛鬣，商祭明視，薌萁嘉薦，普淖鹹鹺，豐本明粢，醪用（用）薦酎，〔六〕事於恭懷皇后。尚饗。」嘏辭賜皇帝福：「恭懷皇后命工祝承致多福無疆于爾孝（孫）曾孫皇帝，〔七〕使爾受祿于天，宜稼于田，眉壽萬年。介爾景福，俾守爾民，勿替引之。」太常再拜，太牢左辨以致皇帝。續漢志補注
校勘記〔一〕點校本續漢輿服志補注據殿本改「綠」作「緣」。又通典卷六三仍作「綠」。
〔二〕點校本續漢輿服志補注作「二丈一尺」，通典卷六三亦同。孫輯從汲本。
〔三〕此引見通典禮部，非職官部。
〔四〕諸本續漢禮儀志補注均作「天子郊鹵簿儀」，故據補「儀」字。
〔五〕點校本續漢禮儀志補注引作「女侍史二百人」。
〔六〕據續漢志補注原引刪。
〔七〕同右。


漢官舊儀提要臣等謹按：漢議郎東海衛宏敬仲作漢舊儀四篇，以載西京雜事，見於范書本傳。隋唐經籍、藝文志：漢舊儀四卷，宋史藝文志三卷，俱著於錄。馬端臨經籍考卷目與宋志同，而別題作漢官舊儀。陳振孫書錄解題遂以其有漢官之目，疑非衛宏本書，或又以為胡廣所作。後亦佚，不復傳世，所見者獨前後漢書注及唐、宋諸書所引而已。今永樂大典所載此本，亦題漢官舊儀，不著撰人名氏。其閒述西京舊事，典章儀式甚備，且與諸書所引漢舊儀之文參校，無弗同者，自屬衛宏本書。其稱漢官舊儀者，或後人因其所載官制為多，妄加之耳。至漢書注中，頗有稱「胡廣曰」者，與漢舊儀互引其文，亦絕不相合。惟廣傳載廣著詩、賦、銘、頌及解詁二十二篇，而史注所引，別有漢官解詁之名，蓋即廣所作，而舊儀之當出衛宏手，益無疑也。此本舊時失於讎正，首尾序次錯糅，文字至脫誤不可乙。今據史文覈勘，且旁徵舊書，參析同異，疏於各句下方。其原有注者，略仿劉昭注續漢志例，通為大書，稱本注以別之，釐為上下二卷。又前後漢紀志注及唐宋類書內，所引佚文頗多。蓋此書遞更顯晦，已非完本，謹為蒐擇甄錄，別為補遺一卷，附於其後，以略還宋志篇目之舊云。乾隆三十八年四月恭校上。
總纂官編修臣紀昀郎中臣陸錫熊纂修官編修臣陳昌圖
漢官舊儀卷上漢衛宏撰皇帝起居儀宮司馬內，按：元帝紀「初元五年宮司馬中」注：應劭曰：「宮司馬中者，宮內門也。」據此則此「內」字與「中」字義同。百官案籍出入，營衛周廬，晝夜誰何。殿外門署屬衛尉，殿內郎署屬光祿勳，黃門、鉤盾署屬少府。輦動則左右侍帷幄者稱警，車駕則衛官填街，騎士塞路。出殿則傳蹕，止人清道，〔一〕建五旗，丞相、九卿執兵奉引。乘輿冠高山冠，飛羽之纓，按：晉書輿服志引此文作漢官儀，又「飛羽」作「飛翮」。〔二〕幘耳赤，丹紈裏，按：續漢書輿服志劉昭補注引此文「裏」下有「衣」字。帶七尺斬蛇劍，履虎尾絇履，諸王歸國稱從。
皇帝六璽，皆白玉螭虎紐，文曰「皇帝行璽」、「皇帝之璽」、「皇帝信璽」、「天子行璽」、「天子之璽」、「天子信璽」，凡六璽。皇帝行璽，凡封按：此句有脫字，應云「凡封命用之」。之璽，按：此句應云「皇帝之璽」。賜諸侯王書；信璽，按：此句應云「皇帝信璽」。發兵；其徵大臣，以天子行璽；策拜外國事，以于子之璽；事天地鬼神，以天子信璽。〔三〕按：此條「皇帝行璽」下各句，並有脫字。續漢書輿服志注所引亦同。惟隋書禮儀志稱「皇帝行璽，封命諸侯及三公用之；皇帝之璽，與諸侯及三公書用之；皇帝信璽，發諸夏兵用之。」文義完備，謹參校以正其缺。又漢書霍光傳「皇帝信璽、行璽」，孟康注：「天子之璽自佩，行璽、信璽在符節臺。」亦可考見漢時藏璽之制，併附著之，以補此文所未備。皆以武都紫泥封，青布囊，按：續漢書輿服志注引此文無「布」字。〔四〕白素裏，兩端無縫，尺一板中約署。按：此句疑有脫字。皇帝帶綬，黃地六采，按：「六采」舊作「赤采」，似誤。又攷宋書禮志引漢制：「皇帝黃赤綬，四采，黃赤縹紺。」亦與此互異。今據續漢書輿服志注校正。不佩璽。按：續漢書志注引此文，「璽」下重一「璽」字。以金銀縢組，侍中組負以從。秦以前民皆佩綬，以金、玉、銀、銅、犀、象為方寸璽，各服所好。〔五〕奉璽書使者乘馳傳。其驛騎也，三騎行，晝夜行千里為程。
太官尚食，用黃金釦器。〔六〕中官、私官尚食，用白銀釦器。
中官、小兒官及門戶四尚、中黃門持兵，三百人侍宿。按：漢書百官公卿表、百官志皆不載小兒官及門戶四尚官名。
冗從吏僕射，按：續漢書百官志：「中黃門冗從僕射一人，六百石。」此句首疑脫「中黃門」三字，「吏」字疑亦衍文。出則騎從夾乘輿，車居則宿衛，直守省中門戶。○本注曰：省中，禁中也。成帝外家王禁貴重，朝中為諱禁，故曰省。
中常侍，宦者，秩千石。得出入臥內禁中諸宮。
侍中，無員。或列侯、將軍、衛尉、光祿、（將）大夫、〔七〕郎為之，得舉非法，白請及出省戶休沐，往來過直事。
御史，員四十五人，皆六百石。其十五人衣絳，給事殿中為侍御史。宿廬（左右）〔在石〕渠門外。〔八〕二人尚璽，四人持書給事，二人按：漢書百官公卿表：「僕射、御史治書尚符璽者，有印綬。」續漢書百官志「治書侍御史二人」，此文「持」字疑當作「治」。侍〔前〕，〔九〕中丞一人領。按：漢書表志：漢改御史大夫為司空，別留中丞，為御史臺率。而侍中乃列侯以下入侍禁中者所加官名，並無侍中丞之官。「侍」字疑衍文。餘三十人留寺，按：寺，御史署也，在司馬門內。前漢書蕭望之傳注作「三十人留守」者，非。理百官也。〔一０〕
給事中，無常員，位次侍中、常侍。
尚書四人，為四曹。侍曹尚書，按：前漢書師古注引此文，「侍」上有「常」字，與續漢書志合。主丞相、御史事；二千石曹尚書，主刺史、二千石事；民曹尚書，主庶民上書事；客曹尚書，主外國四夷事。成帝初置尚書，員五人，有三公曹，主斷獄。
尚書令主贊奏封下書，按：續漢書百官志：「掌凡選署及奏下尚書文書眾事。」僕射主閉封。〔一一〕丞二人，主報上書者，兼領財用火燭食廚。漢置中〔書〕官，〔一二〕領尚書事。中書謁者令一人。成帝建始四年罷中書官，以中書為中謁者令。
尚書郎四人：匈奴單于營部二郎主羌夷吏民，民曹一郎主天下戶口墾田功作，謁者曹一郎主天下見錢貢獻委輸。按：晉書職官志：「漢置尚書郎四人：一人主匈奴單于營部，一人主羌夷吏民，一人主戶口墾田，一人主財帛委輸。」與此文少異。疑「二郎」當作「一郎」，「匈奴單于」上脫「一郎主」三字。
中臣在省中皆白請，其宦者不白請。尚書郎宿留臺，中官給青縑白綾被或錦被、帷帳、褥、通中枕，太官供食，湯官供餌果實，下天子一等。給尚書郎伯二人，女侍史二人，皆選端正者從直。伯送至止車門還，女侍史執香爐燒薰，從入臺護衣。
黃門令領黃門謁者。騎吹曰冗從，僕射一人，領髦頭。
左曹日上朝謁，秩二千石。
右曹日上朝謁，秩二千石。
黃門郎屬黃門令，日暮入對青鎖門拜，名曰夕郎。
五官中郎將，秩比二千石，主五官郎中。
左、右中郎將，秩比二千石，主謁者、常侍侍郎，以貲進。○本注曰：左主謁者，右主常侍侍郎。
五官屬光祿勳，不得上朝謁。兼左、右曹諸吏，得上朝謁。
郎中令主郎中。按：漢書注「主郎內諸官」。左車將主左車郎，右車將主右車郎，左戶將主左戶郎，右戶將主右戶郎，按：漢書如淳注引漢儀注與此文同。秩皆比千石，獨郎中令比二千石。按：郎中令，武帝太初元年更名光祿勳。此文前後皆言光祿勳，獨此條言郎中令，杜預所謂史駁文也。又續漢書百官志：「光祿勳，卿一人，中二千石。」此云「比二千石」，疑有誤，或漢初未更官名時舊制耳。
黃門冗從持兵，無數，宣通內外。宦者署、尚書皆屬少府。殿中諸署、五郎將屬光祿勳。按：上文五官、左、右三中郎將。此言五郎將者，蓋并虎賁、羽林二中郎將，為五也。宮司馬、諸隊都候領督盜賊，屬執金吾。司馬掖門殿門屯衛士，皆屬衛尉。按：宋錢文子曰：「百官表中尉屬官無衛司馬、候、左右都候。此云屬執金吾者，蓋執金吾徼巡宮外，寔相表裏，所謂聯事也。中尉，武帝太初元年更名執金吾。」
右中二千石、二千石四官，按：少府、光祿勳、執金吾、衛尉四官，續漢志皆中二千石。此云中二千石、二千石者，蓋西漢時初制。奉宿衛，各領其屬，斷其獄。
期門騎者，隴西工射獵人及能用五兵材力三百人，行出會期門下，從射獵，無員，秩比郎從官，名曰期門騎。置僕射一人，秩六百石。〔一三〕騎持五旗別外內。王莽更名虎賁郎，按：百官公卿表：平帝元始元年更名虎賁郎。遷補吏署。
中郎將一人，施旄頭，按：中郎將一人，謂羽林中郎將也。考漢百官公卿表：「宣帝令中郎將、騎都尉監羽林。」霍光傳有「諸吏中郎將羽林監任勝」，蓋以中郎將或騎都尉監羽林騎，故於本官上不冠以羽林之號。至後漢始置羽林中郎將，為定職耳。又東方朔傳「羿為旄頭」注引應劭曰：「旄頭，今以羽林為之，髮正上向而長衣繡衣，〔一四〕在乘輿車前。」据此則「施旄頭」之文，當為羽林所職無疑也。屬羽林，取三輔良家子，自給。按：宋錢文子補漢兵志引此文，「羽林」下有「從官七百人」五字，「自給」下有「鞍馬」二字，蓋舊本脫此七字。又漢書如淳注引漢儀注亦云「羽林從官七百人」。孤兒無數，按：錢文子補漢兵志引此文句，首有「諸」字。父死子代，皆武帝時從軍死，子孤不能自活，養羽林，官比郎從官，從車駕，不得冠，置令一人，名曰羽林騎孤兒。
皇帝見諸侯王、列侯起，侍中稱曰：「皇帝為諸侯王、列侯起！」起立，乃坐。太常贊曰：「謹謝行禮。」皇帝在道，丞相迎謁，謁者贊曰：「皇帝為丞相下輿。」立乃升車。皇帝見丞相起，謁者贊稱曰：「皇帝為丞相起。」立乃坐。太常贊稱：「敬謝行禮。」宴見，侍中、常侍贊，御史大夫見皇帝稱「謹謝」，將軍見皇帝稱「謝」，中二千石見皇帝稱「謝」，二千石見皇帝稱「制曰可」，太守見皇帝稱「謝」。拜御史大夫為丞相，左、右、前、後將軍贊，五官中郎將授印綬；拜左、右、前、後將軍為御史大夫，中二千石贊，左、右中郎將授印綬；拜中二千石，中郎將贊，御史中丞授印綬；拜千石、六百石，御史中丞贊，侍御史授印綬。印綬盛以篋，篋綠綈表，白素裏。尚書令史捧，西向，侍御史東向，取篋中印綬，授者卻退，受印綬者手握持出，至尚書下，乃席之。丞相、列侯、將軍金印紫緺綬，中二千石、二千石銀印青緺綬，皆紐。其斷獄者印為章。
漢初置相國史，秩五百石。後罷，并為丞相史。
丞相府司直一人，秩二千石，職無不監。武帝初置，曰馬直官，今省。按：「馬直官」當作「司直官」。百官志本注曰：「世祖以武帝故事，置司直，居丞相府助督錄諸州，建武十八年省。」〔一五〕
列侯為丞相、相國，號君侯。御史大夫為丞相，更春乃封。丞相車黑兩轓，騎者衣絳，掾史見禮如師弟子，白錄不拜朝，示不臣也。聽事閣曰黃閣，無鐘鈴。掾有事當見者，主簿至曹請，不傳召，掾見脫履，公立席後荅拜。百石屬不得白事，當謝者西曹掾為通謝部。吏二千石初除，詣東曹掾拜部，謁者贊之。
丞相門無塾，門署用梗板，方圓三尺，不堊色，不郭邑，署曰丞相府。東門、西門長史物故，廷尉正、監守。
丞相初置，吏員十五人，皆六百石，分為東、西曹。東曹九人，出督州為刺史。西曹六人，其五人往來白事東廂為侍中，一人留府曰西曹，領百官奏事。長安給騎亭長七十人，六月一更倉頭廬兒。出入大車駟馬，前後大車、駢車，中二千石屬官以次送從。
丞相、太尉、大將軍史，秩四百石。按：漢書如淳注引漢儀注與此文同。
丞相、刺史常以秋分行部，御史為駕四封乘傳。按：漢書平帝紀如淳注：「律，當乘傳及發駕置傳者，皆持尺五寸木傳信，封以御史大夫印章。其乘傳參封之。參，三也。有期會累封兩端，端各兩封，凡四封也。乘置馳傳五封也，兩端各二，中央一也。軺傳兩馬再封之，一馬一封也。」据此則前文所云「奉璽書使者乘馳傳」，當駕五封矣。到所部，郡國各遣吏一人迎界上，得載別駕自言受命移郡國，與刺史從事盡界罷。行載從者一人，得從吏所察六條。刺史舉民有茂材，移名丞相，丞相考召，取明經一科，明律令一科，能治劇一科，各一人。詔選諫大夫、議郎、博士、諸侯王傅、僕射、郎中令，取明經。選廷尉正、監、平，案章取明律令。選能治劇長安、三輔令，取治劇。皆試守，小冠，滿歲為真，以次遷，奉引則大冠。
武帝元狩六年，初置大司馬。
丞相司置諫大夫，秩六百石。〔一六〕丞相少史，秩四百石，次三百石、百石。書令史斗食，缺，試中二十書佐高第補，因為騎史。武帝元狩六年，丞相吏員三百八十二人：史二十人，秩四百石；少史八十人，秩三百石；屬百人，秩二百石；屬史百六十二人，秩百石。皆從同秩補。以為有權衡之量，不可欺以輕重；有丈尺之度，不可欺以長短。官事至重，古法雖聖猶試，故令丞相設四科之辟，以博選異德名士，稱才量能，不宜者還故官。第一科曰德行高妙，志節清白。二科曰學通行修，〔一七〕經中博士。三科曰明曉法令，足以決疑，能案章覆問，文中御史。四科曰剛毅多略，遭事不惑，明足以照姦，勇足以決斷，才任三輔令。按：藝文類聚引此文「輔」下有「劇」字。皆試以能，信然後官之。第一科補西曹南閤祭酒，二科補議曹，三科補四辭八奏，四科補賊決。其以詔使案事御史為駕一封，行赦令駕二封，皆特自奏事，各以所職劾中二千石以下。選中二十書佐試補令史，令史皆斗食，遷補御史令史。其欲以秩留者，許之。歲舉秀才一人，廉吏六人。
丞相典天下誅討賜奪，吏勞職煩，故吏眾。
君侯月一行屯衛，騎不以車。衛士初至未入，君侯到都門外勞賜吏士。
武帝元封五年，初分十三州，刺史假印綬，〔一八〕有常治所。按：漢志書太守、都尉之治，而刺史無有，故沈約、劉昭皆以為傳車周流，無常治所。但刺史行部，必待秋分，則秋分以前當居何所耶？漢書朱博傳：「博遷冀州刺史，敕告吏民：欲言二千石墨綬長吏者，使者行部還，詣治所。」師古曰：「治所，刺史所止理事處。」是刺史本有治所，漢志特略而不載耳，舊儀所云可取證也。奏事各有常會，擇所部二千石卒史與從，〔一九〕傳食比二千石所傳。刺史奏幽隱奇士，拜為三輔縣令，比四百石。居後六卿，一切舉試守令，取徵事。○本注曰：徵事，比六百石。皆故吏二千石不以贓罪免，〔二０〕降秩為徵事。
郡國守丞長史上計事竟，遣君侯出坐庭，上親問百姓所疾苦。計室掾吏一人大音者讀敕畢，〔二一〕遣敕曰：「詔書數下，禁吏無苛暴，丞長史歸告二千石，凡民所疾苦，急去殘賊，審擇良吏，無任苛刻。治獄決訟，務得其中。明詔憂百姓困於衣食，二千石帥勸農桑，思稱厚恩，有以賑贍之，無煩擾奪民時。公卿以下，務飭儉恪。今俗奢奓過制度，日以益甚，二千石務以身帥有以化之。〔二二〕民冗食者謹以法，養視疾病，致醫藥務活之。詔書無飾廚傳增養食，至今未變，或更尤過度，甚不稱。歸告二千石，務省約如法。且案不改者，長吏以聞。守寺鄉亭漏敗，垣牆阤壞所治，無辦護者，不稱任，先自劾不應法。歸告二千石勿聽。」〔二三〕
惟神爵三年十月甲子，丞相受詔之官，按：百官公卿表：「神爵三年四月戊戌，御史大夫丙吉為丞相。」與此文月日不合。皇帝延登，親詔之曰：「君其進，虛受朕言。朕鬱于大道，獲保宗廟，兢兢師師，夙夜思過失，不遑康寧，晝思百官未能綏。於戲丞相，其帥意無怠，以補朕闕。於戲群卿大夫，百官慎哉，不勗于職，厥有常刑，往悉乃心，和裕開賢，俾之反本乂民，廣風一俗，靡諱朕躬。天下之眾，受制於朕，丞相可不慎歟？於戲！君其誡之。」
丞相府官奴婢傳漏以起居，不擊鼓。官屬吏不朝，旦白錄而已。諸吏初除謁視事，問君侯應閤奴名，白事以方尺板叩閤，大呼奴名。君侯出入，諸吏不得見，見禮如師弟子狀。掾史有過，君侯取錄，推其錄，三日白病去。
御史、衛尉寺在宮中，亦不鼓。
詔書下，朱鉤施行。詔書下，有違法令，施行之不便，曹史白封還尚書，對不便狀。
丞相有病，皇帝法駕親至問病，從西門入。即薨，移居第中，車駕往弔，賜棺、斂具，贈錢、葬地。葬日，公卿以下會送。
有天地大變，天下大過，皇帝使侍中持節乘四白馬，賜上尊十斛，按：藝文類聚引此文「尊」下有「酒」字。養牛一頭，策告殃咎。使者去半道，丞相上病。使者還，未白事，尚書以丞相不起病聞。丞相不勝任，使者奉策書，駕騩駱馬，即時布衣，步出府，免為庶人。丞相有他過，使者奉策書，駕騅騩馬，即時步出府，乘棧車牝馬，歸田里思過。日食，即日下赦曰制。詔御史，其赦天下自殊死以下。及吏不奉法，乘公就私，凌暴百姓，行權相放，治不平正，處官不良，細民不通，下失其職，俗不孝弟，不務于本，衣服無度，出入無時，眾彊勝寡，盜賊滋彰，丞相以聞。於是乃命刺史出刺并察監御史。元封元年，御史止不復監。後御史職與丞相參增吏員，凡三百四十一人，分為吏、少史、屬，亦從同秩補，率取文法吏。
廷尉正、監、平物故，以御史高第補之。御史少史行事如御史，少史有所為，即少史屬得守御史，行事如少史。少史秩比六百石。御史少史物故，以功次徵丞相史守御史少史。所代到官視事，得留罷中二千石詹事、水衡都尉。
丞相史物故，調御史少史守丞相史，若御史少史。監祠寢園廟，調御史少史屬守，不足，丞相少史屬為倅，事已罷。
丞相、刺史、侍御史，皆稱卿，不得言君。
御史中丞督司隸，司隸督司直，司直督二千石以下至黑綬。按：北堂書鈔引漢舊儀作「司隸督丞相，丞相督司直，司直督刺史，刺史督二千石」云云，與此文略異。又「御史中丞」上有「武帝時」三字。
大夫見孝廉、上計丞、長史，皆放官司馬門外，比丞相掾史白錄。
御史大夫寺在司馬門內，門無塾，門署用梓板，不起郭邑，題曰御史大夫寺。
大夫初拜，策曰：「惟五鳳三年正月乙巳，御史大夫之官，按：百官公卿表：「五鳳三年六月辛酉，西河太守杜延年為御史大夫。」與此文月日不合。皇帝延登，親詔之曰：「御史大夫其進，虛受朕言。朕鬱于大道，獲保宗廟，兢兢師師，夙夜思己失，不遑康寧，晝思百姓未能綏。於戲御史大夫，其帥意盡心，以補朕闕。於戲九卿、群大夫，百官慎哉！不勗於厥職，厥有常辟，往悉乃心，和裕開賢，俾賢能反本乂民，靡諱朕躬。天下之眾，受制于朕，以法為命，可不慎歟？於戲御史大夫，其誡之。」」敕上計丞、長史曰：「詔書數下，布告郡國：臣下承宣無狀，多不究，百姓不蒙恩被化，守、丞、長史到郡，與二千石力為民興利除害，務有以安之，稱詔書。有郡國茂材不顯者言上，殘民貪污煩擾之吏，百姓所苦，務勿任用。方察不稱者也。」
校勘記〔一〕御覽卷六八０引作「止人，先置索室清宮而後往」。又孫星衍輯本前二卷皆本此輯，多有訂補。今凡孫氏已補正者，一般不再出校記，請逕參閱孫輯按語。
〔二〕通典卷五七引作「飛月之纓」。
〔三〕按續漢志補注作「皇帝行璽，凡封之璽賜諸侯王書，信璽，發兵徵大臣；天子行璽，策拜外國，事天地鬼神」。又御覽卷六八二作「皇帝行璽，賜諸侯王書；信璽，發兵徵大臣；天子行璽，外國事；天子之璽，事天地鬼神」。又唐六典卷八作「有事及發外國兵，用天子信璽；賜匈奴單于、外國王書，用天子之璽；諸下竹使符，徵召大事行州郡國者，用皇帝信璽；諸下銅獸符（「獸」當作「虎」，避唐諱所改），發郡國兵，用皇帝之璽；封拜王公以下，遣使就授，皆用皇帝行璽」。諸載各異。
〔四〕御覽卷六八二引有「布」字。
〔五〕孔本書鈔卷一三一此句下引有「自秦以來，天子獨稱璽，又以玉」十二字。
〔六〕御覽卷二二九無「金」字，「釦」下有注曰：「音口，金飾器。」
〔七〕「將」字係衍文，據孫輯刪。
〔八〕據孫輯改「左右」作「在石」。
〔九〕據通典卷二四、御覽卷二二七補「前」字。
〔一０〕通典卷二四、御覽卷二二七「百官」下引有「事」字。
〔一一〕孔本書鈔卷五九「閉封」作「開封」，同卷引漢官典職亦同。
〔一二〕據孫輯補「書」字。
〔一三〕按漢書百官公卿表曰：期門，武帝建元三年初置，「有僕射，秩千石」。與漢舊儀異。
〔一四〕「上向」原誤倒，據漢書東方朔傳應劭注逕正。
〔一五〕通典卷二一曰：「光武以武帝故事置司徒司直，居司徒府，助司徒督錄州郡所舉上奏，司直考察能否，以徵虛實。建武十一年省。」與續漢志所載「本注曰」之言異。按後漢書宣秉傳注曰：「司直，武帝元狩五年置。哀帝元壽二年，改丞相為大司徒，中興因而不改，猶置司直。至建武十一年省司直，置長史一人，署諸曹事。」又光武帝紀亦言十一年夏四月丁卯，省大司徒司直官。杜林傳亦同。「本注曰」言「居丞相府」，「建武十八年省」，均誤。四庫館臣引以為據，失考。
〔一六〕按漢書百官公卿表曰：「武帝元狩五年初置諫大夫，秩比八百石。」至東漢改稱諫議大夫，秩為六百石，事見續漢志。胡廣注曰：「武帝元狩五年置諫大夫為光祿大夫，世祖中興，以為諫議大夫。」漢舊儀既言西京舊制，而曰秩六百石，誤也。
〔一七〕類聚卷四五引作「學道修行」。
〔一八〕漢書武帝紀注「假」字在「刺史」之上。
〔一九〕漢書王尊傳如淳注引漢儀注「從」字下有「事」字。
〔二０〕漢書昭帝紀張晏注引漢儀注「免」字下有「者」字。
〔二一〕續漢志補注「大音」下無「者」字。
〔二二〕續漢志補注「以益甚」上無「日」字，「以身帥」上無「務」字。
〔二三〕續漢志補注「聽」上無「勿」字，當是。
漢官舊儀卷下漢衛宏撰中宮及號位皇后稱中宮。
婕妤見，大長秋稱「皇后為婕妤下輿」，坐稱「起」，禮比丞相。娙娥見，女御長稱「謝」，按：漢書戾太子傳「長御倚華」如淳注引漢儀注云：「女長御比侍中，皇后見娙娥以下，長御稱謝。」與此文相合，惟「御長」作「長御」稍異。又鄭氏云：「長，音如長者。」禮比將軍、御史大夫。昭儀見，稱「謝」，比中二千石。貴人見，稱「皇后詔曰可」，禮比二千石。美人無數。婕妤以下皆居掖庭，置令、丞、廬監，宦者。女御長如侍中。
皇后一人。婕妤以至貴人，皆至十數。美人比待詔，無數，元帝、成帝皆且千人。
侍中左右近臣見皇后，如見按：北堂書鈔引此文「見」下有「帝」字。婕妤，〔一〕行則對璧，坐則伏茵。皇后、婕妤乘輦，餘皆以茵，四人輿以行。
皇后玉璽，文與帝同。皇后之璽，金螭虎紐。○本注曰：一本無此條。
皇后春桑，皆衣青，手采桑，以繅三瓮繭，按：藝文類聚引此文作「三盆」，「瓮」字誤。群臣妾從。春桑生而皇后親桑，於苑中蠶室，養蠶千薄以上。祠以中牢羊豕，祭蠶神曰苑窳婦人、寓氏公主，凡二神。群臣妾從桑還，獻于繭觀，皆賜從採桑者樂。〔二〕皇后自行。凡蠶絲絮，織室以作祭服。祭服者，冕服也。天地宗廟群神五時之服。按：後漢書東平王蒼傳「五時衣各一襲」，李賢注：「謂春青，夏朱，季夏黃，秋白，冬黑。」晉書職官志有「五時朝服」，蓋朝祭皆以為法服也。藝文類聚引此文，「群神」作「群臣」，誤。皇帝得以作縷縫衣，皇后得以作巾絮而已。置蠶官令、丞，諸天下官下法皆詣蠶室，與婦人從事，故舊有東西織室作治。
皇后五日一上食，食賜上左右酒肉，留宿，明日平旦歸中宮。
皇帝聘皇后，黃金萬斤。按：漢書王莽傳：「故事，聘皇后黃金二萬斤，為錢二萬萬。」與此文異，疑「萬」上脫「二」字。
立皇后、太子，大赦天下，賜天下男子爵，女子牛酒繒帛，夫增秩。
掖庭令晝漏未盡八刻，廬監以茵次上婕妤以下至後庭，訪白錄所錄，所推當御見。刻盡，去簪珥，蒙被入禁中，五刻罷，即留。女御長入，扶以出。御幸賜銀鐶，令書得鐶數，計月日無子，罷廢不得復御。
宮人擇官婢年八歲以上，侍皇后以下，年三十五出嫁。乳母取官婢。
皇太子稱家，動作稱從。
皇太子黃金印，紐，印文曰章。下至二百石，皆為通官印。
太傅一人，真二千石，禮如師。亡新更為太子師，中庶子五人，職如侍中，秩六百石。
中尚翼中涓，如中黃門，皆宦者。
門大夫比郎將。
洗馬職如謁者，十六人，選郎中補也。
庶子舍人，按：續漢書百官志太子庶子、太子舍人為兩官。此書庶子已別見後條，此條「庶子」二字疑當作「太子」。四百人，按：「四百人」三字疑衍。如郎中，秩比二百石，無員，多至四百人。亡新改名為翼子。
率更令，秩千石，主庶子舍人更直。亡新改為中更。丞一人，秩四百石。
家令，秩千石，主倉獄。〔三〕亡新改為中更。
家府，比二千石。〔四〕
僕，秩千石，主馬。
庶子，秩比四百石，如中郎，無員。亡新改為中翼子。
衛率，秩比千石。丞一人，主門衛。
食官令，秩六百石。丞一人。
中盾，秩四百石，主周衛徼循。
庶子舍人五日一移，主率更長三不會輒斥。官奴擇給書計，從侍中以下為倉頭，青幘，與百官從事從入殿中。省中待使令者，皆官婢，擇年八歲以上衣緣按：「緣」字疑「綠」字之訛。曰宦人，不得出省門。置都監。老者曰婢，婢教宦人給使尚書。侍中皆使官婢，不得使宦人。奴婢欲自贖，錢千萬，免為庶人。宮殿中宦者署、郎署，皆官奴婢。傳言曰作者，歌傳以呼召侍中以下署長。○本注曰：宦者及郎署長各顧門戶，擇官奴赤幘，部領作者，掃除曰正。○本注曰：歌傳取於雒陽。古周時傳呼聲法。按：此注當在「歌傳以呼召」句下。
天子六廄，未央廄、承華廄、騊駼廄、路軨廄、騎馬廄、大廄，馬皆萬匹。
中黃門駙馬、大宛、〔五〕汗血馬、乾河馬、天馬、果下馬。○本注曰：果下馬，高三尺，駕輦。大宛、汗血馬皆高七尺。乾河馬，華山神馬種也。
長安城方六十里，按：後漢書郡國志京兆尹條下注云：「長安城方六十三里。」漢志似誤。經緯各十五里，〔六〕十二城門，積九百七十三頃，百二十亭。長安城方六十里，中皆屬長安令。置左、右尉。城東、城南置廣部尉，城西、城北置明部尉，凡四尉。
皇后、太子各食四十縣，曰湯沐邑。按：藝文類聚引此文作「三十縣」。
帝子為王。王國置太傅、相、中尉各一人，秩二千石，以輔王。僕一人，秩千石。郎中令，秩六百石，置官如漢官官吏。郎、大夫、四百石以下自調除。國中漢置內史一人，秩二千石，治國如郡太守、都尉職事，調除吏屬。相、中尉、傅不得與國政，輔王而已。當有為，移書告內史。內史見傅、相、中尉，禮如都尉。太守、按：「太守」當作「太傅」。相置長史，中尉及內史令置丞一人，皆六百石。成帝時，大司空何武奏罷內史，相如太守，中尉如都尉，參職。是後相、中尉爭權，與王遞相奏，常不和。
王子為侯。
侯、王歲以戶口酎黃金，獻于漢廟，皇帝臨受獻金以助祭。大祠曰飲酎，飲酎受金，小不如斤兩，色惡，王奪戶，侯免國。
漢承秦郡，置太守，治民斷獄。都尉治獄，都尉治盜賊甲卒兵馬。
民年二十三為正，一歲而以為衛士，一歲為材官騎士，習射御騎馳戰陣。八月，太守、都尉、令、長、相、丞、尉會都試，課殿最。水處為樓船，亦習戰射行船。
邊郡太守各將萬騎，行障塞烽火追虜。置長史一人，掌兵馬。丞一人，治民。當兵行，長史領。置部都尉、千人、司馬、候、農都尉，皆不治民，不給衛士。材官、樓船年五十六老衰，乃得免為民，就田里。民應令選為亭長。〔七〕
亭長課射，游徼徼循。尉、游徼、亭長，皆習設備五兵。五兵：弓弩，戟，盾，刀劍，甲鎧。鼓武字衍。吏，赤幘大冠，行縢，帶劍佩刀，持盾被甲，設矛戟，習射。按：此文原本自「甲鎧鼓」以上為一條，而「武吏赤幘大冠」以下別為一條。今考北堂書鈔引此文云：「亭長習設五兵，五兵言弩，戟，刀，劍，鎧也。」其於五兵不數盾者，蓋傳寫脫漏，而並不及鼓，則「鼓」字自當屬下文讀。續漢書志注引此亦作「鼓吏赤幘」云云，無「武」字。原本既分為兩條，又衍一「武」字，俱誤。
設十里一亭，亭長、亭候；五里一郵，郵閒相去二里半，司姦盜。亭長持三尺板以劾賊，〔八〕索繩以收執盜。
舊制尉皆居官署，有尉曹官中領平鎖署。按：此句疑有脫誤。
更令吏曰令史，丞吏曰丞史，尉吏曰尉史，捕盜賊得捕格。
縣戶口滿萬，置六百石令，多者千石。戶口不滿萬，置四百石、三百石長。大縣兩尉，小縣一尉，丞一人。三百石丞、縣長黃綬，皆大冠。亡新令長為宰，皆小冠，號曰夫子。亡新時有五百石，八百石。府下置詔獄。○本注曰：府，河南府也。鄧展曰：舊洛陽有兩獄。
建始二年，按：元帝紀建昭二年三月，益三河大郡太守秩。成帝建始二年，並無益秩之文。「建始」當作「建昭」。益三河及大郡太守秩。○本注曰：十二萬戶以上為大郡太守，小郡守遷補大郡。
元朔三年，以上郡、西河為萬騎太守，月奉二萬。綏和元年，省大郡萬騎員秩，以二千石居。
舊制：令六百石以上，按：「令」字疑當作「吏」。尚書調；拜遷四百石長相至二百石，丞相調；除中都官百石，按：漢書師古注：「中都官，京師諸官府。」大鴻臚調；郡國百石，二千石調。哀帝時，長相皆黑綬。亡新吏黑綬，有罪先請，與廉吏同。按：宣帝紀黃龍元年詔曰：「舉廉吏，誠欲得其真也。吏六百石位大夫，有罪先請，秩祿上通，足以效其賢才，自今以來毋得舉。」據此則有罪先請，為吏六百石以上不得復舉孝廉者。此文乃曰「與廉吏同」，未詳其義，疑上下文有脫誤。
內郡為縣，三邊為道，皇后、太子、公主所食為邑。
算民，年七歲以至十四歲出口錢，〔九〕人二十三。以食天子。按：句首脫「二十錢」三字。其三錢者，武帝加口錢，以補車騎馬（逋稅）。〔一０〕又令民男女年十五以上至五十六賦錢，人百二十，為一，以給車馬。民田積，以給經用，備凶年。山澤魚鹽市稅，以給私用。按：武帝紀：「太初二年，籍吏民馬，補車騎馬。」蓋自元狩四年以來，縣官錢少，買馬難得，於是有馬者籍之，且于口賦之外增三錢，以補車騎馬之用。所謂「馬口錢」者，此也。其後昭帝省乘輿馬及苑馬，元鳳二年詔郡國無斂馬口錢。前後漢書並無以口錢補逋稅之文。逋稅乃逐年收責，不籍口賦錢補也。此條所云「以補車騎馬逋稅」，當是明時校錄者，緣光武紀「建武二十二年，口賦逋稅勿收責」一條注中引漢儀注牽連「逋稅」二字而誤。
漢舊制，天下郡國凡百六，邑侯國凡千八百。上林苑中昆明池、鎬池、牟首諸池，〔一一〕取魚鱉，給祠祀。用魚鱉千枚以上，餘給太官。
上林苑中以養百獸。禽鹿嘗祭祠祀，賓客用鹿千枚，兔無數。佽飛具繒繳以射鳧鴈，應給祭祀置酒，每射收得萬頭以上，給太官。
上林苑中，天子秋冬射獵，取禽獸無數實其中。離宮觀七十所，〔一二〕皆容千乘萬騎。
武帝時，使上林苑中官奴婢，及天下貧民貲不滿五千，徙置苑中養鹿。因收撫鹿矢，人日五錢，到元帝時七十億萬，以給軍擊西域。
古者諸侯治民。周以上千八百諸侯，其長伯為君，次仲、叔、季為卿大夫，支屬為士、庶子，皆世官位。至秦始皇帝滅諸侯為郡縣，不世官，守、相、令、長以他姓相代，去世卿大夫士。
漢承秦爵二十等，以賜天下。爵者，祿位也。
公士，一爵。賜爵一級為公士，謂為國君列士也。
上造，二爵。賜爵二級為上造，上造乘兵車也。
簪褭，三爵。賜爵三級為簪褭。
不更，四爵。賜爵四級為不更，不更主一車四馬。
大夫，五爵。賜爵五級為大夫，大夫主一車，屬三十六人。
官大夫，六爵。賜爵六級為官大夫，官大夫領車馬。
公大夫，七爵。賜爵七級為公大夫，公大夫領行伍兵。
公乘，八爵。賜爵八級為公乘，與國君同車。
五大夫，九爵。賜爵九級為五大夫。以上次年德為官長將率。秦制爵等，生以為祿位，死以為號諡。按：百官志注引荀綽晉百官表注曰：「自公士至五大夫，皆軍吏也。自左庶長至大庶長，皆卿大夫，皆軍將也。」此條所云官長、將率、祿位、諡號，非顓指軍吏之辭，似當在二十爵一條下，為總結之文，或者錯簡在此耳。
左庶長，十爵。
右庶長，十一爵。
左更，十二爵。
中更，十三爵。
右更，十四爵。
少上造，十五爵。
大上造，十六爵。
駟車庶長，十七爵。
大庶長，十八爵。
侯，十九爵。按：「侯」當作「關內侯」。前漢書十九「關內侯」師古曰：「言有侯號，而居京畿，無國邑。
列侯，二十爵。
秦制二十爵。男子賜爵一級以上，有罪以減，年五十六免。無爵為士伍，年六十乃免者，〔一三〕有罪，各盡其刑。凡有罪，男髡鉗為城旦，城旦者，治城也；女為舂，舂者，治米也，皆作五歲。完四歲，鬼薪三歲。鬼薪者，男當為祠祀鬼神，伐山之薪蒸也；女為白粲者，以為祠祀擇米也，皆作三歲。罪為司寇，司寇男備守，女為作，如司寇，皆作二歲。按：「為司寇」數句疑有脫誤。攷前漢書刑法志：「隸臣妾滿二歲為司寇，司寇一歲，及作如司寇二歲，皆免為庶人。」與此互異。男為戍罰作，女為復作，皆一歲到三月。按：此下疑有脫誤，或當別為一條。令曰：秦時爵大夫以上，令與亢禮。
五人為伍，伍長一人。十人為什，什長一人。百人為卒，卒史一人。五百人為旅，旅帥一人。二千五百人為師，師帥一人。萬二千五百人為軍，軍將一人。以上卿為將軍。九夫為井，四井為邑，四邑為邱，四邱為乘，乘則具車一乘，四馬，步卒三十人。千乘之國，馬四千匹，步卒三萬六千人，為三軍，大國也。次國二軍，小國一軍。
校勘記〔一〕孔本書鈔卷五八「婕妤」上有「帝見」二字，「帝」字屬上讀。
〔二〕點校本續漢志補注改「樂」作「絲」，甚是。
〔三〕續漢百官志作「主倉穀飲食，職似司農、少府」，疑「獄」係「穀」之誤。
〔四〕按太子官屬秩比二千石者，惟太子詹事，事見應劭漢官儀。疑此「家」指太子，前文曰「皇太子稱家」是也。「府」當指詹事府。家府者，太子詹事之別稱。
〔五〕文選赭白馬賦注「大宛」上有「又」字，下有「馬」字。
〔六〕史記呂太后本紀索隱引作「經緯各十二里」。
〔七〕續漢志補注引漢官儀「應令」作「應合」。
〔八〕續漢志補注引漢官儀作「持二尺板」。
〔九〕漢書昭帝紀如淳注引作「出口賦錢」。疑此輯脫「賦」字。
〔一０〕據孫輯刪「逋稅」二字。
〔一一〕三輔黃圖卷四「牟首」作「牛首」。
〔一二〕「七十所」原誤作「十七所」，據孫輯改。初學記卷二四、御覽卷一九六均引作「七十所」，三輔黃圖卷四亦同。
〔一三〕「者」原作「老」，據孫輯改。
補遺上林詔獄，主治苑中禽宮館事，屬水衡。成帝紀建始元年注諸侯王黃金璽，橐駝鈕，文曰璽。師古曰：「謂刻云某王之璽。」百官公卿表注
銀印，背龜鈕，其文曰章。師古曰：「謂刻曰某官之章也。」百官公卿表注
六百石、四百石至二百石以上，皆銅印鼻鈕，文曰印。師古曰：「謂鈕但作鼻，不為蟲獸之形，而刻文云某官之印。」百官公卿表注
右前漢書凡四條先農，〔即〕神農炎帝也。〔一〕祠以太牢，百官皆從。皇帝親執耒耜而耕。天子三推。三公五，孤卿十，〔二〕大夫十二士，庶人終畝。〔三〕乃致藉田倉，置令丞，以給祭天地宗廟，以為粢盛。明帝紀永平四年注又禮儀志「正月始耕」一條下注，亦引此條，有「大賜三輔二百里孝弟、力田、三老帛，種百穀萬斛」句。
伏日萬鬼行，故盡日閉，不干它事。和帝紀永元六年注皇帝惟八月酎，車駕夕牲，牛以絳衣之。皇帝暮視牲，以鑑燧取水于月，以火燧取火于日，為明水火。左袒，以水沃牛右肩，手執鸞刀，以啟牛毛薦之，而即更衣巾，待牛熟，乃祀之。〔四〕禮儀志注求雨，太常禱天地、宗廟、社稷、山川以賽，各如其常牢，禮也。四月立夏旱，乃求雨禱雨而已。後旱，復重禱而已。訖立秋，雖旱不得禱求雨也。禮儀志注
顓頊氏有三子，生而亡去為疫鬼。一居江水，是為虎；〔五〕一居若水，是為魍魎蜮鬼；一居人宮室區隅漚庾，善驚人小兒。「漚庾」未詳。〔六〕方相帥百隸及童女，〔七〕以桃弧、棘矢、土鼓，鼓且射之，以赤丸、五穀播灑之。禮儀志注
祭天祡壇幄帷。〔八〕高皇帝配天，居堂下西向，紺帷帳，紺席。祭祀志注祭天，養牛五歲，至三千斤。祭祀志注按：「三千斤」疑有誤。
宗廟三年大祫祭于高廟，諸廟神皆合食，〔九〕設左右座。高祖南面，幄繡帳，望堂上西北隅。帳中座長一丈，廣六尺，繡茵厚一尺，著之以絮四百斤。曲几，黃金釦器。高后右座，亦幄帳，卻六寸。白銀釦器。每牢中分之，左辨上帝，右辨上后。俎餘委肉積於前數千斤，名曰帷俎。〔一０〕子為昭，孫為穆。昭西面，曲屏風，穆東面，皆曲几，如高祖。饌陳其右，各配其左，坐如祖妣之法。太常導皇帝入北門。群臣陪者，皆舉手班辟抑首伏。大鴻臚、大行令、九儐傳曰：「起。」復位。皇帝上堂盥，侍中以巾奉觶酒從。帝進拜謁。贊饗曰：「嗣曾孫皇帝敬再拜。」前上酒。卻行，至昭穆之坐次上酒。子為昭，孫為穆，各父子相對也。畢，卻西面坐，坐如乘輿坐。按：二句疑有脫誤。贊饗奉高祖賜壽，皇帝起再拜，即席以太牢之左辨賜皇帝，如祠。其夜半入行禮，平明上九卮，畢，群臣皆拜，因賜胙。皇帝出，即更衣中，詔罷，當從者奉承。祭祀志注
凡齋，紺幘；耕，青幘；秋貙劉，服緗幘。輿服志注右後漢書凡九條臘者，報諸鬼神，古聖賢有功於民者也。
漢法，三歲一祭於雲陽宮甘泉壇。以冬至日祭天，天神下。三歲一祭地於河東汾陰后土宮，以夏至日祭地，地神出。祭五帝於雍畤。祭天用六綵綺席，六重，上一丈，中一幅，四周緣之。玉几，玉飾器。
桓帝祭天，居玄雲宮，〔一一〕齋百日，上甘泉通天臺，高三十丈，以候天神之下。見如流火，舞女童三百人，皆年八歲。天神下壇所，舉烽火，桓帝就竹宮中，〔一二〕不至壇所。甘泉臺去長安三百里，望見長安，成帝以來所祭天之圜丘也。
祭地河東汾陰后土宮。宮曲入河，古之祭地，澤中方丘也，禮儀如祭天。
武帝初置博士，取學通行修，博識多藝，曉古文爾雅，能屬文章，為高第。朝賀位次中都官史。稱先生，不得言君。其真弟子稱門人。
孝文皇帝時，博士七十餘人，朝服玄端，章甫冠。
太僕帥諸苑三十六所，分布北邊。以郎為苑監，官奴婢三萬人，分養馬三十萬頭，擇取給六廄，牛羊無數，以給犧牲。按：漢書如淳注引此條作「漢（官）儀注」。〔一三〕
將作大匠，改作少府。景帝中六年更名。
高皇帝家在豐中陽里，為沛泗上亭長。及為天子，立沛廟，祠豐故宅。
右藝文類聚凡九條議郎、中郎，秦官也。議郎秩比六百石，特徵賢良方正敦朴有道第。公府掾試博士者，拜中郎也。〔一四〕議郎十二人，不屬署，不直事侍御史。遷補博士、諸侯王郎中令。〔一五〕
中書掌詔誥答表，皆機密之事。
高后選孝悌為郎。
武帝元年，令郡國舉孝廉各一人，詣御史。
右北堂書鈔凡五條正月五日大置酒，饗衛士。
右錢文子補漢兵志一條校勘記〔一〕據後漢書明帝紀注、續漢志補注補「即」字。又續漢志補注首句引作「春始東耕於藉田，官祠先農」。
〔二〕「孤卿十」本或作「孤卿七」。按續漢志補注引周禮鄭玄注作「九」，引月令章句作「七」，無作「十」之說。又盧植禮記注曰：「卿、諸侯當究成天子之職事，故以九為數。」禮記月令正作「九」。據此則作「七」或作「十」，均非。
〔三〕據後漢書明帝紀注補「士」字。
〔四〕點校本續漢志補注「以啟牛毛」作「以切牛毛」。又通典卷五二作「以切牛尾之毛」，御覽卷二五、又卷五二六作「以切牛毛血」，引各有異，惟通志略卷一九與續漢志補注同。又點校本據盧文弨校刪「中」字，改末六字作「侍中上熟乃祀之」，即本通典、通志略所引，可備一說。
〔五〕文選東京賦注「虎」作「虐鬼」。御覽卷五三０引禮緯亦同。
〔六〕點校本續漢志校勘記以為「漚庾」係「區隅」之音注，甚是。
〔七〕文選東京賦注引「童女」作「童子」。
〔八〕點校本續漢志補注引作「祭天居紫壇幄帷」。又書鈔卷九０、初學記卷一三、類聚卷三八、通典卷四二「祡」均作「紫」。
〔九〕點校本續漢志補注「于高廟」上引有「子孫諸帝以昭穆坐」八字，「廟神」上又有「隳」字。
〔一０〕續漢志補注「帷俎」作「惟俎」，惠棟後漢書補注曰：「「惟」一作「多」。」恐當以孫星衍校作「堆俎」為是。
〔一一〕御覽卷五二七「玄雲宮」引作「雲陽宮」，是。
〔一二〕據類聚卷三八、御覽卷五二七改「行宮」為「竹宮」。三輔黃圖卷三亦曰：「竹宮，甘泉祠宮也。漢舊儀云竹宮去壇三里。」可以為證。
〔一三〕「官」係衍文，據漢書景帝紀如淳注刪。
〔一四〕此引乃漢官儀之文，四庫館臣誤引。又「中郎」本作「郎中」。
〔一五〕此亦漢官儀之文。


五祀
五祀者，何谓也？谓门、户、井、灶、中霤也。所以祭何？人之所处出入、所饮食，故为神而祭之。何以知五祀谓门、户、井、灶、中霤也？《月令》曰： 其祀户。 又曰： 其祀灶。  其祀中霤。  其祀门。  其祀井。
独大夫已上得祭之何？士者，位卑禄薄，但祭其先祖耳。《礼》曰： 天子祭天地，诸侯祭山川，卿、大夫祭五祀，士祭其祖。 《曲礼》曰： 天地四时山川五祀，岁遍；诸侯方祀，山川五祀，岁遍；卿大夫祭五祀；士祭其先。非所当祭而祭之名曰淫祀。淫祀无福。
祭五祀所以岁一遍何？顺五行也。故春即祭户。户者，人所出入，亦春万物始触户而出也。夏祭灶者，火之主人，所以自养也，夏亦火王，长养万物。秋祭门。门以闭藏自固也，秋亦万物成熟，内备自守也。冬祭井。井者，水之生藏任地中，冬亦水王，万物伏藏。六月祭中霤。中霤者，象土在中央也，六月亦土王也。故《月令》春言 其祀户，祭先脾 ，夏言 其祀灶，祭先肺 ，秋言 其祀门，祭先肝 ，冬言 其祀井，祭先肾 ，中央言 其祀中霤，祭先心。 春祀户，祭所以时先脾者何？脾者，土也，春木王煞土，故以所胜祭之也；是冬肾，六月心，非所胜也，以祭何？以为土位在中央，至尊，故祭以心。心者，藏之尊者。水最卑，不得食其所胜。
祭五祀，天子、诸侯以牛，卿、大夫以羊，因四时祭牲也。一说：户以羊，灶以鸡，中霤以豚，门以犬，井以豕。或曰：中霤用牛，馀不得用豚，井以鱼。
社稷
王者所以有社稷何？为天下求福报功。人非土不立，非谷不食。土地广博，不可遍敬也；五谷众多，不可一一祭也。故封土立社，示有土尊。稷，五谷之长，故封稷而祭之也。尚书曰：乃社于新邑孝经曰。保其社稷而和其民人。盖诸侯之孝也。稷者，得阴阳中和之气，而用尤多，故为长也。
岁再祭何？春求谷之义也。故《月令》，仲春之月，择元日命人社。 《援神契》曰： 仲春获禾，报社祭稷。
以三牲何？重功故也。《尚书》曰： 乃社于新邑，羊一、牛一、豕一。 《王制》曰： 天子社稷皆大牢，诸侯社稷皆少牢。 宗庙俱大牢，社稷独少牢何？宗庙大牢，所以广孝道也。社稷为报功，诸侯一国，所报者少故也。
王者、诸侯俱两社何？俱有土之君，《礼记三正记》曰： 王者二社，为天下立礼曰太社，自为立社曰王社；诸侯为百姓立社曰国社，自为立社曰侯社。太社为天下报功，王社为京师报功，太社尊于王社。土地乂故两报之。
王者、诸侯必有诫社何？示有存亡也。明为善者得之，恶者失之。故《春秋公羊传》曰： 亡国之社，奄其上，柴其下。 《郊特牲》曰： 丧国之社，屋之。 自言与天地绝也。在门东，明自下之无事处也。或曰：皆当着明诫，当近君，置宗庙之墙南。《礼》曰： 亡国之社稷，必以为宗庙之屏。 示贱之也。
社稷在中门之外、外门之内何？尊而亲之，与先祖同也。不置中门内何？敬之，示不亵渎也。《论语》曰： 譬诸宫墙，不得其门而入。不见宗庙之美，百官之富。 《祭义》曰： 右社稷，左宗庙。
大夫有民，其有社稷者，亦为报功也。《礼祭法》曰： 大夫成群立社，曰置在。 《月令》曰： 择元日，命人社。 《论语》曰： 季路使子羔为费宰，曰： 有民人马，有社稷焉。
不谓之土何？封土为社，故变名谓之社，别于众土也。为社立祀，始谓之稷，语亦自变，有内外。或曰：至社稷，不以稷为社，故不变其名事，自可知也。不正月祭稷何？礼不常存，养人为用，故立其神。
社无屋何？达天地气。故《郊特牲》曰： 太社稷，必受霜露风雨，以达天地之气。 社稷所以有树何？尊而识之，使民人望见师敬之，又所以表功也。故《周官》曰： 司社而树之，各以土地所生。 《尚书》亡篇曰： 太社唯松，东社唯柏，南社唯梓，西社唯栗，北社唯槐。
王者自亲祭社稷何？社者，土地之神也。土生万物，天下之所主也，尊重之，故自祭也。
其坛大何？如《春秋文义》曰： 天子之社稷广五丈，诸侯半之。 其色如何？《春秋传》曰： 天子有太社焉，东方青色，南方赤色，西方白色，北方黑色，上冒以黄土。故将封东方诸侯，青土，苴以白茅。谨敬洁清也。
祭社有乐，《乐记》曰： 乐之施于金石丝竹，越于声音，用之于宗庙社稷。
《曾子问》曰： 诸侯之祭社稷，俎豆既陈，闻天子崩，如之何？孔子曰：废。 臣子哀痛之，不敢终于礼也。
礼乐者，何谓也？礼之为言履也，可履践而行乐者；乐也，君子乐得其道，小人乐得其欲。王者所以盛礼乐何？节文之喜怒。乐以象天，礼以法地。人无不含天地之气，有五常之性者，故乐所以荡涤，反其邪恶也，礼所以防淫佚，节其侈靡也。故《孝经》曰： 安上治民，莫善于礼；移风易俗，莫善于乐。 子曰： 乐在宗庙之中，君臣上下同听之，则莫不和敬；族长乡里之中，长幼同听之，则莫不和顺；在闺门之内，父子兄弟同听之，则莫不和亲。故乐者，所以崇和顺，比物饰节，节奏合以成文，所以合和父子、君臣，附亲万民也。是先王立乐之意也。故听其雅、颂之声，志意得广焉，执干戚习俯仰屈信，容貌得齐焉；其辍兆，要其节奏，行列得正焉，进退得齐焉。故乐者天地之命、中和之纪、人情之所不能免焉也。夫乐者，先王之所以饰喜也；军旅鈇钺，所以饰怒也。故先王之喜怒，皆得其齐焉，喜则天下和之，怒则暴乱者畏之。先王之道，礼乐可谓盛矣。 闻角声，莫不恻隐而慈者；闻徵声，莫不喜养好施者；闻啇声，莫不刚断而立事者；闻羽声，莫不深思而远虑者；闻宫声，莫不温润而宽和者也。
礼所揖让何？所以尊人自损也，不争。《论语》曰： 揖让而升，下而饮，其争也君子。 故 君使臣以礼，臣事君以忠。  谦谦君子，利涉大川。 以贵下贱，大得民也。屈己敬人，君子之心。故孔子曰： 为礼不敬，吾何以观之哉！ 夫礼者，阴阳之际也，百事之会也，所以尊天地，傧鬼神，序上下，正人道也。
乐所以必歌者何？夫歌者，口言之也。中心喜乐，口欲歌之，手欲舞之，足欲蹈之。故《尚书》曰： 前歌后舞，假于上下。 礼贵忠何？礼者，盛不足节有余，使丰年不奢，凶年不俭，贫富不相悬也。乐尚雅？雅者，古正也，所以远郑声也。孔子曰： 郑声淫何？郑国土地民人，山居谷浴，男女错杂，为郑声以相悦怿，故邪僻声，皆淫色之声也。
太平乃制礼作乐何？夫礼乐，所以防奢淫。天下人民饥寒，何乐之乎！功成作乐，治定制礼。乐言作、礼言制何？乐者，阳也，阳倡始，故言作；礼者，阴也，阴制度于阳，故言制。乐象阳，礼法阴也。
王者始起，何用正民？以为且用先王之礼乐，天下太平，乃更制作焉。《书》曰： 肇修殷殷礼，祀新邑。 此言太平去殷礼。《春秋传》曰： 昌何为不修乎近而修乎远，同己也，可因先以太平也。 必复更制者，示不袭也，又天下乐之者。乐者所以象德表功殊名。《礼记》曰： 黄帝乐曰《咸池》，颛顼乐曰《六茎》，帝喾乐曰《五英》，尧乐曰《大章》，舜乐曰《箫韶》，禹乐曰《大夏》，汤乐曰《大护》。周乐曰《大武象》，周公之乐曰《酌》，合曰《大武》。 黄帝曰《咸池》者，言大施天下之道而行之，天之所生，地之所载，咸蒙德施也；颛顼曰《六茎》者，言和律历以调阴阳，茎者著万物也；帝喾曰《五英》者，言能调和五声以养万物，调其英华也；尧曰《大章》，大明天地人之道也；舜曰《箫韶》者，舜能继尧之道也，禹曰《大夏》者，言禹能顺二圣之道而行之，故曰《大夏》也；汤曰《大护》者，言汤承衰，能护民之急也；周公曰《酌合》者，言周公辅成王，能斟酌文武之道而成之也；武王曰《象》者，象太平而作乐，示已太平也；合曰《大武》者，天下始乐周之征伐行武，故诗人歌之： 王赫斯怒，爰整其旅。 当此之时，天下乐文王之怒，以定天下，故乐其武也。周室中制《象汤》乐何？殷纣为恶日久，其恶最甚，斫涉刳胎，残贼天下。武王起兵，前歌后舞。克殷之后，民人大喜，故中作所以节喜盛。
天子八佾，诸侯四佾，所以别尊卑。乐者阳也，故以阴数。法八风、六律、四时也。八风、六律者，天气也，助天地成万物者也，亦犹乐，所以顺气，变化万民，成其性命也。故《春秋公羊传》曰： 天子八佾，诸公六佾，诸侯四佾。 《诗》曰： 大夫士，琴瑟御。 八佾者何谓也，佾者列也，以八人为行，列八八六十四人也。诸公六六为行；诸侯四四为行。诸公谓三公、二王后。大夫士，北面之臣，非专事子民者也，故但琴瑟而已。
王者有六乐者，贵公美德也。所以作供养。倾先王之乐，明有法，示亡其本。兴己所以自作乐，明作己也。
乐所以作四夷之乐何？德广及之也。《易》曰： 先王以作乐崇德，殷荐之上帝，以配祖考。《诗》云： 奏鼓简简，衎我烈祖。 《乐元语》曰： 受命而六乐。乐先王之乐，明有法也；与其所自作，明有制；兴四夷之乐，明德广及之也。故南夷之乐曰《兜》，西夷之乐曰《禁》，北夷之乐曰《昧》，东夷之乐曰《离》。合欢之乐儛于堂，四夷之乐陈于右，先王所以得之，顺命重始也。
此言以人得之，先以文，谓持羽毛儛也；以武得之，先以武，谓持干戚儛也。《乐元语》曰： 东夷之乐持矛舞，助时生也；南夷之乐持羽舞，助时养也；西夷之乐持战舞，助时煞也。 北夷之乐持干舞助时藏也，谁制夷狄之乐？以为先圣王也。先王惟行道德，和调阴阳，覆被夷狄，故夷狄安乐，来朝中国，于是作乐乐之。《南》之为言任也，任养万物；《味》之为言昧也，昧者，万物老衰，禁者万物禁藏，侏离者万物微离地而生。
一说东方持矛，南方歌，西方戚，北方击金。夷狄质，不如中国中国文章，但随物名之耳，故百王不易戚二者制夷狄乐。不制夷狄礼何？以为礼者，身当履而行之，夷狄之人不能行礼；乐者，圣人作为以乐之耳，故有夷狄乐也。殊为舞者？以为使中国人。何以言之？夷狄之人礼不备，恐有过误也。作之门外者何？夷在外，故就之也。夷狄无礼义，故不在内。《明堂记》曰： 九夷之国，在东门之外。 所以知不在门内也。《明堂记》曰： 禹纳蛮夷之乐于太庙。 言纳，明有入也。
曰四夷之乐者何谓也？以为四夷外无礼义之国，数夷狄者从东，故举本以为之总名也。言夷狄者，举终始也；言蛮，举远也；言貉，举恶也。则别之，东方为九夷，南方为八蛮，西方为六戎，北方为五狄。故《曾子问》曰： 九夷、八蛮、六戎、五狄、百姓之难至者也。
何以知夷在东方？《礼王制》曰： 东方曰夷，被发文身；又曰：南方曰蛮，雕题交趾；西方曰戎，被发衣皮；北方曰狄，衣羽毛穴居。 东所以九何？盖来者过九之为言究也，德遍究，故应德而来亦九也，非故为之，道自然也。何以名为夷蛮？曰：圣人本不治外国，非为制名也，因其国名而言之耳。一说曰：名其短而为之制名也。夷者，聚狄无礼义。东方者，少阳易化，故取名也。北方太阴鄙郄，故少蛮蟲难化，执心违邪。戎者，强恶也。狄者，易也，辟易无别也。
歌者在堂上，舞在堂下何？歌者象德，舞者象，君子上德而下功。《郊特牲》曰： 歌者在上。 《论语》曰： 季氏八佾舞于庭。 《书》曰： 下管鞀鼓，笙镛以间。
降神之乐在上何？为鬼神举。故《书》曰： 戛击鸣球、搏拊、琴瑟，以咏，祖考来格。 何以用鸣球、搏拊者何？鬼神清虚，贵净贱铿锵也。故《尚书大传》曰： 搏拊鼓，装以秉。琴瑟，练丝朱弦。 鸣者，贵玉声也。
王者食所以有乐何？乐食天下之太平、富积之饶也，明天子至尊，非功不食，非德不饱，故《传》曰： 天子食时举乐。 王者所以日食者何？明有四方之物，食四时之功也。四方不平，四时不顺，有彻乐之法焉，所以明至尊著法戒也。王平居中央，制御四方。平旦食，少阳之始也；昼食，太阳之始也；脯食，少阴之始也；暮食，太阴之始也。《论语》曰： 亚饭干适楚，三饭缭适蔡，四饭缺适秦。 诸侯三饭，卿大夫再饭，尊卑之差也。《弟子职》曰： 暮食士偃礼。 士也；食力无数，庶人职在耕桑，戮力劳役，饭即食，饱即作，故无数。
礼乐者，何谓也？礼之为言履也，可履践而行乐者。君子乐得其道，小人乐得其欲。声者，何谓。声鸣也，闻其声即知其所生；音者，饮也，言其刚柔清浊和而相饮也。《尚书》曰： 予欲闻六律、五声、八音。 五声者，何谓也？宫、商、角、徵、羽，土谓宫，金谓商，木谓角，火谓徵，水谓羽。月令曰：盛德在木，其音角，又曰：盛德在火，其音徵，盛德在金，其音商，盛德在水，其音羽。所以名之为角者，跃也，阳气动跃；徵者，止也，阳气止；商者，张也，阴气开张，阳气始降也；羽者，纡也，阴气在上，阳气在下；宫者，容也，含也，含容四时者也。
八音者，何谓也？《乐记》曰： 土曰埙，竹曰管，皮曰鼓，匏曰笙，丝曰弦，石曰磬，金曰钟，木曰柷敔。 此谓八音也。法《易》八卦也，万物之数也；八音，万物之声也。所以用八音何？天子承继万物，当知其数。既得其数，当知其声，即思其形。如此蜎飞蠕动，无不乐其音者，至德之道也。天子乐之，故乐用八音。《乐记》曰： 埙，坎音也；管，艮音也；鼓，震音也；弦，离音也；钟，兑音也；祝敔，乾音也。 埙在十一月，埙之为言勋也，阳气于黄泉之下，勋蒸而萌；匏之言施也，在十二月，万物始施而劳。笙者，太蔟之气，象万物之生，故曰笙。有七正之节焉，有六合之和焉，天下乐之，故谓之笙。鼓，震音烦气也。万物愤懑震动而出，雷以动之，温以暖之，风以散之，雨以濡之，奋至德之声，感和平之气也，同声相应，同气相求，神明报应，天地佑之，其本乃在万物之始耶，故谓之鼓也。鞀者，震之气也，上应卯星以通王道，故谓之鞀也。箫者，中之气，万物生于无声，见于无形，僇也，箫也，故谓之箫。箫者以禄为本，言承天继物为民，本人力加，地道化，然后万物戮也，故谓之箫也。瑟者，啬也，闲也，所以惩忽宫商角则宜。君父有节，臣子有义，然后四时和，四时和然后万物生，故谓之瑟也。琴者，禁也，所以禁止淫邪、正人心也。磬者，夷则之气也，象万物之盛也，其气磬，故曰磬，有贵贱焉，有亲踈焉，有长幼焉，朝廷之礼，贵不让贱，所以有尊卑也；乡党之礼，长不让幼，所以明有年也；宗庙之礼，亲不让踈，所以有亲也。此三者行然后王道得，王道得然后万物成，天下乐用磬也。钟之为言动也，阴气用事，万物动成，钟为气，用金声也。镈者，时之气声也，节度之所生也。君臣有节度则万物昌，无节度则万物亡，亡与昌正相迫，故谓之镈。柷敔者，终始之声，万物之所生也。阴阳顺而复，故曰柷；承顺天地，序迎万物，天下乐之，故乐用柷。柷，始也；敔，终也。一说笙、柷、鼓、箫、瑟、埙、钟、磬也。如其次，笙在北方，柷在东北方，鼓在东方，琴在南方，埙在西南方，钟在西方，磬在北方。
声五音八何？声为本，出于五行；音为末，象八风，故《乐记》曰： 声成文谓之音，知音而乐之谓之乐也。
问曰： 异说并行，则弟子疑焉。 孔子有言： 吾闻择其善者而从之，多见而志之，知之次也。  文武之道，未坠于地。  天之将丧斯文也，乐亦在其中矣。 圣人之道，犹有文质，所以拟其说、述所闻者，亦各传其所受而已。


爵
天子者，爵称也。爵所以称天子者何？王者父天母地，为天之子也。故《援神契》曰：天覆地载谓之天子，上法斗极。 《钩命决》曰： 天子，爵称也。 帝王之德有优劣，所以俱称天子者何？以其俱命于天，而王治五千里内也。《尚书》曰：天子作民父母，以为天下王。 何以知帝亦称天子也，以法天下也？《中候》曰： 天子臣放勋。 《书逸篇》曰： 厥兆天子爵。 何以 言皇 亦称天子也？以其言天覆地载俱王天下也。故《易》曰： 伏羲氏之王天下也。
爵有五等，以法五行也；或三等者，法三光也。或法三光，或法五行何？质家者据天，故法三光；文家者据地，故法五行。《含文嘉》曰： 殷爵三等，周爵五等，各有宜也。 《王制》曰： 王者之制禄爵凡五等。 谓公、侯、伯、子、男。此周制也。所以名之为公侯者何。公者通公正无私之意也。侯者，候也。候逆顺也。《春秋传》曰： 王者之后称公，其余人皆千乘，象雷震百里所润同。大国称侯，小者伯、子、男也。 《王制》曰： 公、侯田方百里，伯七十里，子、男五十里。 伯者百也。子者孳也孳孳无已也。男者，任也。人皆五十里，差次功德，小者不满为附庸，附庸者，附大国以名通也。百里两爵、公侯共之，七十里一爵，五十里复两爵何？公者，加尊二王之后，侯者百里之正爵士，上有可次，下有可第，中央故无二。五十里有两爵者，所以加勉进人也。小国下爵，犹有尊卑，亦以劝人也。殷爵三等，谓公、侯、伯也，所以合子、男从伯者何？王者受命，改文从质，无虚退人之义，故上就伯也。《尚书》曰： 侯、甸、任、卫，作国伯。 谓殷也。《春秋传》曰： 合伯、子、男为一爵。 或曰：合从子，贵中也。以《春秋》名郑忽，忽者，郑伯也。此未逾年之君当称子，嫌为改赴。故名之也。地有三等不变，至爵独变者何？地比爵为质，故不变。为质故不变，王者有改道之文，无改道之实。家所以令公居百里、侯居七十里何也？封贤极于百里。其政也，不可空退人，示优贤之意，欲褒尊而上之。何以知殷家侯人不过七十里者也？曰：士上有三等，有百里、有七十里，有五十里。其地半者其数倍，制地之理体也，多少不相配。
公、卿、大夫者，何谓也？内爵称也。曰公、卿、大夫何？爵者，尽也，各量其职尽其才也。公之为言公正无私也；卿之为言章，善明理也；大夫之为言大，扶进人者也。故《传》曰： 进贤达能，谓之大夫也。士者事也，任事之称也。 故《传》曰： 古今辩然否，谓之士。 《礼》曰： 四十强而士。 不言 爵为士 。至五十爵为大夫何。何以知士非爵？何以知卿为爵也。以大夫知卿亦爵也。何以知公为爵也？《春秋传》曰： 诸侯四佾，诸公六佾。 合而言之，以是知公卿为爵。内爵所以三等何？亦法三光也。所以不变质文何？内者为本，故不改内也。诸侯所以无公爵者，下天子也。故《王制》曰： 上大夫、下大夫、上士、中士、下士，凡五等。 此谓诸侯臣也。大夫但有上、下何？明卑者多也。爵皆一字也，大夫独两字何？《春秋传》曰： 大夫无遂事。 以为大夫，职在之适四方，受君之法，施之于民，故独两字下之。或曰大夫，爵之下者也。称大夫，明从大夫以上受下施，皆大自着也。天子之士独称元士何？士贱不得体君之尊，故加元以别诸侯之士也。《礼经》曰： 士见大夫。 诸侯之士。《王制》曰： 王者八十一元士。 天子爵连言天子，诸侯爵不连言王侯何？即言王侯，以王者同称，为衰弱亻替差生篡弑，犹不能为天子也，故连言天子也。或曰：王者天爵，王者不能生诸侯，故不言王侯；诸侯人事自着，故不着也。王者太子亦称士何？举从下升，以为人无生得贵者，莫不由士起，是以舜时称为天子，必先试于士礼。《士冠经》曰： 天子之元子士也。
妇人无爵何？阴卑无外事，是以有 三从 之义：未嫁从父，既嫁从夫，夫死从子。故夫尊于朝，妻荣于室，随夫之行，故《礼郊特牲》曰： 妇人无爵，坐以夫之齿。 《礼》曰： 生无爵，死无谥。 《春秋》录夫人皆有谥，夫人何以知非爵也？《论语》曰： 邦君之妻，君称之曰夫人，国人称之曰君夫人。 即令是爵，君称之与国人称之不当异也。庶人，称匹夫者。匹，偶也。与其妻为偶，阴阳相成之义也，一夫一妇成一室。明君人者，不当使男女有过，时无匹偶也。《论语》曰： 匹夫匹妇之为谅也。
爵人于朝者，示不私人以官，与众共之义也。封诸侯于庙者，示不自专也，明法度，皆祖之制也，举事必告焉。《王制》曰： 爵人于朝，与众共之也。 《诗》云： 王命卿士，南仲太祖。 《礼祭统》曰： 古者明君爵有德，必于太祖。君降立于阼阶南面向，所命北向，央由君右执策命之。
大夫功成未封而死，不得追爵赐之者，以其未当股肱也。《春秋谷梁传》曰： 追锡死者，非礼也。 《王制》曰： 葬从死者，祭从生者，所以追孝继养也。 葬从死者何？子无爵父之义也。《礼中庸》记曰： 父为大夫，子为士，葬以大夫祭以士；子为大夫，父为士，祭以大夫葬以士也。
父在称世子何？系于君也。父没称子某者何？屈于尸柩也。既葬称小子者，即尊之渐也。逾年称公者，缘民之心不可一日无君也。缘终始之义，一年不可有二君也。故逾年即位，所以系民臣之心也。然后爵者，缘孝子之心未忍安吉。故《春秋》： 鲁僖公三十三年十二月乙巳，薨于小寝。文公元年春，王正月，公即位。四月丁巳葬我君僖公。 《韩诗内传》曰： 诸侯世子三年丧毕，上受爵命于天子。 所以名之为世子何？言欲其世世不绝也。何以知天子子亦称世子也？《春秋传》曰： 公会世子于首止。 或曰：天子之子称太子。《尚书》曰： 太子发升于舟也。 或曰： 诸侯之称代子。 则传曰：晋有太子申生，郑有太子华齐。有太子光。由是观之，周制太子代子亦不定也。汉制天子称皇帝。其嫡嗣称皇太子。诸侯王之嫡称代子。后代咸因之。世子三年丧毕，必上受爵命于天子何？明爵土者天子之有也，臣无自爵之义。童子当受父爵命，使大夫就其国命之，明王者不与童子为礼也。以《春秋》鲁成公幼少，与诸侯会，公不见之，《经》不以为鲁耻，明不与童子为礼也。世子上受爵命，衣士服何？谦不敢自专也。故《诗》曰： 韎韐有赩。 世子始行也。
天子大敛之后称王者，明士不可一日无君也。故《尚书》曰： 王麻冕黼裳。 此敛之后也。何以知王从死后加王也？以尚书言迎子刘。不言迎王。王者既殡而即继体之位何？缘民臣之心不可一日无君，故先君不可得见则后君继体矣。《尚书》曰： 再拜兴对，乃受铜。 明为继体君也。缘始终之义，一年不可有二君也。故《尚书》曰： 王释冕丧服。 吉冕受铜称王，以接诸侯，明己继体为君也。释冕藏铜，反丧，明未称王以统事也。不旷年无君，故逾年乃即位改元，名元年，年以纪事，君名其事矣，而未发号令也。何以言逾年即位谓改元位？《春秋传》曰： 以诸侯逾年即位，亦知，天子逾年即位也。 《春秋》曰： 元年春王正月，公即位。 改元位也。王者改元年，即事天地；诸侯改元，即事社稷。《王制》曰： 夫丧三年不祭，唯祭天地社稷，为越绋而行事。 《春秋传》曰 天子三年然后称王 者，谓称王统事发号令也。《尚书》曰 高宗谅阴三年 是也。《论语》曰： 君薨，百官总己听于冢宰三年。 缘孝子之心，则三年不当也，故三年除丧，乃即位统事。即位践阼为主，南面朝臣下称王，以发号令也。故天子、诸侯凡三年即位，终始之义乃备，所以谅阴三年，卒孝子之道。故《论语》曰： 古之人皆然，君薨，百官总己听于冢宰三年。 所以听于冢宰三年者何？以为冢宰职在制国之用，是以由之也，故《王制》曰： 大冢宰制国用。 所以名之为冢宰何？冢者，大也；宰者，制也；大制事也。故《王度记》曰： 天子冢宰一人，爵禄如天子之大夫。 或曰冢宰视卿，《周官》所云也。
号
帝王者何？号也。号者，功之表也，所以表功明德，号令臣下者也。德合天地者称帝，仁义合者称王，别优劣也。《礼记谥法》曰： 德象天地称帝，仁义所在称王。 帝者天号，王者五行之称也。皇者何谓也？亦号也。皇，君也，美也，大也。天之总，美大称也，时质，故总之也。号之为皇者，煌煌人莫违也。烦一夫、扰一士以劳天下不为皇也，不扰匹夫匹妇故为皇。故黄金弃于山，珠玉捐于渊，岩居穴处，衣皮毛，饮泉液，吮露英，虚无寥廓，与天地通灵也。号言为帝者何？帝者，谛也，象可承也；王者，往也，天下所归往。《钩命决》曰： 三皇步，五帝趋，三王驰，五伯骛。
或称天子，或称帝王何？以为接上称天子者，明以爵事天也；接下称帝王者，得号天下至尊言称，以号令臣下也。故《尚书》曰：  谘四岳 ，曰： 裕汝众 。 或有一人。王者自谓一人者，谦也，欲言巳材能当一人耳。故《论语》曰： 百姓有过，在予一人。 臣谓之一人何？亦所以尊王者也。以天下之大、四海之内，所共尊者一人耳。故《尚书》曰： 不施予一人。 或称朕何？亦王者之谦也。朕，我也。或称予者，予亦我也。不以尊称自也，但自我皆谦。
或称君子何？道德之称也。君之为言群也；子者，丈夫之通称也。故《孝经》曰： 君子之教以孝也，下言敬天下之为人父者也。 何以言知其通称也，以天子至于民。故《诗》云： 凯弟君子，民之父母。 《论语》云： 君子哉若人。 此谓弟子。弟子者，民也。
三皇者，何谓也？谓伏羲、神农、燧人也。或曰伏羲、神农、祝融也。《礼》曰： 伏羲、神农、祝融，三皇也。 谓之伏羲者何。古之时未有三纲、六纪，民人但知其母，不知其父，能覆前而不能覆后，卧之詓詓，起之吁吁，饥即求食，饱即弃余，茹毛饮血而衣皮苇。于是伏羲仰观象于天，俯察法于地，因夫妇正五行，始定人道，画八卦以治下。治下伏而化之，故谓之伏羲也。谓之神农何？古之人民，皆食禽兽肉，至于神农，人民众多，禽兽不足。于是神农因天之时，分地之利，制耒耜，教民农作。神而化之，使民宜之，故谓之神农也。谓之燧人何？钻木燧取火，教民熟食，养人利性，避臭去毒，谓之燧人也。谓之祝融何？祝者，属也；融者，续也。言能属续三皇之道而行之，故谓祝融也。
五帝者，何谓也？《礼》曰：黄帝、颛顼、帝喾、帝尧、帝舜，五帝也。《易》曰： 黄帝、尧舜、氏作。 《书》曰： 帝尧、帝舜。 黄者中和之色，自然之姓，万世不易。黄帝始作制度，得其中和，万世常存，故称黄帝也。谓之颛顼何？颛者，专也；顼者，正也；能专正天人之道，故谓之颛顼也。谓之帝喾者何也？喾者，极也，言其能施行穷极道德也。谓之尧者何？尧犹峣峣也，至高之貌，清妙高远，优游博衍，众圣之主，百王之长也。谓之舜者何？舜犹舛舛也，言能推信尧道而行之。
三王者，何谓也？夏、殷、周也。故《礼士冠经》曰： 周弁、殷鼾、夏收，三王共皮弁也。 所以有夏殷周号何，以为王者受命，必立天下之美号以表功自克，明易姓为子孙制也。夏、殷、周者，有天下之大号也。百王同天下，无以相别，改制天子之大礼号，以自别于前，所以表著已之功业也。必改号者，所以明天命巳著，欲显扬巳于天下也。己复袭先王之号与继体守文之君，无以异也，不显不明，非天意也。故受命王者必择天下美号，表著已之功业，明当致施是也。所以预自表克于前也。
帝王者居天下之尊号也。所以差优号令臣下。谥者行之迹也。所以别于后代。著善恶。重无穷，无自推观施后世皆以劝善著戒恶。明不勉也，不以姓为号何？姓者，一定之称也，尊卑所同也。诸侯各称一国之号而有百姓矣，天子至尊，即备有天下之号，而兼万国矣。夏者，大也，明当守持大道。殷者，中也，明当为中和之道也。闻也，见也，谓当道著见中和之为也。周者，至也，密也，道德周密，无所不至也。何以知即政立号也？《诗》云： 命此文王，于周于京。 此改号为周，易邑为京也。《春秋传》曰： 王者受命而王，必择天下之美号以自称也。 五帝无有天下之号何？五帝德大能禅，以民为子，成于天下，无为立号也。或曰：唐、虞皆号也。唐，荡荡也，荡荡者，道德至大之貌也。虞者，乐也，言天下有道，人皆乐也。故《论语》曰： 唐、虞之际。 帝喾有天下，号高辛，颛顼有天下。号曰高阳，黄帝有天号曰自然者，独宏大道德也。高阳者，阳犹明也，道德高明也。高辛者，道德大信也。
五霸者，何谓也？昆吾氏、大彭氏、豕韦氏、齐桓公、晋文公也。昔三王之道衰，而五霸存其政，率诸侯朝天子，正天下之化，兴复中国，攘除夷狄，故谓之霸也。昔昆吾氏，霸于夏者也；大彭氏、豕韦氏，霸于殷者也；齐桓、晋文，霸于周者也。或曰：五霸，谓齐桓公、晋文公、秦穆公、楚庄王、吴王阖闾也。霸者，伯也，行方伯之职，会诸侯，朝天子，不失人臣之义，故圣人与之。非明王之张法。霸犹迫也，把也，迫胁诸侯，把持其政。《论语》曰： 管仲相桓公，霸诸侯。 《春秋》曰： 公朝于王所。 于是时晋文之霸。《尚书》曰： 邦之荣怀，亦尚一人之庆。 知秦穆之霸也。楚胜郑而不告，从而攻之，又令还师，而佚晋寇。围宋，宋因而与之平，引师而去。知楚庄之霸也。蔡侯无罪而拘于楚，吴有忧中国心，兴师伐楚，诸侯莫敢不至。知吴之霸也。或曰：五霸，谓齐桓公、晋文公、秦穆公、宋襄公、楚庄王也。宋襄伐齐，乱齐桓公，不擒二毛，不鼓不成烈。《春秋传》曰： 虽文王之战不是过。 知其霸也。
伯、子、男臣子于其国中，褒其君为公。王者臣子独不得襄其君谓之为帝何？以为诸侯有会聚之事，相朝聘之道。或称公而尊，或称伯、子、男而卑。为交接之时，不私其臣子之义，心俱欲尊其君父，故皆令臣子得称其君为公也。帝、王异时，无会同之义，故无为同也。何以诸侯德公齐侯桓公。《尚书》曰： 公曰： 嗟。  秦伯也。《诗》云： 覃公惟私。 覃子也。《春秋》曰： 葬皆缪公 ，许男也。《礼大射经》曰： 则择获。 大射者，诸侯之礼也，伯、子、男皆在也。
谥
谥者何也？谥之为言引也，引烈行之迹也。所以进劝成德，使上务节也。故《礼特牲》曰： 古者生无爵，死无谥。 此言生有爵，死当有谥也。死乃谥之何？言人行终始不能若一，故据其终始，后可知也。士冠经曰： 死而谥之。今也所以临葬而谥之何？因众会，欲显扬之也。故《春秋》曰： 公之丧自乾侯。 昭公死于晋乾侯之地，数月归，至急，当未有谥也。《春秋》曰： 丁巳葬，戊午日下侧，乃克葬。 明祖载而有谥也。
黄帝，先黄后帝何？古者顺死生之称。各持行合而言之。美者在上，黄帝始制法度。得道之中，万世不易。名黄自然也，后世虽圣，莫能与同也。后世得与天同，亦得称帝，不能立制作之时，故不得复黄也。谥，或一言，或两言何？文者，以一言为谥；质者，以两言为谥。故尚书曰：高宗殷宗也。汤死后称成汤，以两言为谥也。号无质文、谥有质文何？号者，始也，为本，故不可变也。周巳后用意，尤文以为本。生时号令善，故有善谥，故舍文武王也。合言之，则上其谥，明别善恶，所以劝人为善、戒人为恶也。
帝者，天号也，以为尧犹谥，顾上世质直，死后以其名为号耳。所以谥之为尧何？为谥有七十二品。《礼记谥法》曰： 翼善传圣谥曰尧，仁圣盛明谥曰舜，慈惠爱民谥曰文，强理直谥曰武。
天子崩，臣下至南郊谥之者何？以为人臣之义，莫不欲褒大其君，掩恶扬善者也。故之南郊，明不得欺天也。故《曾子问》： 孔子曰：天子崩，臣下之南郊，告谥之。
诸侯薨，世子赴告天子，天子遣大夫会其葬而谥之何？幼不诔长，贱不诔贵，诸侯相诔，非礼也。臣当受谥于君也。
卿大夫老归死有谥何？谥者，别尊卑、彰有德也。卿大夫归，无过，犹有禄位，故有谥也。
夫人无谥者何？无爵故无谥。或曰：夫人有谥。夫人一国之母，修闺门之内，群下亦化之，故设谥以彰其善恶。《春秋传》曰： 葬宗恭姬。 《传》曰： 称谥何？贤也。 《传》曰： 哀姜者何？庄公夫人也。 卿大夫妻无谥何？贱也。八妾所以无谥何？卑贱无所能务，犹士卑小，不得有谥也。太子夫人无谥何？本妇人随夫，太子无谥，其夫人不得有谥也。天子太子元士也。士无谥，知太子亦无谥也。附庸所以无谥何？卑小无爵也。《王制》曰： 爵禄凡五等。 附庸本非爵也。
后夫人于何所谥之？以为于朝廷。朝廷本所以治政之处，臣子共审谥，白之于君，然后加之。妇人大夫，故但白君而已。何以知不之南郊也？妇人本无外事，何为于郊也？《礼曾子问》曰： 唯天子称天以诛之。 唯者，独也，明天子独于南郊耳。
显号谥何法？法曰未出而明。已入有馀光也。


封公侯
王者所以立三公、九卿何？曰：天虽至神，必因日月之光；地虽至灵，必有山川之化；圣人虽有万人之德，必须俊贤三公、九卿、二十七大夫、八十一元士，以顺天成其道。司马主兵，司徒主人，司空主地。王者受命为天、地、人之职，故分职以置三公，各主其一，以效其功。一公置三卿，故九卿也。天道莫不成于三：天有三光，日、月、星；地有三形，高、下、平；人有三尊，君、父、师。故一公三卿佐之，一卿三大夫佐之，一大夫三元士佐之。天有三光然后而能遍照，各自有三法，物成于三：有始、有中、有终，明天道而终之也。三公、九卿、二十七大夫、八十一元士，凡百二十官，下应十二子。《别名记》曰：司徒典民，司空主地，司马顺天。天者施生，所以主兵何？兵者，为诸除害也，所以全其生、卫其养也，故兵称天。寇贼猛兽，皆为除害者所主也。《论语》曰： 天下有道，则礼乐、征伐自天子出。 司马主兵，言马者，马阳物，乾之所为，行兵用焉，不以伤害为度，故言马也；司徒主人，不言徒人者，徒众也，重民；司空主土，不言土言空者，空尚主之，何况于实？以微见著。
王者主三公、九卿、二十七大夫，足以教道，照幽隐，必复封诸侯何？重民之至也。善恶比而易故知，择贤而封之，使治其民，以著其德，极其才。上以尊天子，备蕃辅，下以子养百姓，施行其道，开贤者之路，谦不自专，故列土封贤，因而象之，象贤重民也。
州伯何谓也？伯，长也，选择贤良，使长一州，故谓之伯也。《王制》曰： 千里之外设方伯。五国以为属，属有长；十国以为连，连有率；三十国以为卒，卒有正；二百一十国以为州，州有伯。 唐虞谓之牧何？尚质，使大夫往来牧诸侯，故谓之牧。旁立三人，凡十二人。《尚书》曰： 咨十有二牧。 何知尧时十有二州也？以《禹贡》言九州也。
王者所以有二伯者，分职而授政，欲其亟成也。《王制》曰： 八伯各以其属属于天子之老。 曰二伯。《诗》云： 蔽芾甘棠，勿翦勿伐，邵伯所茇。 《春秋公羊传》曰： 自陕已东，周公主之，自陕已西，邵公主之。 不分南北何？东方被圣人化日少，西方被圣人化日久，故分东西，使圣人主其难者，贤者主其易者，乃俱到太平也。又欲令同有阴阳寒暑之节，共法度也。所分陕者，是国中也，若言面，八百四十国矣。
诸侯有三卿者，分三事也。五大夫者，下天子。《王制》曰： 大国三卿，皆命于天子。下大夫五人，上士二十七人；次国三卿，二卿命于天子，一卿命于其君；小国二卿，皆命于其君。大夫悉同。《礼王度记》曰： 子、男三卿，一卿命于天子。
诸侯封不过百里，象雷震百里，所润雨同也。雷者，阴中之阳也，诸侯象也。诸侯比王者为阴，南面赏罚为阳，法雷也。七十里、五十里，差德功也。故《王制》曰： 凡四海之内九州，州方千里，建百里之国二十，七十里之国六十，五十里之国百有二十。名山大泽不以封，其余以为附庸闲田。 天子所治方千里，此平土三千，并数邑居山川至五十里，名山大泽不以封者，与百姓共之，不使一国独专也。山木之饶，水泉之利，千里相通，所均有无，赡其不足。制土三等何？因土地有高、下、中。
王者即位，先封贤者，忧人之急也。故列土为疆非为诸侯，张官设府非为卿大夫，皆为民也。《易》曰： 利建侯。 此言因所利故立之。《乐记》曰： 武王克殷反商，下车封夏后氏之后于杞，殷人之后于宋，封王子比干之墓，释箕子之囚。 天下太平乃封亲属者，示不私也。即不私封之何？普天之下，莫非王土，率土之宾，莫非王臣。海内之众已尽得使之，不忍使亲属无短足之居，一人使封之，亲亲之义也。以《尚书》封康叔据平安也。王者始起封诸父、昆弟，与己共财之义，故可与共土也。一说诸父不得封诸侯二十国，厚有功象贤以为民也，贤者子孙类多贤。又卿不世位，为其不子爱百姓，各加一功，以虞乐其身也。受命不封子者，父子手足，无分离异财之义。至昆弟皮体有分别，故封之也。以舜封弟象有比之野也。
封诸侯以夏何？阳气盛养，故封诸侯，盛养贤也。封立人君，阳德之盛者。《月令》曰： 孟夏之月行赏，封诸侯，庆赐，无不欣悦。
何以言诸侯继世以立？诸侯，象贤也。大夫不世位何？股肱之臣，任事者也，为其专权擅势，倾覆国家。又曰孙苟中，庸不任辅政，妨塞贤，故不世世。故《春秋公羊传》曰： 讥世世，非礼也。 诸侯世位，大夫不世，安法？所以诸侯南面之君，体阳而行，阳道不绝；大夫人臣，北面，体阴而行，阴道绝。以男生内向，有留家之义；女生外向，有从夫之义。此阳不绝、阴有绝之效也。
国在立太子者，防篡煞，压臣子之乱也。《春秋》之弑太子，罪与弑君同。《春秋》曰： 弑其君之子奚齐。 明与弑君同也。君薨，适夫人无子，有育遗腹，必待其产立之何？专适重正也。《曾子问》曰： 立适以长不以贤何？以言为贤不肖，不可知也。 《尚书》曰： 惟帝其难之。 立子以贵不以长，防爱憎也。《春秋传》曰： 适以长不以贤，立子以贵不以长也。
始封诸侯无子死，不得与兄弟何？古者象贤也，弟非贤者子孙。《春秋传》曰： 善善及子孙。 不言及昆弟，昆弟尊同，无相承养之义，以闵公不继庄公也，昆弟不相继。至继体诸侯无子，得及亲属者，以其俱贤者子孙也。重其先祖之功，故得及之。
《礼服传》曰： 大宗不可绝。同宗则可以为后、为人作子何？明小宗可以绝，大宗不可绝。故舍己之父，往为后于大宗，所以尊祖，重不绝大宗也。 《春秋传》曰： 为人后者，为人子者。
继世诸侯无子又无弟，但有诸父庶兄当谁庶与兄推亲之序也。王者受命而作，兴灭国、继绝世何？为先王无道，妄煞无辜，及嗣子幼弱，为强臣所夺，子孙皆无罪囚而绝，重其先人之功，故复立之。《论语》曰： 兴灭国，继绝世。 诛君之子不立者，义无所继也。诸侯世位，象贤也，今亲被诛绝也。《春秋传》曰： 诛君之子立。 君见弑其子得立何？所以尊君、防篡弑。《春秋继经》曰： 齐无知杀其君，贵妾子公子纠当立也。
大夫功成，未封，子得封者，善善及子孙也。《春秋传》曰： 贤者子孙宜有土地也。
周公不之鲁何？为周公继武王之业也。《春秋传》曰： 周公曷为不之鲁？欲天下一于周也。 《诗》云： 王（指周成王）曰叔父（指周公），建尔元子，俾侯于鲁。 周公身薨，天为之变，成王以天子礼葬之，命鲁郊，以明至孝，天所兴也。
京师
王者必即土中者何？所以均教道，平往来，使善易以闻，为恶易以闻，明当惧慎，损于善恶。《尚书》曰： 王来绍上帝，自服于土中。 圣人承天而制作。尚书曰： 公不敢不敬天之休来相宅。
周家始封于何？后稷封于邰，公刘去邰之邠。《诗》云： 即有台家室。 又曰： 笃公刘于邠斯观。 周家五迁，其意一也，皆欲成其道也。时宁先皇者，不以诸侯移，必先请从然后行。
京师者，何谓也？千里之邑号也。京，大也；师，众也。天子所居，故以大众言之，明诸侯，法日月之径千里。《春秋传》曰： 京曰天子之居也。 《王制》曰： 天子之田方千里 。
或曰：夏曰夏邑，殷曰商邑，周曰京师。《尚书》曰： 率割夏邑。 谓桀也。 在商邑。 谓殷也。
《王制》曰： 天子三公之田视公侯，卿视伯，大夫视子、男士视附庸。 上农夫食九人，其次食八人，其次食七人，其次食六人；下农夫食五人，庶人在官者，以是为差也。诸侯之下士，视上农夫，禄足以代其耕也；中士倍下士，上士倍中士，下大夫倍上士，卿四大夫禄，君十卿禄；次国之卿三大夫禄，君十卿禄；小国之卿倍上大夫禄，君十卿禄。天子之县，内有百里之国九，七十里之国二十一，五十里之国六十三，凡九十三国。名山大泽不以封，其余以禄士，以为闲田。
诸侯入为公卿大夫，得食两家菜不？日有能然后居其位，德加于人然后食其禄，所以尊贤重有德也。今以盛德人辅佐，两食之何？故《王制》曰： 天子县内，诸侯禄也；外诸侯，嗣也。
天子太子食菜者，储君嗣主也，当有土以尊之也。太子食百里，与诸侯封同，故《礼》曰： 公士大夫子子也。 无爵而在大夫上，故知百里也。
公卿大夫皆食菜者，示与民同有无也。
五行者，何谓也？谓金、木、水、火、土也。言行者，欲言为天行气之义也。地之承天，犹妻之事夫，臣之事君也，谓其位卑。卑者亲视事，故自周于一行，尊于天也。《尚书》： 一曰水，二曰火，三曰木，四曰金，五曰土。 水位在北方，北方者，阴气在黄泉之下，任养万物；水之为言淮也，阴化沾濡任生木。木在东方。东方者，阴阳气始动，万物始生。木之为言触也，阳气动跃，火在南方，南方者，阳在上，万物垂枝。火之为言委随也，言万物布施；火之为言化也，阳气用事，万物变化也。金在西方，西方者，阴始起，万物禁止。金之为言禁也。土在中央者，主吐含万物。土之为言吐也。何知东方生？《乐记》曰： 春生，夏长，秋收，冬藏。 土所以不名时，地，土别名也，比于五行最尊，故不自居部职也。《元命苞》曰： 土之为位而道在，故大不预化，人主不任部职。
五行之性或上或下何？火者，阳也，尊，故上；水者，阴也，卑，故下；水者，少阳；金者，少阴，有中和之性，故可曲可直，从革；土者最大，苞含物，将生者出者，将归者，不嫌清浊为万物。《尚书》曰： 水曰润下，火曰炎上，木曰曲直，金曰从革，土爰稼穑。 五行所以二阳三阴何？土尊，尊者配天，金木水火，阴阳自偶。
水味所以咸何？是其性也。所以北方咸者，万物咸与，所以坚之也，犹五味得咸乃坚也。木味所以酸何？东方，万物之生也，酸者以达生也，犹五味得酸乃达也。火味所以苦何？南方主长养，苦者所以长养也，犹五味须苦可以养也。金味所以辛何？西方煞伤成物，辛所以煞伤之也，犹五味得辛乃委煞也。土味所以甘何？中央者，中和也，故甘，犹五味以甘为主也。《尚书》曰： 润下作咸，炎上作苦，曲直作酸，从革作辛，稼穑作甘。 北方其臭朽者何？，北方水，万物所幽藏也，又水者受垢浊，故臭腐朽也。东方者木也，万物新出地中，故其臭膻。南方者水也，盛阳承动，故其臭焦。西方者金也，万物成熟，始复诺，故其臭腥。中央土也，主养，故其臭香也。《月令》曰： 东方其臭膻，南方其臭焦，中央其臭香，西方其臭腥，北方其臭朽。 所以名之为东方者，动方也，万物始动生也。南方者，任养之方，万物怀任也。西方者，迁方也，万物迁落也。北方者，伏方也，万物伏藏也。
少阳见寅，寅者，演也，律中大蔟，律之言率，所以率气令生也；卯者，茂也，律中夹钟；衰于辰，辰震也，律中姑洗。其日甲乙者，万物孚甲也；乙者，物蕃屈有节欲出。时为春，春之为言蠢蠢动也。位在东方。其色青。其音角，角者，气动耀也。其帝太皞，皞者，大起万物扰也。其神勾芒者，物之始生，其精青龙，芒之为言萌也。
阴中阳故，太阳见于巳，巳者物必起，律中仲吕；壮盛于午，午物满长，律中蕤宾；衰于未，未味也，律中林钟。其日丙丁者，其物炳明丁者，强也。时为夏，夏之言大也。位在南方。其色赤。其音徵，徵，止也，阳度极也。其帝炎帝者，太阳也。其神祝融，祝融者，属续。其精为鸟，离为鸾。
故少阴见于申，申者，身也，律中夷则；壮于酉，酉者，老物收敛，律中南吕；衰于戌，戌者，灭也，律中无射，无射者，无声也。其日庚辛，庚者，物更也；辛者，阴始成。时为秋，秋之为言愁亡也。其位西方。其色白。其音商，商者，强也。其神少皞，少皞者，少敛也。其神蓐收，蓐收者，缩也。其精白虎，虎之为言搏讨也。
故太阴见于亥，亥者，仰也，律中应钟；壮于子，于子者，孳也，律中黄钟；衰于丑，丑者，纽也，律中大吕。其日壬癸，壬者，阴始任；癸者，揆揆度。可揆度也。时为冬，冬之为言终也。其位在北方。其音羽，羽之为言舒，言万物始孳。其帝颛顼，颛顼者，寒缩也。其神玄冥，玄冥者，入冥也。其精玄武，掩起离体泉，龟蛟珠蛤。
土为中宫。其日戊己，戊者，茂也；己抑屈起。其音宫，宫者，中也。其帝黄帝。其神后土。
《月令》云：十一月律谓之黄钟何？中和之色；钟者，动也。言阳气动于黄泉之下，动养万物也。
十二月律之谓之大吕何？大，大也；吕者，拒也。言阳气欲出，阴不许也。吕之为言拒者，旅抑拒难之也。
正月律谓之太蔟何？太，亦大也；蔟者，凑也。言万物始大，凑地而出也。
二月律谓之夹钟何？夹者，孚甲也，言万物孚甲，种类分也。
三月谓之姑洗何？姑者，故也；洗者，鲜也。言万物皆去故就其新，莫不鲜明也。
四月谓之仲吕何？言阳气极将，彼故复中难之也。
五月谓之蕤宾，蕤者，下也；宾者，敬也。言阳气上极，阴气始，宾敬之也。
六月谓之林钟何？林者，众也，万物成熟，种类众多。
七月谓之夷则何？夷，伤也；则，法也。言万物始伤，被刑法也。
八月谓之南吕何？南者，任也，言阳气尚有，任生荠麦也，故阴拒之也。
九月谓之无射何？射者，终也。言万物随阳而终，当复随阴而起，无有终已也。
十月谓之应钟何？应者，应也；钟者，动也。言万物应阳而动下藏也。
五行所以更王何？以其转相生，故有终始也。木生火，火生土，土生金，金生水，水生木。是以木王，火相，土死，金囚，水休，王所胜老死、囚，故王者休。见王火相何？以知为臣，土所以死者，子为父报仇者也。五行之子慎之物归母，木王火相，金成，其火燋金。金生水，水灭火，报其理；火生土，土则害水，莫能而御。
五行所以相害者，天地之性，众胜寡，故水胜火也；精胜坚，故火胜金；刚胜柔，故金胜木；专胜散，故木胜土；实胜虚，故土胜水也。火阳，君之象也；水阴，臣之义也。臣所以胜其君何？此谓无道之君也，故为众阴所害，犹纣王也。是使水得施行，金以盖之，土以应之，欲温则温，欲寒，亦何从得害火乎？曰：五行各自有阴阳，木生火所以还烧其母何？曰金胜木，火欲为木害金。金者，坚强难消，故母以逊体助火烧金，此自欲成子之义。又阳道不相离，故为两盛火死子乃继之。
木王所以七十二日何？土王四季，各十八日，合九十日为一时，王九十日。土所以王四季何？木非土不生，火非土不荣，金非土不成，水无土不高。土扶微助衰，历成其道，故五行更王，亦须土也。王四季，居中央不名时。五行何以知同时起？丑讫义相生。《传》曰： 五行并起赴，各以名别。 阳气阴煞，火中无生物，水中反有生物何？生者以内火，阴在内，故不生也。水、火独一种，金、木多品何？以为南北阴阳之极也，得其极故一也；东西非其极也，故非一也。
水、木可食，金、火、土不可食何？木者阳，阳者施生，故可食；火者，阴在内，金者阴啬吝，故不可食。
火、水所以杀人何？水盛气也，故入而杀人；火阴在内，故杀人壮于水也；金木微气，故不能自杀人也。火不可入其中者，阴在内也，入则杀人矣。水、土阳在内，故可入其中。金、木微气也，精密不可得入也。
水、火不可加人功为用，金、木加人功何？火者盛阳，水者盛阴者也。气盛不变，故不可加人功为人用。金木者不能自成，故须人加功，以为人用也。
五行之性，火热水寒，有温水，无寒火何？明臣可为君，君不可更为臣。五行常在，火乍亡何？水太阴也，刑者故常在。金少阴，木少阳，微气无变，故亦常在火。太阳精微，人君之象。象尊常藏，犹天子居九重之内，臣下卫之也。藏于木者，依于仁也，木自主金，须人取之乃成，阴卑不能自成也。木所以浮，金所以沉何？子生于母之义。肝所以沉，肺所以浮何？有知者尊其母也。一说木畏金，金之妻庚，受庚之化，木者法其本，柔可曲直，故浮也，肝法其化，直，故沉。五行皆同义。
天子所以内明而外昧，人所以外明而内昧何？明天人欲相向而治也。行有五、时有四何？四时为时、五行为节，故木王即谓之春，金王即谓之秋，土尊不任职，君不居部，故时有四也。子不肯禅何法？法四时火不兴土而兴金也。父死子继何法？法木终火王也。兄死弟及何法？夏之承春也。善善及子孙何法？法春生待夏复长也。恶恶止其身何法？法秋煞不待冬也。主幼臣摄政何法？法土用事于季孟之间也。子之复雠，何法？法土胜水、水胜火也。子顺父、臣顺君、妻顺夫何法？法地顺天也。
男不离父母何法？法火不离木也。女离父母何法？法水流去金也。娶妻亲迎何法？法日入，阳下阴也。君让臣何法？法月三十日，名其功也。善称君、过称己何法？法阴阳共叙共生，阳名生，阴名煞。臣有功归于君何法？法归明于日也。臣法君何法？法金正木也。子谏父何法？法火揉直木也。臣谏君不从则去何法？法水润下、达于上也。君子远子近孙何法？法木远火近土也。亲属臣谏不相去何法？法水木枝叶不相离也。父为子隐何法？法木之藏火也。子为父隐何法？法水逃金也。君有众民何法？法天有众星也。王者赐先亲近、后疏远何法？法天雨，高者先得之也。
长幼何法？法四时有孟、仲、季也。朋友何法？法水合流相承也。父母生子养长子何法？法水生木长大也。子养父母何法？法夏养长木，此火养母也。不以父命废主命何法？法金不畏土而畏火。阳舒阴急何法？法日行迟月行疾也。有分土无分民何法？法四时各有分而所生者通也。若言东，东方天下皆生也。君一娶九女何法？法九州象天之施也。不娶同姓何法？法五行异类乃相生也。子丧父母何法？法木不见水则憔悴也。丧三年何法？法三年一闰，天道终也。父丧子、夫丧妻何法？法一岁物有终始，天气亦为之变也。年六十闭房何法？法六月阳气衰也。人有五藏六府何法？法五行六合也。人目何法？法日月明也。日照昼，月照夜，人目所不更照何法？目亦更用事也。王者监二王之后何法？法木须金以正，须水以润也。明王先赏后罚何法？法四时先生后煞也。


绋冕
绋者，何谓也？绋者，蔽也，行以蔽前，绋蔽者小。有事因以别尊卑，彰有德也。天子朱绋，诸侯赤绋。《诗》云： 朱绋斯皇，室家君王。 又云： 赤绋金舄，会同有绎。 又云： 赤绋在股。 皆谓诸侯也。《书》曰： 黼黻衣，黄朱绋。 亦谓诸侯也。并见衣服之制，故远别之，谓黄朱亦赤矣。大夫葱衡，别于君矣。天子大夫赤绂葱衡，士韎韐。朱赤者，或盛色也，是以圣人涂法之用为绋服，为百王不易也。绋以韦为之者，反古不忘本也。上广一尺，下广二尺，天一地二也；长三尺，法天、地、人也。
所以有冠者蜷也？所以蜷持其发也。人怀五常，莫不贵德，示成礼有修饰首，别成人也。《士冠经》曰： 冠而字之，敬其名也。 《论语》曰： 冠者五六人，童子六七人。 礼所以十九见正而冠何？渐三十之人耳。男子阳也，成于阴，故二十而冠，《曲礼》曰： 二十弱冠。 言见正。何以知不谓正月也？以《礼士冠经》曰： 夏葛屦，冬皮屦。 明非岁之正月也。
皮弁者，何谓也？所以法古，至质冠名也。弁之言攀也，所以攀持其发也。上古之时质，先加服皮以鹿皮者，取其文章也。《礼》曰： 三王共皮弁素积。 裳也，腰中辟积，至质不易之服，反古不忘本也。战伐田猎，此皆服之。
麻冕者何？周宗庙之冠也。《礼》曰： 周冕而祭。 又曰： 殷哻夏收而祭。 此三代宗庙之冠也。十一月之时，阳气冕仰黄泉之下，万物被施前冕，而后仰，故谓之冕。谓之诩者，十二月之时，施气受化诩张而后得牙，故谓之诩。谓之收者，十三月之时，气收本，举生万物而达出之，故谓之收。冕仰不同，故前后乖也。诩张，故萌大，时物亦牙萌大也。收而达，故前葱大者，在后时物亦前葱也。絻所以用麻为之者，女功之始，亦不忘本也。即不忘本不用皮，皮乃太古未有礼文之服，故《论语》曰： 麻冕，礼也。 《尚书》曰： 王麻冕。 冕所以前后递延者何？示进贤退不能也。垂旒者，示不现邪。纩塞耳，示不听谗也。故水清无鱼，人察无徒，明不尚极知下。故《礼》云： 王藻曰，十有二旒，前后递延。 《礼器》云： 天子麻冕，朱绿藻，垂十有二旒者，法四时十二月也。诸侯九旒。大夫七旒。士爵弁，无旒。
委貌者，何谓也？周朝廷理政事、行道德之冠名。《士冠经》曰： 委貌周道，章甫殷道，毋追夏后氏之道。 所以谓之委貌何？周统十一月为正，万物萌小，故为冠饰最小，故曰委貌。委貌者，委曲有貌也。殷统十二月为正，其饰微大，故曰章甫。章甫者，尚未与极其本相当也。夏者统十三月为正，其饰最大，故曰毋追。毋追者，言其追大也。
爵弁者，周人宗庙士之冠也。《礼郊特牲》曰： 周弁 ，《士冠经》曰 周弁，殷哻，夏收 。爵何以知指谓其色？又乍言爵弁，乍但言弁。周之冠色所以爵何？为周尚赤，所以不纯赤。但如爵头何？以本制冠者法天。天色玄者，不失其质，故周加赤，殷加白，夏之冠色纯玄。何以知殷加白也？周加赤，知殷加白也。夏、殷士冠不异何？古质也，以《士冠礼》知之。
丧服
诸侯为天子斩衰三年何？普天之下，莫非王土。率土之宾，莫非王臣。臣之于君，犹子之于父。明至尊、臣子之义也。《丧服经》曰： 诸侯为天子，斩衰三年。 天子为诸侯。绝其何？示同爱百姓，明不独亲也。故《礼中庸》曰： 期之丧达乎诸侯，三年之丧达乎天子。 卿大夫降缌，重公正也。
礼，庶人国君服齐衰三月。王者崩，京师之民丧三月何？民贱，故思浅，故三月而已。天子七月而葬，诸侯五月而葬者，则民始哭，素服；先葬三月，成齐衰；期月以成礼，葬君也。礼不下庶人何？所以为民制何？礼不下庶人者，尊卑制度也。服者，恩从内发，故为之制也。
王者崩，臣下服之有先后何？恩有浅深远近，故制有日月。《檀弓》记曰： 天子崩，三日祝先服，五日官长服，七日国中男女服，三月天下服。
三年之丧何二十五月？以为古民质，痛于死者，不封不树，丧期无数，亡之则除。后代圣人因天地万物有终始而为之制，以期断之。父至尊，母至亲，故为于隆，以尽孝子恩。恩爱至深，加之则倍，故再期二十五月也。礼有取于三，故谓之三年，缘其渐三年之气也。故《春秋传》曰： 三年之丧，其实二十五月也。 三年之丧不以闰月数何？以言其期也。期者，复其时也。大功已下月数，故以闰月除。《礼士虞经》曰： 言期而小祥。  又期而大祥。
丧礼必制衰麻何？以副意也。服以饰情，情貌相配，中外相应，故吉凶不同服，歌哭不同声。所以表中诚也。布衰裳、麻绖、箭笄、绳缨、苴杖，为略及本绖者，亦示也。故总而载之，示有丧也。腰绖者，以代绅带也，所以结之何？思慕肠若结也。必再结之何？明思慕无已。
所以必杖者，孝子失亲，悲哀哭泣，三日不食，身体羸病，故杖以扶身，明不以死伤生也。礼童子妇人不杖者，以其不能病也。《礼》曰： 斩衰三日不食，齐衰二日不食，大功一日不食，小功、缌麻一日不食再不食可也。 以竹何？取其名也。竹者蹙也，桐者痛也。父以竹，母以桐何？竹者阳也，桐者阴也。竹何以为阳？竹断而用之，质，故为阳；桐削而用之，加人功，文，故为阴也。故《礼》曰： 苴杖，竹也。削杖，桐也。
所以必居倚庐何？孝子哀，不欲闻人之声，又不欲居故处，居中门之外。倚木为庐，质反古也。不在门外何？戒不虞故也。故《礼大传》曰： 父母之丧，居倚庐。 于中门外，东墙下，户北面。练而居垩室，无馀之室。又曰： 妇人不居倚庐。 又曰： 天子七日，又曰： 公、诸侯五日，卿、大夫三日而成服。
居外门内、东壁下、为庐，寝苫块，哭无夜时，不脱绖带。既虞，寝有席，疏食饮水，朝一哭，夕一哭而已。既练，舍外寝，居垩室，始食菜果，及素食，哭无时。二十五月而大祥，饮醴酒，食干肉。二十七月而禫，通祭宗庙，去丧之杀也。
丧礼不言者何？思慕尽情也。言不文者，指谓士民。不言而事成者，国君、卿、大夫杖而谢宾。财少恃力，面垢作身。不言而事具者，故号哭尽情。
丧有病得饮酒食肉何？所以辅人生己，重先祖遗支体也。故《曲礼》曰： 居丧之礼，头有疮则沐，身有疡则浴，有疾则饮酒食肉。五十不致毁，七十唯衰麻在身，饮酒食肉。 又曰： 父母有疾，食肉不至变味，饮酒不至变貌，笑不至矧，怒不至詈，琴瑟不御。 《曾子问》曰： 三年之丧，练不群立，不旅行，礼以饰情。三年之丧而吊哭，不亦虚乎！ 《礼檀弓》曰： 曾子有母之丧，吊子张。 子张者，朋友，有服，虽重服吊之，可也。《曾子问》曰： 小功可以与祭乎？孔子曰： 斩衰已下，与祭，礼也。  此谓君丧然也。子夏问： 三年之丧，既卒哭，金革之事无避者，礼与？ 孔子曰： 吾闻诸老聃曰： 周公伯禽，则有为之也。 今以三年之丧从其利者，吾不知也。
妇人不出境吊者，妇人无外事，防淫佚也。《礼杂记》曰： 妇人越彊而吊，非礼也。 而有三年丧，君与夫人俱往。礼，妻为父母服，夫亦当服。
有不吊三何？为人臣子，常怀恐惧，深思远虑，志乃全身。今乃畏、厌、溺死，用为不义，故不吊也。《檀弓》曰： 不吊三：畏、厌、溺也。畏者，兵死也。 《礼曾子》记曰： 大辱加于身，支体毁伤，即君不臣，士不交，祭不得为昭穆之尸，食不得昭穆之牲，死不得葬昭穆之域也。
弟子为师服者，弟子有君臣、父子、朋友之道也。故生则尊敬而亲之，死则哀痛之，恩深义重，故为之隆服，入则绖，出则否也。《檀弓》曰： 昔夫子之丧颜回，若丧子而无服。丧子路亦然。请丧夫子，若丧父而无服也。
《曾子问》曰：  君薨既殡，而臣有父母之丧，则如之何？ 孔子曰： 归居于家。有殷事，则之君所，朝夕否。 曰： 君既启，而臣有父母之丧，则如之何？ 孔子曰： 归哭而反送君。 曰： 君未殡，而臣有父母之丧，则如之何？ 孔子曰： 归殡哭而，反于君，殷事则归，朝夕否。大夫室老行事，士则子孙行事。夫内子有殷事，则亦如之君所，朝夕否。
诸侯有亲丧，闻天子崩，奔丧者何？屈己，亲亲犹尊尊之义也。《春秋传》曰： 天子记崩不记葬者，必其时葬也。诸侯记葬，不必有时。 诸侯为有天子丧奔，不得必以其时葬也。
大夫使，受命而出，闻父母之丧，非君命不反者，盖重君也，故《春秋传》曰： 大夫以君命出，闻丧，徐行不反。
诸侯朝而有私丧，得还何？凶服不入公门，君不呼之义也。凶服不敢入公门者，明尊朝廷，吉凶不相干。故《周官》曰： 凶服不入公门。 《曲礼》曰： 居丧不言乐，祭事不言凶，公庭不言妇女。 《论语》曰： 子于是日哭，则不歌。
臣下有大丧，不呼其门者，使得终其孝道，成其大礼，《春秋传》曰： 古者臣有大丧，君三年不呼其门。
闻哀哭而后行何？尽哀舒愤然后行。望国境则哭，过市朝则否。君子自抑，小人勉以及礼。见星则止，日行百里，恻怛之心，但欲见尸柩汲汲。故《礼奔丧》记曰： 以哭答使者，尽哀，问故，遂行。 曾子曰： 师三十里者行五十里，奔丧百里。 既除丧，乃归哭于墓何？明死者不可见，痛伤之至也。谓丧不得追服者也，哭于墓而已。故《礼奔丧》记曰： 之墓，西向哭，止。 此谓远出，归后葬，丧服以礼除。
曾子与客立于门，其徒趋而出。曾子曰： 尔将何之？ 曰： 吾父死，将出哭于巷。 曾子曰： 反哭于尔次。 曾子北面而吊焉。《檀弓》记曰： 孔子曰： 吾恶乎哭诸？兄弟，吾哭诸庙门之外；师，吾哭诸寝；朋友，吾哭诸寝门外；所知，吾哭诸野。
养从生，葬从死，周公以王礼葬何？以为周公践祚理政，与天同志，展兴周道，显天度数，万物咸得，休气允塞，原天之意，予爱周公与文武无异，故以王礼葬，使得郊祭。《尚书》曰： 今天动威，以彰周公之德。 下言： 礼亦宜之。
崩薨
《书》曰： 成王崩。 天子称崩何？别尊卑，异死生也。天子曰崩，大尊像，崩之为言，崩伏强天下，抚击，失神明，黎庶殒涕，海内悲凉。诸侯曰薨，国失阳。薨之言奄也，奄然亡也。大夫曰卒，精耀终卒。卒之为言终于国也。士曰不禄，失其忠节，不忠终君之绿。绿之言消也，身消名彰。庶人曰死，魂去亡。死之为言澌，精气穷也。崩、薨纪于国何？以为有尊卑之礼，谥号之制即有矣。礼始于黄帝，至舜尧而备。《易》言复者，据遂也。《书》殂落、死者矣，各自见义。尧皆僭痛之，舜见终，各一也。
丧者，何谓也？丧者，亡。人死谓之丧何？言其亡，不可复得见也。不直言丧何？为孝子心不忍言。《尚书》曰： 武王既丧。 《丧终》曰： 死为適室。 知据死者称丧也，生者丧痛之亦称丧。《礼》曰： 丧服斩衰。 《易》曰： 不封不树，丧期无数。 《孝经》曰： 孝子之丧亲也，是施生者也。 天子下至庶人，俱言丧何？欲言身体发肤，俱受之父母，其痛一也。
天子崩，计告诸侯何？缘臣子丧君，哀痛愤懑，无能不告语人者也。诸侯欲闻之，又当持土地所出以供丧事，故《礼》曰： 天子崩，遣使者计诸侯。
王者崩，诸侯悉奔丧何？臣子悲哀恸怛，莫不欲观君父之棺柩，尽悲哀者也。又为天子守蕃，不可顿空也，故分为三部：有始死先奔者，有得中来尽其哀者，有得会丧奉送君者。七月之间，诸侯有在京师亲供臣子之事者也，号泣悲哀奔走道路者，有居其国哭痛思慕，竭尽所供，以助丧事者。是四海之内咸悲，臣下若丧考妣之义也。葬有会者，亲疏远近尽至，亲亲之义也。童诸侯不朝而来奔丧者何？明臣子于其君父，非有老少也，亦因丧质，无般旋之礼，但尽悲哀而已。
臣死亦赴告于君何？此君哀痛于臣子也，欲闻之加赙之礼。故《春秋》曰： 蔡侯考父卒。 《传》曰： 卒赴而葬，礼也。
诸侯薨，赴告邻国何？缘邻国欲有礼也。《春秋传》曰： 桓母丧，告于诸侯。 桓母贱尚告于诸侯，诸侯薨告邻国，明矣。
诸侯夫人薨，告天子者，不敢自废政事，天子亦欲知之当有礼也。《春秋》曰： 天子使宰喧来归惠公仲子之赗。 讥不及事。仲子者，鲁君之贵妾也，何况于夫人乎？
诸侯薨，使臣归瑞珪于天子何？诸侯以瑞珪为信，今死矣，嗣子谅暗三年之后，当乃更爵命，故归之，推让之义也。《礼》曰： 诸侯薨，使臣归瑞珪于天子。
天子闻诸侯薨，哭之何？惨怛发中，哀痛之至也。使大夫吊之，追远重终之义也。故《礼檀弓》曰： 天子哭诸侯，爵弁，纯衣。 又曰： 遣大夫吊词曰： 皇天降灾，子遭离之难，呜呼哀哉！大王使臣某吊。
臣子死，君往吊之何？亲与之共治民，恩深义重厚，欲躬见之。故《礼杂记》曰： 君吊臣，主人待于门外，见马首不哭。君至，主人先入，君升自阼阶，西向哭。主人居中庭，从哭。 或曰： 大夫疾，君问之无数；士疾，二问之而大夫卒，比葬，不食肉；比卒哭不举乐。士比殡，不举乐。 玄冠不以吊者，不以吉服临人凶，示助哀也。《论语》曰： 羔裘，玄冠不以吊。
崩薨三日乃小敛何？夺孝子之恩以渐也。一日之时，属纩于口上，以候绝气；二日之时，尚冀其生；三日之时，魂气不返，终不可奈何。故《礼士丧经》曰： 御者四人皆坐，持体属纩，以候绝气。 《礼》曰： 天子、诸侯，三日小敛；大夫、士二日小敛。 属纩于口者，孝子欲生其亲也。
人死必沐浴于中霤何？示洁净反本也《礼檀弓》曰： 死于牖下，沐浴于中霤，饭含于牖下，小敛于户内，大敛于阼阶，殡于客位，祖于庭，葬于墓，所以即远也。 夺孝子之恩以渐也。所以有饭含何？缘生食今死不欲虚其口，故含。用珠宝物何也？有益死者形体，故天子饭以玉，诸侯以珠，大夫以米，士以贝也。
赠禭，何谓也？赠之为言称也，玩好曰赠；禭之为言遗也，衣被曰曰禭。知死者则赠禭，所以助生送死，追恩重终，副至意也。赠赗者，何谓也？赠者，助也也。所以相佐，给不足也。故吊词曰： 知生则赙，货财曰赙，车马曰赗。
天子七日而殡，诸侯五日而殡何？事有大小，所供者不等，故《王制》曰： 天子七日而殡，诸侯五日而殡，卿大夫三日而殡。
夏后氏殡于阼阶，殷人殡于两楹之间，周人殡于西阶之上何？夏后氏教以忠，忠者厚也，曰生吾亲也，死亦吾亲也，主人宜在阼阶。殷人教以敬，曰死者将去，又不敢客也，故置之两楹之间，周人共夹而敬之。周人教以文，曰死者将去，不可又得，故宾客之也。《檀弓》记曰： 夏后氏殡于阼阶，殷人殡于两楹之间，周人殡于西阶。
《稽命征》曰： 天子舟车殡何？为避水火灾也。故棺在车上，车在舟中。 臣子更执绋，昼夜常百二十二人。绋者，所以掌持棺也。故《礼》曰： 天子舟车殡，诸侯车殡，大夫攒涂，士瘗。 尊卑之差也。
祖于庭何？尽孝子之恩也。祖者，始也，始载于庭也。乘轴车辞祖祢，故名为祖载也。《礼》曰： 祖于庭，葬于墓。 又曰： 适祖，升自西阶。
所以有棺椁何？所以掩藏形恶也，不欲令孝子见其毁坏也。棺之为言之貌，所以藏尸令貌全也；椁之为言廓，所以开廓辟土无令迫棺也。《礼王制》曰： 天子棺椁九重，衣衾百二十称于领；大度曰： 公侯五重，衣衾九十称；士再重。 礼曰： 大夫有大棺三重，衣衾五十称；士无大棺二重，衣衾三十称。单备为一称。 《礼檀弓》曰： 天子棺四重，水光革棺被之，其厚三寸。地棺一，梓棺二，柏椁以端，长六尺。
有虞氏瓦棺，今以木何？虞尚质，故用瓦。夏后氏益文，故易之以堲周，谓堲木相周，无胶漆之周也。殷人棺椁有胶漆之用。周人浸文，墙置翣，加巧饰。丧葬之礼，缘生以事死，生时无，死亦不敢造。太古之时，穴居野处，夜皮带革，故死衣之以薪，内藏不饰。中古之时，有宫室、衣服，故衣之币帛，藏以棺椁，封树识表，体以象生。夏殷弥文，齐之以器械。至周大文，缘夫妇生时同室，死同葬之。
尸柩者，何谓也？尸之为言失也，陈也，失气亡神，形体独陈；柩之为言究也，久也，不复章也。《曲礼》曰： 在床曰尸，在棺曰柩。
崩、薨别号，至墓同，何也？时臣子藏其君父，安厝之义，贵贱同。葬之为言下藏之也。所以入地何？人生于阴，含阳光，死始入地，归所与也。天子七月而葬，诸侯五月而葬何？尊卑有差也。天子七月而葬，同轨必至；诸侯五月而葬，同会必至，所以慎终重丧也。
《礼》曰： 冢人奉图。先君之葬，君居以中，昭、穆为左右，群臣从葬，以贵贱序。
合葬者何？所以固夫妇之道也。故《诗》曰： 谷则异室，死则同穴。 又《礼檀弓》曰： 合葬，非古也，自周公已来未之有改也。
葬于城郭外何？死生别处，终始异居。《易》曰： 葬之中野。 所以绝孝子之思慕也。《传》曰： 作乐于庙，不闻于墓；哭泣于墓，不闻于庙。 所以于北方何？就阴也。《檀弓》曰： 孔子卒，所以受鲁君之璜玉葬鲁城北。 又曰 于邑北北首，三代之达礼也。
封、树者，所以为识。故《檀弓》曰： 古也墓而不坟，今邱也。东西南北之人也，不可以不识也。于是封之，崇曰尺。 春秋《含文嘉》曰： 天子坟高三仞，树以松；诸侯半之，树以柏；大夫八尺，树以栾；士四尺，树以槐；庶人无坟，树以杨柳。


三军
国有三军何？所以戒非常，伐无道，尊宗庙，重社稷，安不忘危也。何以言有三军也？《论语》曰： 子行三军，则谁与？ 《诗》云： 周王于迈，六师及之。 三军者何法？法天、地、人也。以为五人为伍，五伍为两，四两为卒，五卒为旅，五旅为师，师二千五百人，师为一军，六师一万五千人也。《传》曰： 一人必死，十人不能当；百人必死，千人不能当；千人必死，万人不能当；万人必死，横行天下。 虽有万人，犹谦让自以为不足，故复加五千人，因法月数。月者，群阴之长也。十二月足以穷尽阴阳备物成功。二千人亦足以征伐不义，致太平也。《谷梁传》曰： 天子有六军，诸侯上国三军，次国二军，下国一军。 诸侯所以一军者何？诸侯，蕃屏之臣也，任兵革之重，距一方之难，故得有一军也。
王者征伐，所以必皮弁素帻何？伐者凶事，素服，示有凄怆也。伐者质，故衣古服。《礼》曰： 三王共皮弁素帻，服亦皮素帻，又招虞人，亦皮弁。 知伐亦皮。
王者将出，辞于祢；还，格祖、祢者，言子辞面之礼，尊亲之义也。《王制》曰： 王者将出，类于上帝，宜于社，造于祢。 《尚书》曰： 归假于艺祖。 出所以告天？至告祖无二元后。庙后告者。示不敢留尊者之命也。告天何。示不敢自专也，非出辞反面之道也，与宗庙异义。还不复告天者，天道质无内外，故不复告也。《尚书》言： 归假于祖祢。 不见告于天，知不告也。
王者受命，质家先伐，文家先正何？质家之天命己也，使己诛无道，今诛，得为王，故先伐。文家言天命已成，为王者乃得诛伐王者耳，故先改正朔也。又改正朔者，文代其质也。文者先其文，质者先其质，故《论语》曰： 予小子履，敢昭告于皇天上帝。 此汤伐桀告天，用尤家之法也。《诗》云： 命此文王，于周于京。 此言文王诛伐，故改号为周，易邑为京也，明天著忠臣孝子之义也。汤亲北面称臣而事桀，不忍相诛也。《礼》曰： 汤放桀，武伐纣时也。
王法天诛者，天子自出者，以为王者乃天之所立，而欲谋危社稷，故自出，重天命也。犯王法，使方伯诛之。《尚书》曰： 命予惟恭行天之罚。 此所以言开自出伐有扈也。《王制》曰： 赐之弓矢，乃得专征伐。 犯王诛者也。
大夫将兵出，必不御者，欲盛其威，使士卒一意系心也。故但闻将军令，不闻君命也，明进退大夫也。《春秋传》曰： 此受命于君，如伐齐则还何？大其不伐丧也。 大夫以君命出，进退在大夫也。
天子遣将军必于庙何？示不敢自专也。独于祖庙何？制法度者祖也。《王制》曰： 受命于祖，受成于学。 此言于祖庙命遣之也。
王法年此受兵何？重不绝人嗣也。师行不必胜，故须其有世嗣。年六十归兵者何？不忍并斗人父子也。《王制》曰： 六十不预服戎。 又曰： 八十一子不从政，九十家不从政，父母之丧三年不从政，齐衰、大功三月不从政，废疾非人不养者一人不从政。
古者师出不逾时者，为怨思也。天道一时生。一时养。人者，天之贵物也。逾时则内有怨女。外有旷夫。《诗》云： 昔我往矣，杨柳依依；今我来思，雨雪霏霏。 《春秋》曰： 宋人取长葛。 《传》曰： 外取邑不书，此何以书？久也。
王者有三年之丧，夷狄有内侵伐之者，重天诛，为宗庙社稷也。《春秋传》曰： 天王居狄泉。 《传》曰： 此未三年，其称天王何？著有天子也。
诛伐
诛不避亲戚何？所以尊君卑臣，强干弱枝，明善恶善恶之义也。《春秋传》曰： 季子煞其母兄，何善？示诛不避母兄，君臣之义。 《尚书》曰： 肆朕诞以尔东征。 诛弟也。
诸侯有三年之丧，有罪且不诛何？君子恕己，哀孝子之思慕，不忍加刑罚。《春秋传》曰： 晋士丐帅师侵齐至谷，闻齐侯卒，乃还。 《传》曰： 大其不伐丧也。
诸侯之义，非天子之命，不得动众起兵诛不义者，所以强干弱枝，尊天子，卑诸侯。《论语》曰： 天下有道，则礼乐、征伐自天子出；天下无道，则礼乐、征伐自诸侯出。 世无圣贤方伯，诸侯有相灭者，力能救者可也。《论语》曰： 陈恒弑其君，孔子沐浴而朝，请讨之。 王者侯之子篡弑其君而立，臣下得诛之者，广讨贼之义也。《春秋传》曰： 臣弑君，臣不讨贼，非臣也。 又曰： 蔡世子班弑其君，楚子诛之。
王者受命而起，诸侯有臣弑君而立，当诛君身死，子不得继者，以其逆，无所天也。《诗》云： 毋封靡于尔邦，惟王其崇之。 此言追诛大罪也。或盗天子土地，自立为诸侯，绝之而已。
父煞其子当诛何？以为天地之性，人为贵，人皆天所生也，托父母气而生耳。王者以养长而教之，故父不得专也。《春秋传》曰： 晋侯煞世子申生不出蔡。
佞人当诛何？为其乱善行，倾覆国政。《韩诗内传》曰： 孔子为鲁司寇，先诛少正卯。 谓佞道已行，敌国政也。佞道未行，章明远之而已。《论语》曰： 放郑声，远佞人。
子得为父报仇者，臣子于君父，其义一也。忠臣孝子所以不能已，以恩义不可夺也。故曰：父之仇不与共天下，兄弟之仇不与共国，朋友之仇不与同朝，族人之仇不共邻。故《春秋传》曰： 子不复仇，非子。 檀弓记。子夏问曰： 居兄弟之仇如之何？仕不与同国，衔君命，遇之不斗。 父母以义见杀，子不复仇者，为往来不止也。《春秋》曰： 父不受诛，子复仇，可也。
诛犹责也。诛其人，责其罪，极其过恶。《春秋》曰： 楚子虔诱蔡侯班，煞之于申。 《传》曰： 诛君之子不立。
讨者何谓？讨犹除也，欲言臣当扫除君之贼。《春秋》曰： 卫人杀州吁于濮。 《传》曰： 其称人何？讨贼之辞也。
伐者何谓伐击也，欲言伐击之也。《尚书》曰： 武王伐纣。
征者何谓也？征犹正也，欲言其正也，轻重从辞也。诞以尔东征。诛禄甫也。又曰： 甲戌，我惟征徐戎。
战者何谓也？《尚书大传》曰： 战者，惮警之也。 《春秋谶》曰： 战者，延改也。
弑者试也，欲言臣子杀其君父不敢卒，候间司事，可稍稍弑之。《易》曰： 臣弑其君，子弑其父，非一朝一夕之故也。
篡者何谓也？篡犹夺也，取也，欲言庶夺嫡，孽夺宗，引夺取其位。《春秋传》曰： 其言入何？篡词也。
袭者何谓也？行不假途，掩人不备也。《春秋传》曰： 其谓之秦何？夷狄之也。曷为夷狄之？秦伯将袭郑。 入国掩人不备，行不假途，人衔枚，马缰勒，昼伏夜行，为袭也。诸侯家国，入人家，宜告主人，所以尊敬、防并兼也。《春秋传》曰： 桓公假途于陈而伐楚。 《礼》曰： 使次介先假途，用束帛。 即如是，诸侯卖王者道，礼无往不反，非谓所卖者也。将入人国，先使大夫执币假道，主人亦遣大夫迎于郊，为宾主，设礼而待之，是其相尊敬也。防并兼奈何？诸侯之行，必有师旅，恐掩人不备，士卒敛取恒迟，先假途则预备之矣。
谏诤
冬至，所以休兵不举事。闭开啇旅不行何，此日阳气微弱。王者承天理物，故率天下静，不复行役，扶助微气成万物也。故孝经纖曰： 夏至阴气始动。冬至阳气始萌。 易曰：先王以至日闭开。啇旅不行。夏至阴始起。反大热何。阴气始起，阳气推而上。故大热也。冬至阳始起阴气推而上。故大寒也。
臣所以有谏君之义何？尽忠纳诚也。爱之能无劳乎？忠焉能无诲乎？《孝经》曰： 天子有诤臣七人，虽无道，不失其天下；诸侯有诤臣五人，虽无道，不失其国；大夫有诤臣三人，虽无道，不失其家；士有诤友，则身不离于令名；父有诤子，则身不陷于不义。
天子置左辅、右弼、前疑、后承，以顺。左辅主修政，剌不法。右弼主纠，周言失倾。前疑主纠度，定德经。后承主匡正，常考变天。四弼兴道，率主行仁。夫阳变于七，以三成，故建三公，序四诤，列七人，虽无道，不失天下，杖辟贤也。
诸侯诤，不从得去何？以屈尊申卑，孤恶君也。去曰： 某质性顽钝。 言愚不任用，请退避贤。如是之是待以礼，臣待放；如不以礼待，遂去。君待之以礼奈何？曰： 予熟思夫子言，未得其道。今子不且留，圣王之制，无塞贤之路，夫子欲何之？ 则遣大夫送至于郊。
必三谏者何？以为得君臣之义，必得于郊者，忠厚之至也，冀君觉悟能用之。所以必三年，古者臣下有大丧，君子年不呼其门，所以复君恩。今己所言，不合于礼义，君欲罪之，可得也。《援神契》曰： 三谏待放，复三年，尽惓惓也。 所以言放者，臣为君讳，若言有罪放之也。
所谏事已行者，遂去不留。凡待放者，冀君用其言耳，事已行，各去无为留之。《易》曰： 介如石，不终日，贞吉。 《论语》曰： 三日不朝，孔子行。
臣待于郊者，君绝其禄者，示不欲去也，道不合耳。禄参三与之，一留与其妻、长子，使终祭宗庙。赐之环则反，赐之玦则去，明君子重耻也。《王度记》曰：反之以玦，其不待放者，亦与之物。明有介主无介民也。 《诗》曰： 逝将去汝，适彼乐土。
或曰：天子之臣，不得言放。天子以天下为家也。亲属谏不待放者，骨肉无相去离之义也。《春秋传》曰： 司马皮曰： 请处乎此，臣请归。 子皮者，楚公子也，时不待放。
士不得谏者，士贱，不得豫政事，故不得谏也。谋及之，得固尽其忠耳。《礼保傅》曰： 大夫进谏，士传民语。
妻得谏夫者，夫妇荣耻共之。《诗》云： 相鼠有体，人而无礼。人而无礼。胡不遄死？ 此妻谏夫之诗也，谏不从不得去之者，本娶妻，非为谏正也，故一与齐，终身不改。此地无去夫之义也。
子谏父，不去者，父子一体而分，无相离之法，犹火去木而灭也。《论语》： 事父母，几谏。 下言： 又敬不违。 臣之谏君何取法？法金正木也。子之谏父，法火以揉木也。臣谏君以义，故折正之也。子谏父以恩，故但揉之也，木无毁伤也。待放去，取法于水火，无金则相离也。
谏者何？谏间也，因也，更也，是非相间革更其行也。人怀五常，故有五谏：谓讽谏。顺谏，窥谏，指谏，伯谏。讽谏者，智也，患祸之萌，深睹其事，未彰而讽告，此智性也。顺谏者，仁也，出词逊顺，不逆君心，仁之性也。窥谏者，礼也，视君颜色，不悦且却，悦则复前，以礼进退，此礼之性也。指谏者，信也，指质相其事也，此信之性也。伯谏者，义也，恻隐发于中，直言国之害，励志忘生，为君不避丧身，义之性也。孔子曰： 谏有五，吾从讽之谏。事君，进思尽忠，退思补过，去而不讪，谏而不露。 故《曲礼》曰： 为人臣不显者。 纤微未见于外，如诗所刺也。若过恶已著，民蒙毒螫，天见灾变，事白异露，作诗以刺之，幸其觉悟也。
明王所以立谏诤者，皆为重民而求已失也。《礼保傅》曰： 于是立进善之旌，悬诽谤之木，建招谏之鼓。 王法立史记事者，以为臣下之仪样，人之所取法则也。动则当应礼，是以必有记过之史，撤膳之宰。《礼玉藻》曰： 动则左史书之，言则右史书之。 《礼保傅》曰： 王失度，则史书之，工诵之，三公进读之，宰夫撤其膳。是以天子不得为非。故史之义，不书则死，宰不撤膳亦死。
所以谓之史何？明王者使为之也。谓之宰何？宰，制也，使制法度也。宰所以撤膳何？阴阳不调，五谷不熟，故王者为不尽味而食之。《礼》曰： 一谷不升，不备鸡鷃；二谷不升，不备三牲。人臣之义，当掩恶扬美，所以记君过何，各有所缘也。掩恶者，谓广德宣礼之臣。
所以为君隐恶何？君至尊，故设辅弼、置谏官，本不当有遗失。故《论语》曰： 陈司败问昭公知礼乎？孔子曰： 知礼 。 此为君隐也。
君所以不为臣隐何？以为君之与臣无适无莫，义之与比，赏一善而众臣劝，罚一恶而众臣惧。若为卑隐，为不可殆也。故《尚书》曰： 必力赏罚，以定厥功。
诸侯臣对天子，亦为隐乎？然。本诸侯之臣，今来者，为聘问天子无恙，非为告君之恶来也。故《孝经》曰： 将顺其美，匡救其恶，故上下治，能相亲也。
君不为臣隐，父独为子隐何？以为父子一体，而分荣耻相及，故《论语》曰： 父为子隐，子为父隐，直在其中矣。
兄弟相为隐乎？曰：然，与父子同义，故周公诛四国，常以禄甫为主也。
朋友相为隐者，人本接朋结友，为欲立身扬名也。朋友之道有四焉，通财不在其中，近则正之，远则称之，乐则思之，患则死之。
夫妻相为隐乎？《传》曰： 曾去妻，藜蒸不熟。问曰： 妇有七出，不蒸亦预乎？ 曰： 吾闻之也，绝交令可友，弃妻令可嫁也。黎蒸不熟而已。何问其故？ 此为隐之也。
乡射
天所以以亲射何？助阳气达万物也。春气微弱，恐物有窒塞，不能自达者。夫射，自内发外，贯坚入刚，象物之生，故以射达之也。
《含文嘉》曰： 天子射熊。诸侯射麋，大夫射虎、豹，士射鹿、豕。
天子所以射熊何？示服猛，巧佞也。熊为兽猛巧者，非但当服猛也。示当服天下巧佞之臣也。诸侯射麋者，示达远迷惑人也。麋之言迷也。大夫射虎豹何？示服猛也。士射鹿、豕者？示除害也。各取德所能服也。
大夫、士两射者人臣，示为君亲视事，身劳苦也。或曰：臣阴，故数偶也。侯者，以布为之何，用人事之始也。本正则末正矣。所以名为侯何？明诸侯有不朝者，则射之，故《礼射祝》曰： 嗟尔不宁侯，尔不朝于王所，以故天下失业。亢而射尔。 所以不射正身何？君子重同类，不忍射之，故画兽而射之。
射正何为乎？曰：射义非一也。夫射者，执弓坚固，心平体正，然后中也。二人争胜，乐以德养也。胜负俱降，以宗礼让，可以选士。故射选士，大夫胜者。发近而制远也，其兵短而害长也，故可以戒难也。所以必因射助阳选士者，所以扶助微弱而抑其强，和调阴阳，戒不虞也。何以知为戒难也？《诗》曰： 四矢反兮，以御乱兮。 因射习礼乐，射于堂上何？示从上制下也。《礼》曰： 宾主执弓请升，射于两楹之间。 天子射百二十步，诸侯九十步，大夫七十步，士五十步。明尊者所服远也，卑者所服近也。
所以十月行乡饮酒之礼何？所以复尊卑长幼之义。春夏事急，俊井次墙，至有子使父，弟使兄，故以事闲暇，复长幼之序也。
王者父事三老，兄事五更者何？欲陈孝悌之德，以示天下也。故虽天子，必有尊也，言有父也；必有先也，言有兄也。天子临辟雍，亲袒割牲。尊三老，父象也。谒忠奉几杖，授安车濡轮，恭绥执授。兄事五更，宠接礼交加客谦敬顺貌也。《礼记祭义》云： 祀于明堂，所以教诸侯之孝也。享三老、五更于太学者，所以诸侯悌也。 不正言父、兄，言五更者何，老者寿考也，欲言所令者多也。更者更也，所更历者，众也。即如是，不但言老言三何？欲言其明于天地人之道而老也，五更者，欲言其明于五行之道而更事也。三老、五更几人乎？曰：各一人。何以知之？既以父事，父一而己，不宜有三。
致仕
臣七十悬车致仕者，臣以执事趋走为职，七十阳道极，耳目不聪明，跂踦之属，是以退去，避贤者，所以长庶耻也。悬车，示不用也。致仕者，致其事于君。君不使自去者，尊贤者也。故《曲礼》曰： 大夫七十而致仕。 《王制》曰： 七十致政。
卿大夫老，有盛德者留，赐之几杖，不备之以筋力之礼。在家者，三分其禄，以一与之，所以厚贤也。人年七十，卧非人不温，适四方，乘安车，与妇人俱，自称曰老夫。《曲礼》曰： 大夫致仕，若不得谢，则必赐之几杖。 《王记》曰： 臣致仕于君者，养之以其禄之半。 几杖所以扶助衰也，故《王制》曰： 五十杖于家，六十杖于乡，七十杖于国，八十杖于朝。 臣老归，年九十，君欲有问，则就其室，以珍从，明尊贤也。故《礼祭义》云： 八十不仕朝，于君问就之。 大夫老归死，以大夫礼葬，车马衣服如之何？曰：尽如故也。
辟雍
古者所以年十五入太学何？以为八岁毁齿，始有识知，入学学书计。七八十五，阴阳备，故十五成童志明，入太学，学经术。学之为言觉也，悟所不知也。故学以治性，虑以变情。故玉不琢，不成器；人不学，不知道。子夏曰： 百工居肆以致其事，君子学以致其道。 故《礼》曰： 十年曰幼，学。 《论语》曰： 吾十有五而志于学，三十而立。 又曰： 生而知之者，上也；学而知之者，次也。 是以虽有自然之性，必立师傅焉。《论语谶》曰： 五帝立师，三王制之。传曰：黄帝师力牧。帝颛顼师绿图，帝喾师赤松子，帝尧师务成子，帝舜师尹寿，禹师国先生，汤师伊尹，文王师吕望，武王师尚父，周公师虢叔，孔子师老聃。 天子太子，诸侯世子，皆就师于外，尊师重先生之道也。《礼》曰： 有来学者，无往教者也。 《易》曰： 匪我求童蒙，童蒙求我。 《王制》曰： 小学在公宫南之左，太学在郊。 又曰： 天子、太子、群后之太子、公卿大夫之元士嫡子皆造焉。
父所以不自教子何？为世渎也。又授之道当极说阴阳、夫妇变化之事，不可父子相教也。
师弟子之道有三：《论语》： 朋友自远方来。 朋友之道也。又曰： 回也，视予犹父也。 父子之道也。以君臣之义教之。君臣之道也。
天子立辟雍何？所以行礼乐、宣德化也。辟者壁也，象璧圆又以法天；于雍水，侧象教化流行也。辟之为言积也，积天下之道德也；雍之为言壅也，壅天下之残贼。故谓之辟雍也。《王制》曰： 天子曰辟雍，诸侯曰泮宫。 外圆者，欲使观之均平也。又欲言外圆内方。明德当圆、行当方也。不言圆辟何？又圆于辟何？以知其圆也，以其言辟也。何以知有外也？又《诗》云： 思乐泮水，薄采其荇。 《诗训》曰： 水圆如璧。 诸侯曰泮宫者，半于天子宫也，明尊卑有差，所化少也。半者象璜也，独南面礼仪之方有水耳，其余壅之，言垣，宫名之别尊卑也。明不得化四方也。不曰泮雍何？嫌但半天子制度也。《诗》云： 穆穆鲁侯，克明其德。既作泮宫，淮夷攸服。
乡曰庠，里曰序。庠者，庠礼义；序者，序长幼也。《礼五帝记》曰： 帝庠序之学，则父子有亲，长幼有序，善如尔舍。 明令必次外然后前民者也，未见于仁，故立庠序以导之也。教民者，皆里中之老而有道德者，为右师，教里中之子弟以道艺、孝悌、行义。立五帝之德，朝则坐于里之门，弟子皆出就农而后罢。示如之，皆入而复罢。其有出入不时，早晏不节，有过，故使语之，言心无由生也。若既收藏，皆入教学，立春而就事，其有贤才美质知学者，足以闻其心，顽钝之民亦足以别于禽兽，而知人伦，故无不教之民。孔子曰： 以不教民战，是谓弃之。 明无不教民也。
天子所以有灵台者何？所以考天人之心，察阴阳之会，揆星辰之证验，为万物获福无方之元。《诗》云： 经始灵台。 天子立明堂者，所以通神灵，感天地，正四时，出教化，宗有德，重有道，显有能，褒有行者也。明堂，上圆下方，八窗四闼，布政之宫，在国之阳。上圆法天，下方法地，八窗象八风，四闼法四时，九室法九州，十二坐法十二月，三十六户法三十六两，七十二牖法七十二风。
灾变
天所以有灾变何？所以谴告人君，觉悟其行，欲令悔过修德，深思虑也。《授神契》曰： 行有玷缺，气逆于天，情感变出，以戒人也。
灾异者，何谓也？《春秋潜潭巴》曰： 灾之言伤也，随事而诛；异之言怪也，先发感动之也。 何以言灾有哭也？《春秋》曰： 新宫火，三日哭。 《传》曰： 必三日哭何？礼也。 灾三日哭，所以然者，宗庙先礼所处，鬼神无形体，曰今忽得天火，得无为灾所中乎？故哭也。变者何谓也？变者，非常也。《耀嘉》曰； 禹将受位，天意大变，迅风靡木，雷雨昼冥。 服秉者何谓也？衣服乍大乍小，言语非常。故《尚书大传》曰： 时则有服秉也。 孽者何谓也？曰：介虫生为非常。《尚书大传》曰： 时则介虫之孽，时则有龟孽。 尧遭洪水，汤遭大旱，示有谴告乎？尧遭洪水，汤遭大旱，命运时然。所以或灾变或异何？各随其行，因其事也。
霜之为言亡也，阳以散云。雹之为言合也，阴气专精，积合为雹。
日食者必杀之何？阴侵阳也。鼓用牲于社。社者众阴之主，以朱丝萦之，鸣鼓攻之，以阳责阴也。故《春秋传》曰： 日食鼓用牲于社。 所以必用牲者，社，地别神也，尊之，故不敢虚责也。日食，大水则鼓于用牲于社，大旱则雩祭未雨，非苟虚也，助阳责下，求阴之道也。月食救之者，阴失明也，故角尾交日。月食救之者，谓夫人击镜，傅人击杖，庶人之妻楔搔。太平之时，时雨时霁，下以恒阳而以时阳，天地之气宣也。
耕桑
王者所以亲耕、后亲桑何？以率天下农蚕也。天子亲耕以供郊庙之祭，后之亲桑以供祭服。《祭义》曰： 天子三推，三公五推，卿大夫七推。 耕于东郊何？东方少阳，农事始起。桑于西郊？西方少阴，女功所成。故《曾子问》曰： 天子耕东田而三反之。 《周官》曰： 后亲桑，率外内妇蚕于北郊。 《礼祭义》曰： 古者天子诸侯，必有公桑蚕室，近外水为之，筑周棘墙，而外闭之者也。


封禅
王者易姓而起，必升封泰山何？教告之义也。始受命之时，改制应天，天下太平，功成封禅，以告太平也。所以必于泰山何？万物所交代之处也。必于其于何？因高告高，顺其类也，故升封者增高也，下禅梁甫之山基广厚也。刻石纪号者，著己之功迹也，以自效放也。天以高为尊，地以厚为德，故增泰山之高以放天，附梁甫之基以报地，明天地之所命，功成事遂，有益于天地，若高者加高，厚者加厚矣。或曰：封者，金泥银绳。或曰：石泥金绳，封以印玺。故孔子曰： 升泰山，观易姓之王，可得而数者七十有余。
封者广也，言禅者，明以成功相传也。梁甫者，太山旁山名，正于梁甫何？以三皇禅于绎绎之山，明己成功而去，有德者居之。绎绎者，无穷之意也。五帝禅于亭亭者，制度审谛、德著明也。三王禅于梁甫之山者，梁信也，甫辅也，辅天地之道而行之也。太平乃封知告于天，必也于岱宗何？明知易姓也。刻石纪号，知自纪于百王也。燎祭天，报之义也，望祭山川，祀群神也。《诗》云： 於皇明周，陟其高山。 言周太平，封太山也。又曰： 堕山乔狱，允犹翕河。 言望祭山川百神来归也。
天下太平符瑞所以来至者，以为王者承统理，调和阴阳，阴阳和，万物序，休气充塞，故符瑞并臻，皆应德而至。德至天则斗极明，日月光，甘露降；德至地则嘉禾生，蓂荚起，秬鬯出，太平感；德至文表则景星见，五纬顺轨；德至草木朱草生，木连理；德至鸟兽则凤皇翔，鸾鸟舞，麒麟臻，白虎到，狐九尾，白雉降，白鹿见，白鸟下；德至山陵则景云出，芝实茂，陵出异丹，阜出莲莆，山出器车，泽出神鼎；德至渊泉则黄龙见，醴泉通，河出龙图，洛出龟书，江出大贝，海出明珠；德至八方则祥风至佳气时喜，钟律调，音度施，四夷化，越裳贡。
孝道至则以莲莆者，树名也，其叶大于门扇，不摇自扇，于饮食清凉，助供养也。继嗣平明则宾连生于房户。宾连者，木名也，连累相承，故在于房户，象继嗣也。日历得其分度，则蓂荚生于阶间。蓂荚树名也，月一日生一荚，十五日毕，至十六日去荚，故荚阶生似日月也。贤不肖位不相逾，则平路生于庭。平路者，树名也，官位得其人则生，失其人则死。
狐九尾何？狐死首丘，不忘本也，明安不忘危也。必九尾者也？九妃得其所，子孙繁息也。于尾者何？明后当盛也。
景星者，大星也。月或不见，景星常见，可以夜作，有益于人民也。
甘露者，美露也，降则物无不盛者也。
朱草者，赤草也，可以染绛，别尊卑也。
醴泉者，美泉也，状若醴酒，可以养老也。
嘉禾者，大禾也，成王时有三苗异亩而生，同为一穗大几盈车，长几充箱。民有得而上之者，成王访周公而问之，公曰： 三苗为一穗，天下当和为一乎！ 以是果有越裳氏重九译而来矣。
巡狩
王者所以巡狩者何？巡者循也，狩牧也，为天下循行守牧民也。道德太平，恐远近不同化，幽隐有不得所，考礼义，正法度，同律历，计时月，皆为民也。《尚书》曰： 遂觐东后，叶时月，正日，同律度量衡，修五礼。 《尚书大传》曰： 见诸侯，问百年，太师陈诗，以观民命风俗；命市纳贾，以观民好恶；山川神祗，有不举者为不敬，不敬者削以地；宗庙有不顺者为不孝，不孝者黜以爵；变礼易乐为不从，不从君流；改制度衣服为畔，畔者君讨，有功者赏之。 《尚书》曰： 明试以功，车服以庸。
巡狩所以四时出何？当承宗庙，故不逾时也。以夏之仲月者，同律度当得其中也。二月、八月昼夜分，五月、十一月阴阳终。《尚书》曰： 二月东巡守，至于岱宗柴。五月南巡狩，至于南岳，八月西巡狩，至于西岳。十有一月朔巡狩，至于北岳。
所以五岁巡狩何？为大烦也，过五年为太疏也。因天道时有所生，岁有所成。三岁一闰，天道小备；五岁再闰，天道大备。故五岁一巡狩，三年小备，二伯出，述职黜陟。
一年物有终始，岁有所成，方伯行国；时有所生，诸侯行邑。《传》曰： 周公入为三公，出为二伯，中分天下，出黜陟。 《诗》曰： 周公东征，四国是皇。 言东征述职，周公黜陟而天下皆正也。又曰： 蔽芾甘棠，勿翦勿伐，召伯所茇。 言邵公述职，亲说舍于野树之下也。《春秋梁传》曰： 古之君民以时视民之勤。
巡狩祭天何？本巡狩为祭天，告至。《尚书》曰： 东巡狩，至于岱宗，柴也。 王者出必告庙何？孝子出辞、反面，事死如事生。《尚书》曰： 归假于祖祢。 《曾子问》曰： 王者、诸侯出，称告祖祢，使祝遍告五庙。 尊亲也。王者将出告天者，示不专也。故《王制》曰： 类于上帝，宜乎社，造于祢。 类祭以祖配不曰接者，尊无二礼，尊尊之义。造于祢，独见祢何？辞从卑，不复留尊者之命，至祢不嫌不至祖。即祭告天，为告事也，祖，为出辞也。义异。告于尊者，然后乃辞出。
王者、诸侯出，必将主何？示有所尊。故《曾子问》曰： 王者将出，必以迁庙主行，载于齐车，示有尊也。 无迁主以币帛主告于祖祢庙，遂奉以出，每舍奠焉。 盖贵命也。 必以迁主者，明庙不可空也。
王者巡狩，诸侯待于境者何？诸侯以守蕃为职也。《礼祭义》曰： 天子巡狩，诸侯待于境也。
王者巡狩，必舍诸侯祖庙何？明尊无二上也，故《礼坊记》曰： 君适其臣，升自阼阶。 示不敢有其室也。《礼》曰： 天子适诸侯，必舍其祖庙。
王者出，一公以其属守，二公以其属从也。
王者巡狩，崩于道，归葬何？夫太子当为丧主，天下皆来奔丧。京师，四方之中也。即如是，舜葬苍梧、禹葬会稽？于时尚质，故死则止葬，不重烦扰也。
何以知太平乃巡狩？以武王不巡狩，至成王乃巡狩。
岳者何谓也？岳之为言桶，桶功德。东方为岱宗者？言万物更相代于东方也。南方为霍山者？霍之为言护也，言万物护也，太阳用事，护养万物也。西方为华山者？华之为言获也，言万物成熟，可得获也。北方为恒山？恒者，常也，万物伏藏于北方，有常也。中央为嵩山，言其后大之也。故《尚书大传》曰： 五岳谓岱山、霍山、华山、恒山、嵩山也。 谓之渎何？渎者，浊也，中国垢浊，发源，东注海，其功着大，故称渎也。《尔雅》云： 江、河、淮、济，为四渎也。
考黜
诸侯所以考黜何？王者所以勉贤抑恶，重民之至也。《尚书》曰： 三载考绩，三考黜陟。
礼记九锡：车马、衣服、乐、朱户、纳陛、虎贲、鈇钺、弓矢、秬鬯，皆随其德可行而赐车马，能安民者赐衣服，能使民和乐者赐以乐，民众多者赐以朱户，能进善者赐以纳陛，能退恶者赐虎贲，能诛有罪者赐以鈇钺，能征不义者赐以弓矢，孝道备者赐以秬鬯，以先后与施行之次，自不相逾，相为本末。然安民然后富贵而后乐，乐而后众乃多贤，贤乃能进善，进善乃能退恶，退恶乃能断刑。内能正已，外能正人，内外行备，孝道乃生。
能安民故赐车马，以著其功德，安其身。能使人富足，衣食仓廪实，故赐衣服，以彰其体。能使民和乐，故赐之乐，以事其先也。《礼》曰： 夫赐乐者，不得以时王之乐，事其宗庙也。 朱，盛色，户，所以纪民数也，故民众多赐朱户也。古者人君下贤，降阶一等而礼之，故进贤赐之纳陛，以优之也。既能进善，当能戒恶，故赐虎贲。虎贲者所以戒不虞而距恶。距恶当断刑，故赐之鈇钺，所以断大刑。刑罚既中，则能征不义，故赐弓矢，弓矢所以征不义、伐无道也。圭瓒秬鬯，宗庙之盛礼，故孝道备而赐之秬鬯，所以极著孝道。孝道纯备，故内和外荣，玉以象德，金以配情，芬香条鬯以通神灵。玉饰其本君子之性，金饰其中君子之道。君子有黄中通理之道美素德。金者，精和之至也；玉者，德美之至也；鬯者，芬香之至也。君子有玉瓒、秬鬯乎，车者以配道德也，其至矣，合天下之极美以通其志也，其唯玉瓒、秬鬯乎。
车者，谓有赤有青之盖，朱轮、特能居前左右寝米庶也。以其进止有节，德绥民，路车乘马，以安其身。言成章，行成规，卷龙之衣服，表显其德。长于教诲，内怀至仁，则赐时王乐，以化其民。尊贤达德，动作有礼，赐之纳陛以安其体，居处修治，房内节，男女时配，贵贱有别，则赐朱户，以明其德列。威武有矜，严仁坚强，赐以虎贲，以备非常。喜怒有节，诛伐刑，赐以鈇钺，使得专杀。好恶无私，执义不倾，赐以弓矢，使得专征。孝道之美，百行之本也，故赐以瓒，得专为赐也。故《王制》曰： 赐之弓矢然后专杀。 又曰： 赐圭瓒然后为畅，未赐者，资畅于天子。 《王度记》曰： 天子鬯、诸侯薰、大夫杞兰、庶人艾。
车马、衣服、乐三等者，赐与其物，《礼》： 天子赐诸侯民服车，路先设，路下四恶之。 又曰： 诸公奉选服。 《王制》曰： 天子赐诸侯乐则，以柷将之。 《诗》曰： 君子来朝，何锡与之。虽无与之，路车乘马，又何与之？玄衮及黼。 《书》曰： 明试以功，车服以庸。 朱户、纳陛、虎贲者，皆与之制度，而鈇钺、弓矢、玉鑽皆与之，物各因其宜也。秬者，黑黍，一稃二米。鬯者，以百草之香郁金合而酿之成为鬯。阳达于墙屋，入于渊泉，所以灌地降神也。玉瓒者，器名也，所以灌鬯之器也，以圭饰其柄，灌鬯贵玉器也。
所以三岁一考绩何？三年有成，故于是赏有功，黜不肖。《尚书》曰： 三载考绩，三考黜陟。 何以知始考辄黜之？《尚书》曰： 三年一考，少黜以地。 《书》所以言三考黜者，谓爵土异也。小国考之有功，增土进爵；后考无功，削黜，后考有功，上而赐之矣。五十里不过五赐而进爵土，七十里不过七赐而进爵土，能有小大，行有进退也。一说：盛德始封百里者，赐三等，得征伐、专杀、断狱。七十里伯始封赐二等，至虎贲百人。后有功，赐弓矢。后有功，赐秬鬯，增爵为侯，益土百里。复有功，入为三公。五十里子男始封赐一等，至乐则。复有功，稍赐至虎贲，增爵为伯。复有功，稍赐至秬鬯，增爵为侯。未赐鈇钺者，从大国连率、方伯而断狱。
受命之五，致太平之主，美群臣上下之功，故尽封之。及中兴征伐，大功皆封，所以著大功。盛德之士亦封之，所以尊有德也。以德封者，必试之为附庸，三年有功，因而封五十里。元士有功者亦为附庸，世其位。大夫有功成，封五十里。卿功成，封七十里。公功成，封百里。士有功德迁为大夫，大夫有功德迁为卿，卿有功德迁为公，故爵主有德、封主有功也。
诸侯有九赐习其赐者何？子之能否未可知也。或曰得之，但未得行其习以专也，三年有功则皆得用之矣。二考无功则削其地，而赐自并知，明本非其身所得也。身得之者，得以赐，当稍黜之，爵所以封贤也。三公功成当封而死，得立其子为附庸，贤者之体能有一也，不二矣。一削为七十里侯，再削为七十里伯，三削为寄公。七十里伯，一削为五十里伯，一削为五十里子，三削地尽。五十里子，一削为三十里子，再削为三十里男，三削地尽。五十里男，一削为三十里男，再削为三十里附庸，三削爵尽。
所以至三削何？礼成于三，三三而不改，虽反无益矣也。《尚书》曰： 三考黜陟。
先削地、后绌爵者何？爵者，尊号也；地者，人所任也。今不能治广土众民，故先削其土地也。故《王制》曰： 宗庙有不顺者，君绌以爵；山川神祗有不举者，君削以地。 明爵土不相随也。或曰：恶人贪狼重土，故先削其所重者以惧之也。
诸侯始封爵土相随者何？君子重德薄刑，赏疑从重，《诗》云： 三曰叔父，建尔元子，俾侯于鲁。
君幼稚，唯考不黜者何？君子不备责童子也。《礼》八十曰耄，九十曰悼，悼与耄。虽有罪，不加刑焉。
二王后不贬黜者何？尊宾客、重先王也，以其当公也。罪恶足以绝之即绝，更立其次。周公诛禄甫，立微子。
妻父母不削，己昆弟削而不黜何？非以贤能得之也。至于老小但令得大夫受其罪而已。
诸侯喑聋跛躄恶疾，不免黜者何？尊人君也。《春秋》曰： 甲戌、己丑，陈侯鲍卒。 《传》曰： 甲戌之日亡，己丑之死而得。 有狂易之病，蜚亡而死，由不绝也。
世子有恶疾废者何？以其不可承先祖也，故《春秋传》曰： 兄弟何以不立？疾也。何疾？恶疾也。


性情
性情者，何谓也？性者，阳之施；情者，阴之化也。人禀阴阳气而生，故内怀五性六情。情者，静也，性者，生也，此人所禀六气以生者也。故《钩命决》曰： 情生于阴，欲以时念也；性生于阳，以就理也。阳气者仁，阴气者贪，故情有利欲，性有仁也。
五性者何？谓仁、义、礼、智、信也。仁者，不忍也，施生爱人也；义者，宜也，断决得中也；礼者，履也，履道成文也；智者，知也，独见前闻，不惑于事，见微者也；信者，诚也，专一不移也。故人生而应八卦之体，得五气以为常，仁、义、礼、智、信是也。六情者，何谓也？喜、怒、哀、乐、爱、恶谓六情，所以扶成五性。性所以五，情所以六者何？人本含六律五行气而生，故内有五藏六府，此情性之所由出入也。《乐动声仪》曰： 官有六府，人有五藏。
五藏者何也？谓肝、心、肺、肾、脾也。肝之为言干也；肺之为言费也，情动得序；心之为言任也，任于恩也；肾之为言写也，以窍写也；脾之为言辨也，所以积精禀气也。五藏，肝仁，肺义，心礼，肾智，脾信也。
肝所以仁者何？肝，木之精也；仁者，好生。东方者阳也，万物始生，故肝象木，色青而有枝叶。目为之候何？目能出泪而不能内物，木亦能出枝叶不能有所内也。
肺所以义者何？肺者，金之精；义者，断决。西方亦金，成万物也，故肺象金，色白也。鼻为之候何？鼻出入气，高而有窍，山亦有金石累积，亦有孔穴，出云布雨以润天下，雨则云消，鼻能出纳气也。
心所以为礼何？心，火之精也。南方尊阳在上，卑阴在下，礼有尊卑，故心象火，色赤而锐也，人有道尊，天本在上，故心下锐也。耳为之候何？耳能遍内外、别音语，火照有似于礼，上下分明。
肾所以智何？肾者，水之精。智者，进而止无所疑惑。水亦进而不惑，北方水，故肾色黑；水阴，故肾双。窍为之候何？窍能泻水，亦能流濡。
脾所以信何？脾者，土之精也。土尚任养万物为之象，生物无所私，信之至也。故脾象土，色黄也。口为之候何？口能啖尝，舌能知味，亦能出音声，吐滋液。
故《元命苞》曰： 目者肝之使，肝者木之精，苍龙之位也。鼻者肺之使，肺者金之精，制割立断。耳者心之候，心者火之精，上为张星。阴者肾之写，肾者水之精，上为虚危。口者脾之门户，脾者土之精，上为北斗，主变化者也。 或曰：口者心之候，耳者肾之候。或曰：肝系于目，肺系于鼻，心系于口，脾系于舌，肾系于耳。
六府者，何谓也？谓大肠、小肠、胃、膀胱、三焦、胆也。府者，谓五藏宫府也。故《礼运》记曰： 六情所以扶成五性也。
胃者，脾之府也，脾主禀气；胃者，谷之委也，故脾禀气也。
膀胱者，肾之府也。肾者，主泻，膀胱常能有热，故先决难也。
三焦者，包络府也。水谷之道路，气之所终始也。故上焦若窍，中焦若编，下焦若渎。
胆者，肝之府也。肝者，木之精也，主仁。仁者不忍，故以胆断也，是以肝胆二者必有勇也。肝胆异趣，何以知相为府也？肝者，木之精也，木之为言牧也，人怒无不色青目腋张者，是其效也。
小肠、大肠，心肺之府也，主礼义，礼义者有分理，肠之大小相承受也。肠为心肺主，心为皮体主，故为两府也。目为心视，口为心谈，耳为心听，鼻为心嗅，是其支体主也。
喜在西方，怒在东方，好在北方，恶在南方，哀在下，乐在上何？以西方万物之成，故喜；东方万物之生，故怒；北方阳气始施，故好；南方阴气始起，故恶；上多乐，下多哀也。
魂魄者，何谓也？魂犹伝伝也，行不休于外也。主于情。魄者，迫然著人主于性也。魂者，芸也，情以除秽；魄者，白也，性以治内。
精神者，何谓也？精者，静也，太阴施化之气也。象火之化，任生也，神者恍惚，太阴之气也，间松云支体，万化之本也。
寿命
命者，何谓也？人之寿也，天命己使生者也。命有三科以记验：有寿命以保度，有遭命以遇暴，有随命以应行。习寿命者，上命也，若言文王受命唯中身，享国五十年。随命者，随行为命，若言怠弃三正，天用剿绝其命矣。又欲使民务仁立义，无滔天。滔天则司命举过，言则用以弊之。遭命者逢世残贼，若上逢乱君，下必灾变暴至，夭绝人命，沙鹿崩于受邑是也。
冉伯牛危言正行而遭恶疾，孔子曰： 命矣夫！斯人也而有斯疾也！夫子过郑与弟子相失独立郭门外，或谓子贡曰：东门有一人，其头似尧，其颈似皋繇，其肩似子产，然自腰以下不及禹三寸，儡儡如丧家之狗，子贡以告孔子，孔子喟然而笑，曰： 形状未也，如丧家之狗。然哉乎，然哉乎。
宗族
宗者，何谓也？宗尊也，为先祖主也，宗人之所尊也。《礼》曰： 宗人将有事，族人皆侍。 圣者所以必有宗何也？所以长和睦也。大宗能率小宗；小宗能率群弟，通于有无，所以纪理族人者也。宗其为始祖后者为大宗，此百世之所宗也。宗其为高祖后者，五世而迁者也，高祖迁于上，宗则易于下。 宗其为曾祖后者为曾祖宗，宗其为祖后者为祖宗，宗其为父后者为父宗。以上至高祖皆为小宗，以其转迁，别于大宗也。别子者，自为其子孙为祖，继别也，各自为宗。小宗有四，大宗有一，凡有五。宗人之亲，所以备矣。诸侯夺宗，明尊者宜之。大夫不得夺宗何？曰：诸侯世世传子孙，故夺宗；大夫不传子孙，故不宗也。《丧服经》曰： 大夫为宗子。 不言诸侯为宗子也。
族者何也？族者，凑也，聚也，谓恩爱相流凑也。生相亲爱，死相哀痛，有会聚之道，故谓之族。《尚书》曰： 以亲九族。
族所以九何？九之为言究也，亲疏恩爱究竟也，谓父族四，母族三，妻族二。父族四者，谓父之姓一族也，父女昆弟适人有子为二族也，身女昆弟适人有子为三族也，身女子适人有子为四族也；母族三者，母之父母一族也，母之昆弟二族也，母昆弟子三族也；母昆弟者男女皆在外亲，故合言之。妻族二者，妻之父为一族，妻之母为二族，妻之亲略故父母各一族。《礼》曰： 惟氏三族之不虞。 《尚书》曰： 以亲九族，义同也。 一说合言九族者，欲明尧时俱三也，礼所以独父族四何？欲言周承二弊之后，民人皆厚于末，故兴礼母族，妻之党废，礼母族父之族，足以贬妻族，以附父族也。或言九者，据有交接之恩也。若 邢侯之姊，覃公惟私 也。言四者，据有服耳，不相害所异也。
姓名
人所以有姓者何？所以崇恩爱、厚亲亲、远禽兽、别婚姻也。故世别类，使生相爱，死相哀，同姓不得相娶，皆为重人伦也。姓生也，人所禀天气所以生者也。《诗》云： 天生民。 《尚书》曰： 平章百姓。 姓所以有百者何？以为古者圣人吹律定姓，以纪其族。人含五常而生，声有五音，宫、商、角、徵、羽，转而相杂，五五二十五，转生四时，故百而异也。气殊音悉备，故殊百也。
所以有氏者何？所以贵功德，贱伎力。或氏其官，或氏其事。闻其氏即可知，其所以勉人为善也。或氏王父字何？所以别诸侯之后，为兴灭国、继绝世也。诸侯之子称公子，公子之子称公孙，公孙之子各以其王父字为氏。故鲁有仲孙、季，楚有昭、屈原，齐有高国、崔立氏三，以知其为子孙也。王者之后二称王子，兄弟立而皆封也。或曰王孙上称王孙也。尧知命，表稷、契，赐生子、姓，皋陶典刑不表姓，言天任德远刑。 禹姓姒氏，祖以亿生。殷姓子氏，祖以玄鸟子也。周姓姬氏，祖以履大人迹生也。
人必有名何？所以吐情自纪，尊事人者也。《论语》曰： 名不正，则言不顺。
三月名之何？天道一时，物有变，人生三月，目煦亦能笑，与人相更答，故因其始有知而名之。故《礼服传》曰： 子生三月，则父名之于祖庙。 于祖庙者，谓子之亲庙也，明当为宗庙主也。
一说名之于燕寝。名者，幼小卑贱之称也，寡略，故于燕寝。《礼内则》曰： 子生，君沐浴朝服，夫人亦如之。立于阼阶西南，世妇抱子，升自西阶，君命之士。嫡子执其右手，庶子抚其首。君曰 钦有帅 ，夫人曰 记有成 。告于四境。 四境者，所以遏绝萌芽，禁备未然。故《曾子问》曰： 世子生，三月以名，告于祖祢。 《内则》记曰： 以名告于山川、社稷、四境，天子太子使士负子于南郊。
以桑弧蓬矢六射者何也？此男子之事也，故先表其事，然后食其禄。必桑弧何？桑者，相逢接之道也。《保傅》曰： 天子生，举之以礼，使士负之者何，齐肃端绥，之郊见于天。 《韩诗内传》曰： 太子生，以桑弧蓬矢六，射上下四方。 明当有事天地四方也。
殷以生日名子何？殷家质，故直以生日名子也。以《尚书》道殷家太甲、帝武丁也。于臣民亦得以生日名子何？亦不止也，以《尚书》道殷臣有巫咸，有祖己也。何以知诸侯不象王者以生日名子也？以太王名亶甫、王季名历，此殷之诸侯也。《易》曰 帝乙 ，谓成汤。帝乙谓六代孙也。
汤生于夏世，何以用甲乙为名？曰：汤王后乃更变名，子孙法耳。本名履，故《论语》曰： 予小子履。 履，汤名也。
不以子丑何？曰：甲乙者，干也；子丑者，枝也。干为本，本质，故以甲乙为名也。
名或兼或单何？示非一也。或听其声，以律定其名；或依事、旁其形。故名或兼或单也。依其事者，若后稷是也。弃之，因名为弃也。旁其形者，孔子首类国尼丘山，故名为丘。
或旁其名为之字者，闻名即知其字，闻字即知其名，若名赐字，子贡名鲤，字伯鱼。
《春秋》讥二名何？所以讥者乃谓其无常者也，若乍为名，禄甫元言武庚名。
不以日月山川为名者，少贱卑己之称也，臣子当讳为物示通故避之也。
《礼》曰： 二名不偏讳，逮事父母则讳王父母，不逮父母则不讳王父母也。君前不讳讳，诗书不讳，临文不讳，郊庙中不讳。 又曰： 君前臣名，父前子名 谓大夫名卿、弟名兄也。明不敢讳于尊者之前也。太古之时，所不讳者何？尚质也，故臣子不言其君父之名。故《礼记》曰： 朝日上值，不讳，正天名也。
人所以十月而生者何？人，天子之也，经天地之数五，故十月而备，乃成人也。
人生所以位何？本一干而分，得气异息，故泣，重离母之义也。《尚书》曰： 启呱呱而泣也。
人拜所以自名何？所以立号自纪礼拜。自后不自名何？备阴阳也。
人所以相拜者何？所以表情见意屈节卑体，尊事人者也，拜之言服也。
所以必再拜何？法阴阳也。《尚书》曰： 再拜稽首也。 必稽首何？敬之至也。头至地何？以言首谓头也，《礼》曰： 首有疡则沐。
所以先拜首后稽首何？名顺其文质也。《尚书》曰： 周公拜首稽首。
人所以有字何？冠德明功，敬成人也。故《礼士冠经》曰： 宾北面，字之曰伯某甫。 又曰： 冠而字之。 敬其名也。所以五十乃称伯仲者，五十知天命、思虑定也，能顺四时长幼之序，故以伯仲号之。《礼檀弓》曰： 幼名，冠字，五十乃称伯仲。 《论语》曰： 五十而知天命。
称号所以有四何？法四时用事先后，长幼兄弟之象也，故以时长幼号曰伯、仲、叔、季也。伯者，长也，伯者子最长，迫近父也。仲者，中也。叔者，少也。季者，幼也。适长称伯，伯禽是也。庶长称孟，以鲁大夫孟氏。
男女异长，各自有伯仲，法阴阳各自有终始也。《春秋传》曰： 伯姬者何？内女称也。 妇人十五称伯仲何？妇人值，少变。阴阳道促，蚤成。十五通乎织纟任之事，思虑定，故许嫁笄而字。故《礼经》曰： 女子十五许嫁，笄。礼之称字之。 妇姓以配字何？明不娶同姓也，故《春秋》曰： 伯姬归于宋。 姬者，姓也。
值字所以于仲春何？值者亲，故近于仲；文子尊尊，故于伯仲之时物尚值，叔之时物失之章，即如是，周有八士。《论语》曰： 伯达，伯适，仲突，仲忽，叔夜，叔夏，季随，季騧 ，积于叔何？盖以两两俱生故也。不积于伯，季，明其无二也。
文王十子，《诗传》曰： 伯邑考，武王发，周公旦，管叔鲜，蔡叔铎，成叔处，霍叔武，康叔封，南季载。 载所以或上其叔何也？管、蔡、霍、成、康、南，皆采也，故上置叔上。伯邑叔震也，以独无乎？盖以为大夫者，不是采地也。
天地
天者何也？天之为言镇也，居高理下，为人镇也。地者，易也。言养万物怀任，交易变化也。
始起之天，始起先有太初，后有太始，形兆既成，名曰太素。混沌相连，视之不见，听之不闻，然后剖判清浊。既分，精出曜布，度物施生。精者为三光，号者为五行。行生情，情生汁中，汁中生神明，神明生道德，道德生文章。故《乾凿度》云： 太初者，气之始也。太始者，形兆之始也；太素者，质之始也。阳唱阴和，男行妇随也。
天道所以左旋、地道右周何？以为天地动而不别，行而不离。所以左旋、右周者，犹君臣、阴阳相对之义。
男女总名为人，天地所以无总名何？曰：天圆地方，不相类，故无总名也。
君舒臣疾，卑者宜劳，天所以反常行何？以为阳不动，无以行其教；阴不静，无以成其化。虽终日乾乾，亦不离其处也。故《易》曰： 终日乾乾，反覆道也。
日月
天左旋，日、月、五星右行何？日、月、五星比天为阴，故右行。右行者，犹臣对君也。《含文嘉》曰： 计日月，右行也。 《刑德放》曰： 日月东行。
而日行迟，月行疾何？君舒臣劳也。日日行一度，月日行十三度十九分度之七。《感精符》曰： 三纲之义，日为君，月为臣也。 日月所以悬昼夜者何？助天行化，照明下地。故《易》曰： 悬象著明，莫大乎日月。
日之为言实也，常满有节。月之为言阙也，有满有阙也。所以有缺何？归功于日也。八日成光，二八十六日转而归功，晦至朔旦，受符复行。故《援神契》曰： 月三日成魄也。 所以名之为星何？星者，精也，据日节言也。一日一夜适行一度，一日夜为一日，剩复分天为三十六度，周天三百六十五度四分度之一。日月径千里也。
所以必有昼夜何？备阴阳也。日照昼，月照夜。日所以有长短何？阴阳更相用事也，故夏节昼长，冬节夜长。夏日宿在东井，出寅入戌；冬日宿在牵牛，出辰入申。
月小大何？天道左旋，日月东行。日日行一度，月日行十三度，月及日为一月，至二十九日未及七度，即三十日者过行七度。日不可分，故月乍大小，明有阴阳也。故《春秋》曰： 九月庚戌朔，日有食之。  十月庚辰朔，日有食之。 此三十日也。又曰： 七月甲子朔，日有食之。  八月癸已朔日有食之。 此二十九日也。
月有闰余何？周天三百六十五日度四分度之一，岁十二月，日过十二度，故三年一闰，五年再闰，明阴不足，阳有余也，故《谶》曰： 闰者阳之余。
四时
所以名为岁何？岁者，遂也。三百六十六日一周天，万物毕死，故为一岁也。《尚书》曰： 期三百有六旬有六日，以闰月定四时，成岁。
春夏秋冬。时者，期也，阴阳消息之期也。四时天异名何？天尊各据其盛者为名也。春秋物变盛，冬夏气变盛。春曰苍天，夏曰昊天，秋曰天，冬曰上天。《尔雅》曰： 一说春为苍天等是也。 四时不随正朔变何？以为四时据物为名，春当生，冬当终，皆以正为时也。
或言岁，或言载，或言年何？言岁者，以纪气物，帝王共之，据曰为岁。《春秋》曰： 元年正月。  十有二月朔。 有朔有晦，知据月断为言年。载之言成也，载成万物，终始言之也。二帝言载，三王言年，皆谓窥窬。故《尚书》曰： 三载四海遏密八音。 谓二帝也。又曰： 谅阴三年。 谓三王也。《春秋传》曰： 三年之丧，其实二十五月。 知阙〈门外员内〉。
日言夜，月言晦，月言朔，日言朝何？朔之言苏也，明消更生，故言朔。日昼见夜藏，有朝夕，故言朝也。
衣裳
圣人所以制衣服何？以为絺紘蔽形，表德劝善，别尊卑也。所以名为衣裳何？衣者，隐也；裳者，障也。所以隐形自障闭也。《易》曰： 黄帝尧舜垂衣裳而天下治。 何以知上为衣下为裳？以其先言衣也。《诗》曰： 褰裳涉溱。 所以合为衣也。《弟子职》言 抠衣而降也。 名为衣何？上兼下也。
独以羔裘何？取轻暖。因狐死首丘，明君子不忘本也。羔者取跪乳逊顺也。故天子狐白，诸侯狐黄，大夫狐苍，士羔裘，亦因别尊卑也。
所以必有绅带者，示谨敬自约整。缋缯为结于前，下垂三分，身半，绅居二焉。必有鞶带者，示有事也。
所以必有佩者，《论语》曰： 去丧，无所不佩。 天子佩白玉，诸侯佩山玄玉，大夫佩水苍玉，士佩瓀珉石。佩即象其事。若农夫佩其耒耜，工匠佩其斧斤，妇人佩其鍼镂，何以知妇人亦佩玉？《诗》云： 将翱将翔，佩玉将将。彼美孟姜，德音不忘。
五刑
圣人治天下，必有刑罚何？所以佐德助治，顺天之度也。故悬爵赏者，示有劝也；设刑罚者，明有所惧也。刑所以五何？法五行也。科条三千者，应天地人情也。五刑之属三千，大辟之属二百，宫辟之属三百，腓辟之属五百，劓、墨辟之属各千。张布罗众，非五刑不见。劓、墨何，其下刑者也。腓者其膑。宫者，女子淫，执置宫中，不得出也；丈夫淫，割去其势也。大辟者，谓死也。
刑不上大夫何？尊大夫。礼不下庶人，欲勉民使至于士。故礼为有知制，刑为无知设也。庶人虽有千金衣币，不得服。刑不上大夫者，据礼无大夫刑。或曰：挞笞之刑也。礼不及庶人者，谓酬酢之礼也。
五经
孔子所以定《五经》者何？以为孔子居周之末世，王道陵迟，礼乐废坏，强陵弱，众暴寡，天子不敢诛，方伯不敢伐。闵道德之不行，故周流应聘，冀行其圣德。自卫反鲁，自知不用，故追定《五经》以行其道。故孔子曰： 《书》曰： 孝乎，惟孝，友于兄弟，施于有政。是以为政也。 孔子未定《五经》如何？周衰道失，纲散纪乱，五教废坏，故五常之经咸失其所，象《易》失理，则阴阳万物失其性而乖。设法谤之言，并作《书》三千篇，作《诗》三百篇，而歌谣怨诽也。
已作《春秋》，后作《孝经》何？欲专制正。于《孝经》何？夫孝者，自天子下至庶人，上下通《孝经》者。夫制作礼乐，仁之本，圣人道德已备，弟子所以复记《论语》何？见夫子遭事异变，出之号令，失法。
文王所以演《易》何？文王受王不率仁义之道，失为人法矣，己之调和阴阳尚微，故演《易》，使我得卒，至于太平。日月之光明则如《易》矣。
伏羲作八卦何？伏羲始王天下，未有前圣法度，故仰则观象于天，俯则察法于地，观鸟兽之文与地之宜。近取诸物，于是始作八卦，以通神明之德，以象万物之情也。
经所以有五何？经，常也。有五常之道，故曰《五经》：《乐》仁、《书》义、《礼》礼、《易》智、《诗》信也。人情有五性，怀五常，不能自成，是以圣人象天五常之道而明之，以教人成其德也。
《五经》何谓？谓《易》、《尚书》、《诗》、《礼》、《春秋》也？《礼解》曰： 温柔宽厚，《诗》教也；疏通知远，《书》教也；广博易良，《乐》教也；洁静精微，《易》教也；恭俭庄敬，《礼》教也；属词比事，《春秋》教也。
《春秋》何常也？则黄帝已来何以言之？《易》曰： 上古结绳以治，后世圣人易之以书契，百官以理，万民以察。 后世圣人者谓五常也。《传》曰： 三王百世计神元书，五帝之受录图，世史记从政录帝魁已来，除礼乐之书三千二百四十篇也。


嫁娶
人道所以有嫁娶何？以为情性之大，莫若男女。男女之交，人情之始，莫若夫妇。《易》曰： 天地氤氲，万物化淳。男女称精，万物化生。 人承天地施阴阳，故设嫁娶之礼者，重人伦、广继嗣也。《礼保傅》记曰： 谨为子嫁娶，必择世有仁义者。
礼男娶女嫁何？阴卑不得自专，就阳而成之，故《传》曰： 阳倡阴和，男行女随。
男不自专娶，女不自专嫁，必由父母，须媒妁何？远耻防淫佚也。《诗》云： 娶妻如之何？必告父母。 又曰： 娶妻如之何？匪媒不得。
男三十而娶，女二十而嫁，阳数奇，阴数偶。男长女幼者，阳舒，阴促。男三十，筋骨坚强，任为人父；女二十，肌肤充盛，任为人母。合为五十，应大衍之数，生万物也。故《礼内则》曰： 男五十壮有室，女二十壮而嫁。
七岁之阳也，八岁阴也，七八十五阴阳之数备，有相偶之志。故《礼记》曰： 女子十五许嫁，笄而字。 礼之称字，阴系于阳，所以专一之节也。阳尊无所系，二十五系者，就阴节也。阳舒而阴促。三十数三终，奇，阳节也。二十数再终，偶，阴节也。阳小成于阴，大成于阳，故二十而冠，三十而娶。阴小成于阳，大成于阴，故十五而笄，二十而嫁也。
一说《春秋梁传》曰： 男二十五系，女十五许嫁，感阴阳也。 阳数七，阴数八，男八岁毁齿，女七岁毁齿。阳数奇三，三八二十四，加一为五而系心也；阴数偶，再成十四，四加一为五，故十五许嫁也。各加一者，明专一系心。所以系心者何？防其淫佚也。
《礼》曰： 女子十五许嫁。纳采、问名、纳吉、请期、亲迎，以雁贽。纳徵曰玄纁，故不用雁。 贽用雁者，取其随时南北，不失其节，明不夺女子之时也。又取飞成行、止成列也，明嫁娶之礼，长幼有序，不相逾越也。又婚礼贽不用死雉，故用雁也。纳徵，玄纁、束帛、离皮，玄三法天，纁二法地也，阳奇阴偶，明阳道之大也。离皮者，两皮也，以为庭实。庭实，偶也。《礼昏经》曰： 纳采、问名、纳吉、请期、亲迎，皆用雁。纳徵束帛、离皮。
纳徵词曰： 吾子有加命，贶室某也。有先人之礼，离皮、束帛，使某请纳徵。 上某者声名也，下次某者使人名也。女之父曰： 吾子顺先典，贶某重礼，某不敢辞，敢不承命！
纳采词曰： 吾子有惠，贶贶室某，某有先人之礼，使某也请纳采。 对曰： 某之子蠢愚，又不能教，吾子命之，某不敢辞。
天子下至士，必亲迎授绥者何？以阳下阴也，欲得其欢心，示亲之心也。夫亲迎轮三周，下车曲顾者，防淫佚也。《诗》云： 文定厥祥，亲迎于渭。造舟为梁，不显其光。 《礼昏经》曰： 宾升，北面奠雁，再拜拜手稽首，降出。妇从房中也，从降自西阶。揖御妇车，授绥。
遣女于祢庙者，重先人之遗支体也，不敢自专，故告祢也。父母亲男女何？亲亲之至也。父曰： 诫之，敬之，夙夜无违命。 女必有端绣衣若笄之。母施襟结曰： 勉之，敬之，夙夜无违宫事。 父诫于阼阶，母诫于西阶，庶母及门内施鞶，祭紬以母之命，命曰： 敬恭听尔父母言，夙夜无愆。 视衿鞶。祭去不辞，诫不诺者，盖耻之，重去也。
《礼》曰： 嫁女之家，不绝火三日，思相离也。娶妇之家，三日不举乐，思嗣亲也。 感亲年衰老代至也。《礼》曰： 婚礼不贺，人之序也。
授绥，姆辞曰： 未教，未乞与为礼也。 始亲迎，于词曰： 吾子命某以兹初昏，使某将请承命。 主人曰： 某故敬具以酒。 父命醮子，遣之迎，命曰： 往迎尔相，承我宗事，率以敬先妣之嗣，若则有常。 子曰： 诺，惟恐不堪，不敢忘命。
娶妻不先告庙到者，示不必安也。婚礼请期，不敢必也。妇入三月，然后祭行。舅姑既殁，亦妇入三月，奠采于庙。三月一时，物有成者，人之善恶可得知也。然后可得事宗庙之礼。曾子曰： 女未庙见而死，归葬于女氏之党，示未成妇也。
嫁娶必以春者？春天地交通，万物始生，阴阳交接之时也。《诗》云： 士如归妻，迨冰未泮。 《周官》曰： 仲春之月，合会男女。令男三十娶，女二十嫁。 《夏小正》曰： 二月，冠子娶妇之时。
夫有恶行，妻不得去者，地无去天之义也。夫虽有恶，不得去也。故《礼郊特牲》曰： 一与之齐，终身不改。 悖逆人伦，杀妻父母，废绝纲纪，乱之大者，义绝乃得去也。
天子、诸侯，一娶九女者何？重国广继嗣也。适也者何？法地有九州，承天之施，无所不生也。娶九女，亦足以成君施也。九而无子，百亦无益也。《王度记》曰： 天子，一娶九女。 《春秋公羊传》曰： 诸侯娶一国，则二国往媵之，以侄娣从之。 侄者何？兄之子也。娣者何？女弟也。
或曰：天子娶十二女，法天有十二月，万物必生也。必一娶何？防淫泆也，为其弃德嗜色，故一娶而已，人君无再娶之义也。
备侄娣从者，为其必不相嫉妒也。一人有子，三人共之，若己生之。不娶两娣何？博异气也。娶三国女何？广异类也。恐一国血脉相似，俱无子也。侄娣年虽少，犹从适人者，明人者。明人君无再娶之义也。还待年于父母之国，未任答君子也。《诗》云： 侄娣从之，祁祁如云。韩侯顾之，烂其盈门。 《公羊传》曰： 叔姬归于纪。 明待年也。二国来媵，谁为尊者？大国为尊，国等以德，德同以色。质家法天尊左，文家法地尊右。
所以不聘妾何？人有子孙，欲尊之义，义不可求人以为贱也。《春秋传》曰： 二国来媵。 可求人为士，不可求人为妾何？士即尊之渐，贤，不止于士，妾虽贤，不得为適。
娶妻卜之何？卜女之德，知相宜否。《昏礼经》曰： 将加诸卜，敢问女为谁氏也。
人君及宗子父母，自定娶者，卑不主尊，贱不主贵，故自定之也。《昏礼经》曰： 亲皆没，己聘命之。 《诗》云： 文定厥祥，亲迎于渭。
大夫功成受封，得备八妾者，重国广继嗣也。不更聘大国者，不忘本適也。故《礼》曰： 纳女于诸侯，曰：备扫洒。 天子、诸侯之世子，皆以诸侯礼娶，与君同，示无再娶之义也。
王者之娶，必先选于大国之女，礼仪备，所见多。《诗》云： 大邦有子，伣天之妹。文定厥祥，亲迎于渭。 明王者必娶大国也。《春秋》曰： 纪侯来朝。 纪子以嫁女于天子，故增爵称侯，至数十年之间，纪侯无他功，但以子为天王后，故爵称侯。知虽小国者必封以大国，明其尊所不臣也。王者娶及庶人者何？开天下之贤示不遗善也。故《春秋》曰： 纪侯来朝。 文加为侯，明封之也，先封之，明不与圣人交礼也。
女行亏缺而去其国，如之何以封为诸侯比例矣。诸侯所以不得自趣国中何？诸侯不得专封，义不可臣其父母。《春秋传》曰： 宋三代无大夫，恶其内娶也。
不娶同姓者，重人伦，防淫泆，耻与禽兽同也。《论语》曰： 君娶于吴为同姓，谓之吴孟子。 《曲礼》曰： 买妾不知姓则卜之。 外属小功已上亦不得娶也，以《春秋传》曰： 讥娶母党也。
王者嫁女必使同姓诸侯主之何？婚礼贵和，不可相答，为伤君臣之义，亦欲使女不以天子尊乘诸侯也。《春秋传》曰： 天子嫁女于诸侯，必使诸侯同姓者主之；诸侯嫁女于大夫，使大夫同姓者主之。 以其同宗共祖可以主亲也，故使摄父事。不使同姓卿主之何？尊加诸侯，为威厌不得舒也。
不使同姓诸侯就京师主之何？诸侯亲迎入京师，当朝天子，为礼不兼。《春秋传》曰： 筑王姬观于外。 明不往京师也。
所以必更筑观者何？尊之也，不于路寝，路寝本所以行政处，非妇人之居也。小寝则嫌群公子之舍则已卑矣，故必改筑于城郭之内。《传》曰： 筑之，礼也。于外，非礼也。
卿、大夫一妻二妾者何？尊贤重继嗣也。不备侄娣何？北面之臣贱，不足尽执人骨肉之亲。《礼服经》曰： 贵臣贵妾。 明有卑贱妾也。士一妻何？下卿大夫礼。《丧服小记》曰： 士妾有子，则为之缌。
聘嫡夫往而死，媵当往否乎？人君不再娶之义也。天命不可保，故一娶九女。以《春秋》伯姬卒，时娣季姬更嫁鄫，《春秋》讥之。適夫人死后更立夫人者，不敢以卑贱承宗庙。自立其娣者，尊大国也。《春秋传》曰： 叔姬归于纪。 叔姬者，伯姬之娣也。伯姬卒，叔姬升于嫡，《经》不讥也。或曰：嫡死不复更立，明嫡无二，防篡煞也。祭宗庙摄而已。以礼不聘为妾，明不升。
《曾子问》曰： 昏礼既纳币，有吉日，女之父母死，何如？孔子曰： 婿使人吊之，如婿之父母死，女亦使人吊之。父丧称父，母丧称母。父母不在，则称伯父、世尊。婿已葬，婿之伯父、叔父使人致命女氏曰：某子有父母之丧，不得嗣为兄弟，使某致命。女氏许诺不敢嫁，礼也。婿免丧，女父使人请，婿不娶而后嫁之，礼也。女之父母死，婿亦如之。
妇人所以有师何？学事人之道也。《诗》云： 言告师氏，言告言归。 《昏礼经》曰： 告于公宫三月，妇人学一时，足以成矣。 与君无亲者，各教于宗庙妇之室。国君取大夫之妾、士之妻老无子者而明于妇道，又禄之，使教宗室五属之女，大夫、士皆有宗族，自于宗子之室学事人也。女必有傅姆何？尊之也。《春秋传》曰： 傅至矣，姆未至。
妇人学事舅姑，不学事必父母者，示妇与夫一体也。《礼内则》曰： 妾事夫人如事舅姑，尊嫡绝妒嫉之原。 《礼服传》曰： 妾事女君与事舅姑同也。 妇事夫有四礼焉：鸡初鸣，咸盥漱，栉纵笄总而朝，君臣之道也；恻隐之恩，父子之道也；会计有无，兄弟之道也；闺阃之内，衽席之上，朋友之道也。闻见异词，故设此也。
有五不娶：乱家之子不娶，逆家之子，世有刑人，恶疾，丧妇长子，此不娶也。
出妇之义，必送之。接以宾客之礼，君子绝愈于小人之交。《诗》云： 薄送我畿。
天子妃谓之后何？后君也。天下尊之妃至尊，故谓之后，明海内小人之君子也，天下尊之，故系王言之。《春秋传》曰： 迎王后于纪。 国君之妻称之曰夫人何？明当扶进夫人，谓八妾也。国人尊之，故称君夫人也。自称小童者，谦也，言己智能寡少如童蒙也。《论语》曰： 国君之妻，称之曰夫人，夫人自称曰小童，国人称之曰君夫人，称诸异邦曰寡小君。 谓聘问兄弟之国及臣他国称之。谦之词也。
妻者，何谓？妻者，齐也，与夫齐体，自天子下至庶人其义一也。妾者，接也，以时接见也。
嫁娶者，何谓也？嫁者，家也，妇人外成，以出適人为家。娶者，取也。男女谓男者，任也，任功业也；女者，如也，从如人也。在家从父母，既嫁从夫，夫殁从子也。《传》曰： 妇人有三从之义也。 夫妇者，何谓也？夫者，扶也，扶以人道者也；妇者，服也，服于家事，事人者也。配疋者何？谓相与为偶也。婚姻者，何谓也？昏时行礼，故谓之婚也，妇人因夫而成；故曰姻。《诗》云： 不惟旧因。 谓夫也。又曰： 燕尔新婚。 谓妇也。所以昏时行礼何？示阳下阴也，婚亦阴阳交时也。
男子六十闭房何？所以辅衰也，故重性命也。又曰：父子不同礻施。为乱长幼之序也。《礼内则》曰： 妾虽老，未满五十，必预五日之御，满五十不御，俱为助衰也。至七十大衰，食非肉不饱，寝非人不暖；七十复开房也。


文质
王者始立，诸侯皆见何？当受法禀正教也。《尚书》： 辑五瑞，觐四岳。 谓舜始即位，见四方诸侯，合符信。《诗》云： 玄王桓拨，受小国是达，受大国是达。 言汤王天下，大小国诸侯皆来见，汤能通达以礼义也。《周颂》曰： 烈文辟公，锡兹祉福。 言武王伐纣定天下，诸侯来会，聚于京师受法度也。远近莫不至，受命之君天之所兴，四方莫敢违，夷狄咸率服故也。
何谓五瑞，谓珪、璧、琮、璜、璋也。《礼》曰： 天子珪尺有二寸。 又曰： 博三寸，剡上寸半，厚半寸。半珪为璋。方中圆外曰璧。半璧曰璜。圆中牙身玄外曰琮。《礼记王度》曰： 王者，有象君之德，燥不轻，湿不重，薄不浇，廉不伤，疵不掩，是以人君宝之。 天子之纯玉尺有二寸。公侯九寸，四玉一石也。伯、子、男俱三玉二石也。
五玉者各何施？盖以为璜以徵召，璧以聘问，璋以发兵，珪以信质，琮以起土功之事也。
珪以为信者何？珪者兑上，象物皆生，见于上也。信莫著于作见，故以珪为信，而见万物之始，莫不自洁。珪之为言洁也，上兑阳也，下方阴也。阳尊，故其礼顺备也。在位东方，阳见义于上也。
璧以聘问何？璧者，方中圆外，象地，地道安宁而出财物，故以璧聘问也。方中，阴德方也。圆外，阴系于阳也。阴德盛于内，故见象于内，位在中央。璧之为言积也，中央，故有天地之象，所以据用也。内方象地，外圆象天也。
璜所以徵召何？璜者，半璧，位在北方，北阴极而阳始起，故象半阴。阳气始施，徵召万物，故以徵召也。不象阴何？阳始物微，未可见。璜者，横也，质尊之命也。阳气横于黄泉，故曰璜。璜之为言光也，阳光所及，莫不动也。象君之威命所加，莫敢不从，阳之所施，无不节也。
璋以发兵何？璋半珪，位在南方，南方阳极而阴始起，兵亦阴也，故以发兵也。不象其阴何？阴始起物尚凝，未可象也。璋之为言明也，赏罚之道，使臣之礼，当章明也。南方之时，万物莫不章，故谓之璋。
琮以起土功发聚众何？琮之为言圣也，象万物之宗聚圣也，功之所成，故以起土功发众也。位西方，西方阳收功于内，阴出城于外，内圆象阳，外直为阴，外牙而内凑，象聚会也，故谓之琮。后夫人之财也。
五玉所施非一，不可胜条，略举大者也。
合符信者，谓天子执瑁以朝诸侯，诸侯执圭以觐天子。瑁之为言冒也，上有所覆，下有所冒。故《觐礼》曰： 侯氏执圭升堂。 《尚书大传》： 天子执瑁以朝诸侯。 又曰： 诸侯执所受圭与璧朝于天子，无过者复得其珪以归其拜，有过者留其圭，能正行者复还其珪。三年珪不复，少绌以爵。圭所以还何？以为琮信瑞也。璧所以留者，以财币尽辄更造。何以言之？《礼》曰： 圭造尺八寸。 有造圭，门得造璧也。公圭九寸，四玉一石。何以知不以玉为四，器石持为也？以《尚书》合言五玉也。
臣见君所以有贽何？贽者，质也，质己之诚，致己之悃幅也。王者缘臣子心以为之制，差其尊卑，以副其意也。公、侯以玉为贽者，玉取其燥不轻，湿不重，公之德全，轻以羔者，取其群不党。卿职在尽忠率下，不阿党也。大夫以雁为贽者，取其飞成行，列。大夫职在以奉命之适四方，动作当能自正以事君也。士以雉为贽者，取其不可诱之以食，慑之以威，必死不可生畜。士行威守节死义，不当移转也。《曲礼》曰： 卿羔、大夫以雁、士以雉为贽，庶人之贽匹，童子委贽而退。野外军中无贽，以缨、拾、矢可也。 言必有贽也。匹谓鹜也。
卿、大夫贽，古以麑鹿今以羔、雁何？以为古者质，取其内，谓得美草鸣相呼；今文取其外，谓羔跪乳、雁有行列也。《礼相见经》曰： 上大夫相见，以羔左顾右贽执麑。明古以麑鹿，今以羔也。卿、大夫贽变，君与士贽不变何？人君至尊，极美之物以为贽；士贱伏节死义，一介之道也，故不变。私相见亦有贽何？所以相尊敬，长和睦也。朋友之际，五常之道，有通财之义，振穷救急之意，中心好之，欲饮食之，故财币者所以副至意也。《礼士相见经》曰： 上大夫相见以雁。士冬以雉，夏以脯也。
妇人之制以枣栗暇修者，妇人无专制之义，御众之任，交接辞让之礼，职在供养馈食之间，其义一也。故后夫人以枣栗暇修者，凡内修阴也。又取其朝早起，栗战慄自正也。暇修者，脯也。故《春秋传》曰： 宗妇觌用币，非礼也。然则枣栗云乎？暇修云乎？
子见父无贽何？至亲也，见无时，故无贽。臣之事君以义合也，得亲供养，故质己之诚，副已之意，故有贽也。
三正
王者受命必改朔何？明易姓，示不相袭也。明受之于天，不受之于人，所以变易民心，革其耳目，以助化也。故《丧服大传》曰： 王始起，改正朔、易服色、殊徽号、异器械、别衣服也。 是以禹舜虽继太平，犹宜改以应天。王者改作乐，必得天应而后作何？重改制也。《春秋瑞应传》曰： 敬受瑞应而王，改正朔，易服色。 《易》曰： 汤武革命，顺乎天而应乎民 也。
文家先改正、质家先改正，质家先伐何？改正者文，伐者质。文家先其文，质者先其质。《论语》曰： 予小子履，敢用玄牡，敢昭告于皇王后帝。 此汤伐桀告天以夏之牲也。《诗》云： 命此文王，于周于京。 此言文王改号为周，易邑为京也。又曰： 清酒既载，骍牡既备。 言文王之牲周骍。周尚赤也。
正朔有三何？本天有三统，谓三微之月也。明王者当奉顺而成之，故受命各统一正也，敬始重本也。朔者，苏也，革也，言万物革更于是，故统焉。《礼三正记》曰： 正朔三而改，文质再而复也。
三微者，何谓也？阳气始施，黄泉，万物动微而未著也。十一月之时，阳气始养根株，黄泉之下，万物皆赤。赤者，盛阳之气也，故周为天正，色尚赤也。十二月之时，万物始牙而白。白者阴气，故殷为地正，色尚白也。十三月之时，万物始达，孚由而出，皆黑，人得加功，故夏为人正，色尚黑。《尚书大传》曰： 夏以孟春月为正，殷以季冬月为正，周以仲冬月为正。夏以十三月为正，色尚黑，以平旦为朔。殷以十二月为正，色尚白，以鸡鸣为朔。周以十一月为正，色尚赤，以夜半为朔。 不以二月后为正者，万物不齐，莫适所统，故必以三微之月也。三正之相承，若顺连环也。孔子承周之弊，行夏之陆，知继十一月正者当用十三月也。
天道左旋，改正者右行何也？改正者，非改天道也，但改日月耳。日月右行，故改正亦右行也。
日尊于月，不言正日言正月何也？积日成月，物随月而变，故据物为正也。
天质地文，质者据质，文者据文，周反统天正何也？质文再而复，正朔三而改，三微、质文数不相配，故正不随质文也。
王者受命而起，或有所不改者何也？王者有改道之文，无改道之质。如君南面，臣北面，皮弁素积，声味不可变，哀戚不可改，百王不易之道也。
王者所以存二王之后何也？所以尊先王，通天下之三统也。明天下非一家之有，谨敬谦让之至也。故封之百里，使得服其正色，用其礼乐，永事先祖。《论语》曰： 夏礼吾能言之，杞不足征也；殷礼吾能言之，宋不足征也。 《春秋传》曰： 王者存二王之后，使服其正色，行其礼乐。 《诗》曰： 厥作祼将，常服黼哻。 言微子服殷之冠，助祭于周也。《周颂》曰： 有客有客，亦白其马。 此微子朝周也。二王之后若有圣德受命而王，当因其改之耶？天下之所安得受命耶，非其运次者。
王者，必一质一文何？以承天地，顺阴阳。阳之道极则阴道受，阴之道极则阳道受，明二阴二阳不能相继也。质法天、文法地而已，故天为质，地受而化之，养而成之，故为文。《尚书大传》曰： 王者一质一文，据天地之道。 《礼三正记》曰： 质法天，文法地也。 帝王始起，先质后文者，顺天下之道、本末之义、先后之序也。事莫不先有质性，乃后有文章也。
三教
王者设三教何？承衰救弊，欲民反正道也。三王之有失，故立三教，以相指受。夏人之王教以忠，其失野，救野之失莫如敬。殷人之王教以敬，其失鬼，救鬼之失莫如文。周人之王教以文，其失薄，救薄之失莫如忠。继周尚黑，制与夏同。三者如顺连环，周而复始，穷则反本。
《乐稽耀嘉》曰： 颜回向三教变，虞夏何如？ 曰：教者，所以追补败政，靡弊溷浊，谓之治也。舜之承尧，无为易也。 或曰：三教改易，夏后氏始。高宗亦承弊，所以不改教何？明子无改父之道也。何以知高宗不改之？以周之教承以文也。三教所以先忠者，行之本也。三教一体而分，不可单行，故王者行之有先后。何以言三教并施、不可单行也？以忠、敬、文无可去者也。
教所以三何？法天、地、人，内忠外敬，文饰之，故三而备也。即法天、地、人，各何施？忠法人，敬法地，文法天。人道主忠，人以至道教人，忠之至也；人以忠教，故忠为人教也。地道谦卑，天之所生，地敬养之，以敬为地教也。
教者，何谓也？教者，效也。上为之，下效之，民有质朴，不教而成。故《孝经》曰： 先王见教之可以化民。 《论语》曰： 不教民战，是谓弃之。 《尚书》曰： 以教祗德。 《诗》云： 尔之教矣，欲民斯效。
忠形于悃诚，故失野；敬形于祭祀，故失鬼；文形于饰儿，故失薄。
夏后氏用明器，殷人用祭器，周人兼用之何？谓曰：夏后氏教以忠，故先明器，以夺孝子之心也。殷教以敬，故先祭器，敬之至也。周人教以文，故兼用之，周人意至文也。孔子曰： 之死而致死之，不仁而不可为也；之死而致生之，不知而不可为也。 故有死道焉，以夺孝子之心也；有生道焉，使人勿倍也。故竹器不成用，木器不成斫，瓦器不成沫，琴瑟张而不平，竽笙备而不和，有钟磬而无簨虡县，示备物而不可用也。孔子曰： 为明器者善，为俑者不仁。涂车羞灵，自古有之。言今古皆然也。
三纲六纪
三纲者何谓也？谓君臣、父子、夫妇也。六纪者，谓诸父、兄弟、族人、诸舅、师长、朋友也。故君为臣纲，夫为妻纲。又曰： 敬诸父兄，六纪道行，诸舅有义，族人有序，昆弟有亲，师长有尊，朋友有旧。 何谓纲纪？纲者，张也；纪者，理也。大者为纲，小者为纪，所以张理上下，整齐人道也。人皆怀五常之性，有亲爱之心，是以纲纪为化，若罗纲之有纪纲而万目张也。《诗》云： 亹亹我王，纲纪四方。
君臣，父子，夫妇，六人也，所以称三纲何？一阴一阳谓之道。阳得阴而成，阴得阳而序，刚柔相配，故六人为三纲。
三纲法天、地、人，六纪法六合。君臣法天，取象日月屈信归功天也。父子法地，取象五行转相生也。夫妇法人，取象人合阴阳有施化端也。六纪者为三纲之纪者也。师长君臣之纪也，以其皆成己也；诸父兄弟父子之纪也，以其有亲恩连也；诸舅朋友夫妇之纪也，以其皆有同志为纪助也。
君臣者，何谓也？君，群也，下之所归心；臣者，繵坚也，属志自坚固。《春秋传》曰： 君处此，臣请归也。
父子者，何谓也？父者，矩也，以法度教子；子者，孳孳无已也。故《孝经》曰： 父有争子，则身不陷于不义。 夫妇者，何谓也？夫者，扶也，以道扶接也；妇者，服也，以礼屈服。《昏礼》曰： 夫亲脱妇之缨。 《传》曰： 夫妇判合也。 朋友者，何谓也？朋者，党也；友者，有也。《礼记》曰： 同门曰朋，同志曰友。 朋友之交，近则谤其言，远则不相讪。一人有善，其心好之；一人有恶，其心痛之。货则通而不计，共忧患而相救。生不属，死不托。故《论语》曰： 子路云： 愿车马衣轻裘，与朋友共敝之。  又曰： 朋友无所归，生于我乎，死于我乎殡。 朋友之道，亲存不得行者二：不得许友以其身，不得专通财之恩。友饥则白之于父兄，父兄许之，乃称父兄与之，不听则止。故曰：友饥为之减餐，大寒为之不重裘。故《论语》曰： 有父兄在，如之何其闻斯行之也！
男称兄弟，女称姊妹何？男女异姓，故别其称也。何以言之？《礼亲属记》曰： 男子先生称兄，后生称弟；女子先生为姊，后生为妹。 父之昆弟不俱谓之世叔，父之女昆弟俱谓之姑，何也？以为诸父曰内，亲也，故别称之也；姑当外适人，疏，故总言之也。至姊妹亦当外适人，所以别诸姊妹何？以为事诸姑礼等，可以外出又同，故称略也；至姊妹虽欲有略之，姊尊妹卑，其礼异也。《诗》云： 问我诸姑，遂及伯姊。 谓之舅姑者何？舅者，旧也；姑者，故也。旧、故之者，老人之称也。谓之姊妹何？姊者，咨也；妹者，末也。谓之兄弟何？兄者，况也；况父法也；弟者，悌也，心顺行笃也。称夫之父母谓之舅姑何？尊如父而非父者，舅也；亲如母而非母者，姑也。故称夫之父母为舅姑也。


王者不臣
王者所以不臣三，何也？谓天王之后，妻之父母，夷狄也。不臣二王之后者，尊先王通天下之三统也。《诗》云： 有客有客，亦白其马。 谓微子朝周也。《尚书》曰： 虞宾在位。 不臣丹朱也。不臣妻父母何？妻者，与己一体，恭承宗庙，欲得其欢心，上承先祖，下继万世，传于无穷，故不臣也。《春秋》曰： 纪季姜归于京师。 父母之于子，虽为王后，尊不加于父母，加王何。王者不臣也。又讥宋三世内娶于国中，谓无臣也。夷狄者，与中国绝域异俗，非中和气所生，非礼义所能化，故不臣也。《春秋传》曰： 夷狄相诱，君子不疾。 《尚书大传》曰： 正朔所不加，即君子所不臣也。
王者有蹔不臣者五，谓祭尸、受授之师，将帅用兵、三老、五更。不臣祭尸者，方与尊者配也。不臣受授之师者，尊师重道，欲使极陈天人之意也，故《礼学记》曰： 当其为师，则不臣也。当其为尸，则不臣也。 不臣将帅用兵者，重士众为敌国，国不可从外治，兵不可从内御，欲成其威，一其令。《春秋》之义，兵不称使，明不可臣也。不臣三老、五更者，欲率天下，为人子弟。《礼》曰： 父事三老，兄事五更。
王者不纯臣诸侯何？尊重之。以其列土传子孙，世世称君，南面而治。凡不臣异。朝则迎之于著，觐则待之于阼阶，升阶自西阶，为庭燎，设九宾，享礼而后归。是异于众臣也。
始封之君不臣诸父、弟何？不忍以己一日之功德加于诸父、昆弟也。故《礼服传》曰： 封君之子不臣诸父，封君之孙尽臣之。
《礼服传》曰： 子得为父臣者，不遗善之义也。 《诗》云： 文武受命，召公虽翰。 召公，文王子也。《传》曰： 子不得为父臣者，闺门尚和，朝廷尚敬，人不能无过失，为恩伤义也。
王者臣不得为诸侯臣，以其尊当与诸侯同。《春秋传》曰： 许公不世，待以初。 或曰：王者臣得复为诸侯臣者，为衰世主上不明，贤者非其罪而去，道不施行，百姓不得其所，复令得为诸侯臣，施行其道。《易》曰： 不事王侯。 此据言王之致仕臣也，言不事王可知，复言侯者，明年少复得仕于诸侯也。
王者臣有不名者五：先王老臣不名。亲与先王戮力共治国同功于天下，故尊而不名也。《尚书》曰： 咨，尔伯。 不言名也，不名者，贵贤者而已。共成先祖功德，德加于百姓者也。《春秋》曰： 单父不言名。 《传》曰： 大夫之命于天子者大也。 盛德之士不名，尊贤也。《春秋》曰： 公弟叔盻。 诸父、诸兄不名。诸父、诸兄者，亲与己父、兄有敌体之义也。《诗》云： 王曰叔父。 《春秋传》曰： 王礼者何？无长之称也。不名盛德之士者，不可屈爵禄也。 故《韩诗内传》曰： 师臣者帝，交友受臣者王，臣臣者爵，鲁臣者亡不行。
蓍龟
天子下至士，皆有蓍龟者，重事决疑，亦不自专。《尚书》曰： 女则有大疑，谋及卿士，谋及庶人，谋及卜筮。 定天下之吉凶，成天下之亹亹者，莫善乎蓍龟。
《礼三正记》曰： 天子龟长一尺二寸，诸侯一尺，大夫八寸，士六寸。龟阴，故数偶也。天子蓍长九尺，诸侯七尺，大夫五尺，士三尺。蓍阳，故数奇也。
所以先谋及卿士何？先尽人事，念而不能得，思而不能知，然后问于蓍龟。圣人独见先睹，必问著龟何？示不自专也。或曰：清微无端绪，非圣人所及，圣人亦疑之。《尚书》曰： 女则有疑。 谓武王也。干草枯骨，众多非一，独以灼龟何？此天地之间寿考之物，故问之也。龟之为言久也，蓍之为言耆也，久长意也。龟曰卜、蓍曰筮何？卜，赴也，爆见兆筴也；者信也，见其卦也。《尚书》曰： 卜三龟。 《礼士冠经》曰： 筮于庙门外。
筮画卦所以必于庙何？托义归智于先祖至尊，故因先祖而问之也。
卜，春秋何方？以为于西方东面，盖蓍之处也。卜时西向，己卜退，东向。问蓍于东方面，以少问老之义。
皮弁素积，求之于质也。《礼》曰： 皮弁素积，筮于庙门之外。
或曰：天子占卜九人，诸侯七人，大夫五人，士三人。又《尚书》曰： 三人占，则从二人之言。
不见吉凶于蓍，复以卜何？蓍者，阳道多变，变乃成。
龟以荆火灼之何？《礼杂记》曰： 龟，阴之老也。蓍，阳之老也。龙非水不处，龟非火不兆。以阳动阴也。 必以荆者，取其究音也。《礼三正记》曰： 灼龟以荆。 以火动龟，不以水动蓍何？以为呕则是也。
蓍龟败则埋之何？重之，不欲人袭尊者也。
《周官》曰： 凡国之大事，先筮而后卜。凡卜，人君视体，大夫视色，士视墨。  凡人卜事，视高，扬火以作龟。  凡取龟用秋时，攻龟用冬时。
圣人
圣人者何？圣者，通也，道也，声也。道无所不通，明无所不照，闻声知情，与天地合德，日月合明，四时合序，鬼神合吉凶。《礼别名记》曰： 五人曰茂，十人曰选，百人曰俊，千人曰英，倍英曰贤，万人曰杰，万杰曰圣。
圣人未没时，宁知其圣乎？曰知之。《论语》曰： 太宰问子贡曰： 夫子圣者欤？ 孔子曰： 太宰知我乎？  圣人亦自知圣乎？曰：知之。孔子曰： 文王既没，文不在兹乎。
何以知帝、王圣人也？《易》曰： 古者伏羲氏之王天下也，于是始作八卦。 又曰： 圣人之作易也。 又曰： 伏羲氏没，神农氏作。神农没，黄帝、尧、舜氏作。 文俱言作，明皆圣人也。《论语》曰： 圣乎尧舜，其由病诸。
何以言禹、汤圣人？《论语》曰： 巍巍乎舜、禹之有天下而不预焉。 与舜比方巍巍，知禹、汤圣人。《春秋传》曰： 汤以盛德，故放桀。
何以言文王、武王、周公皆圣人？《诗》曰： 文王受命。 非圣不能受命。《易》曰： 汤武革命，顺乎天。 汤武与文王比方。《孝经》曰： 则周公其人也。 下言 夫圣人之德，又何以加于孝乎？
何以言皋陶圣人也？以《自篇》曰： 若稽古皋陶 。圣人而能为舜陈道。 朕言惠可底行。 又： 旁施象刑，维明 。
又圣人皆有表异，《传》曰： 伏羲禄、衡连珠、唯大目、鼻龙伏，作《易》八卦以应枢。黄帝颜，得天匡阳，上法中宿，取象文昌。颛顼戴午，是谓清明，发节移度，盖象招摇。帝喾骈齿，上法月参，康度成纪，取理阴阳。尧眉八彩，是谓通明，历象日月、璇玑玉衡。舜重瞳子，是谓玄景，上应摄提，以象三光。
《礼》曰： 禹耳三漏，是谓大通，兴利除害，决河疏江。皋陶马喙，是谓至诚，决狱明白，察于人情。汤臂三肘，是谓柳翼，攘去不义，万民咸息。文王四乳，是谓至仁，天下所归，百姓所亲。武王望羊，是谓摄扬，盱目陈兵，天下富昌。周公背偻，是谓强俊，成就周道，辅于幼主。孔子反宇，是谓尼甫，立德泽所兴，藏元通流。 圣人所以能独见前睹，与神通精者，盖皆天所生也。
八风
风者何谓也？风之为言萌也，养物成功，所以象八卦。
阳立于五，极于九，五九四十五日变，变以为风，阴合阳以生风。距冬至四十五日条风至。条者，王也。四十五日明庶风至。明庶者，迎众也。四十五日清明风至。清明者，青芒也。四十五日景风至。景大风，阳气长养。四十五日凉风至。凉，寒也，行阴气也。四十五日昌盍风至。戒收藏也。四十五日不周风至。不周者，不交也，阴阳未合化也。四十五日广莫风。广莫者，大也，同阳气也。
故曰：条风至地暖，明庶风至万物产，清明风至物形乾，景风至棘造实，凉风至黍禾乾，昌盍风至生荠麦，不周风至蛰虫匿，广莫风至则万物伏。是以王者承顺之，条风至则出轻刑、解稽留，明庶风至则修封疆、埋田畴，清明风至出币帛、使诸侯，景风至则爵有德、封有功，凉风至报地德，化四乡，昌盍风至则申象刑、饰囷仓，不周风至则筑宫室、修城郭，广莫风至则断大辟、行狱刑。
商贾
商、贾何谓也？商之为言，商其远近、度其有亡、通四方之物，故谓之商也。贾之为言固，固有其用物以待民来，以求其利者也。行曰商，止曰贾。《易》曰： 先王以至日闭关，商旅不行，后不省方。 《论语》曰： 沽之哉，我待贾者也。 即如是，《尚书》曰： 肇牵车牛，远服贾用 ？方言远行可知也。方言钦厥父母，欲留供养之也。


衰旺取时
论一方之气，不可过角。进角为孤，退角为寡。（一方之气，则四象各主于一时之偶也，如寅卯辰则巳孤丑寡。）
既旺不过一方之气，却言衰者成功也。（木水【生】亥衰于辰，是木出东方春位而衰，此本末衰旺，功成身退，子结花落也。）
华过衰而实成，是穷则变通之象。始生于沐浴，为风水陶化之因；冠带则材器可任；临官则鬼害之难。（物主临官，则气血坚壮，可受制敌，不畏其鬼。）
旺则刚介自处，衰则去华立实，病者孤也。（病者形势孤弱，如木病巳，则寅辰之孤也。）
死兮无物，墓藏为造化之终，绝煞有鼎新之气，气尽后成，胞胎凝结，始分形状。（此长生之气，言五行至绝，受气而成形，十二支位之理乃代谢自然。）
夫物出自然，端倪莫测，直须仔细探赜【迹】，消息龟数。（五行之造化，万物之盈亏，以尽蓍龟之数。）
衰病之所，有鬼则止，无鬼则停。（止则穷已，停则流滞，如丙至壬戌、壬申则绝，至庚申、乙亥则流滞而不通。）
水性本寒，火体本热，极寒则丑寅以为期，大暑则未申而自定。极也反也，五行之常体；生也殒也，万物之自然。（五行各有正性，在人所禀有吉凶，发觉未萌，须在期程之所极可定。赋云： 三冬暑少九陽多，亦以正气为凭也 ，五行之运，陰陽相推，亦有不应和者，亦极相反，是谓死兮生之本，生兮死之源。）
岁隐其神，神成而岁死。（岁木也，神火也，火盛则木死，势不两立，因恩而生害。）
智从义出，智盛则义藏。（智水也，义金也。金生水，水盛金藏，未尝不失于义也。）
信从四事【方】，物物皆归。（钟于土是也，辰为木之土，戌为金之土，未为火之土，丑为水之土。）
鬼财相会，则凶中得吉。（如庚申得癸卯，是庚申月乙卯有合会德之财，癸卯为木之鬼。）
观刑逢妻生旺不取，生月为父，胎月为母，身克为妻，妻生为子，时生是妻子之数，成败自然。（以火克金为父，则以生月定之，然后看日时承受，胎月有无刑害，身克为妻，以日论之，妻生为子，以时推之，乃看生旺刑制，五行之定数也。）
胎气同往，当有异母；月干相逢，须依二父。（受胎正在受气之地，而与日时支干同者，当食二母之乳。月干与年干相连，而同在父母生地，当相交或立身于二事而成也。）
子息则先明生气，或用克以推之。（如丁巳土，以木为子孙，建至亥上得辛，若四柱见丁在无气，更有刑害者，必少子孙也。）
自生自旺，更看运元胎月。（如生纳音在月旺处，更不论刑害子孙之地。如胎月在有气处于生时之上，亦不绝子也。）
禄马不闲，子孙未必绝灭。（若人生时，见禄马往来朝命，不犯孤寡，亦有子孙。）
陰陽和会，交友结心，同气连枝，同名定数。（五行须和顺者，四海之人亦心于交友相结，况同胞兄弟，岂不得力，但五行中，以此为兄弟而无灾位也。）
或有偶然同产，一母以生，须分深浅之时，复看五音向背。（凡一时有八刻二十分，故有浅深前后吉凶不同，其有以生须分深浅，异姓则论五音向背。）
本音生旺，须至福胜于休囚；时日初终，更看先后之凶吉。（异姓同时，音得旺相者，福禄深厚，言同时则看先后吉凶。）
岁月各计于气交，胎月定推于干数。（有年未交而气先交者，气已交而月未建者，须以交气为定，人之生也，禀五行四时之气为性命，且年岁乃辰煞而已，其余建月不足月，俱以十月为胎，以同天干之数。）
是以天奇地偶，有万不同，陰煞陽生，无形自运。察衰旺于气数之中，则万物变论之必应。（天地生物不同，如人质未尝相肖，盖使有造化之别，尔陽主生，陰主煞，乃运于无形之中，而万物先后自然应备。五行衰旺，以四时轮转，则万物从而化育，至如鹰入水化为鸠，蚯蚓结之类是也。）
贵贱所成，刑聚败极。（甲申得丁巳、己卯、己巳之类。）
四柱不收。（甲子得丙寅、丁巳、辛亥、壬申之类。）
五行未备。（甲子得庚子、己卯、癸巳之类。）
数无取用。（如不合干不冲支，而上下相异其气。）
一方前后。（如木命人巳丑之类。）
柱多隔角。（辛丑得辛卯，甲子得甲戌。）
真者失时。（如丙辛合在二月、六月，丁壬合在秋月。）
假者殃克。（五行纳音本轻，却多逢克制。）
主本倒乱。（火年水日，更先逢生旺，继逢死绝。）
父子乖违。（日克年，时克月，贫贱之人皆从此出，人生元命犯以上之格，皆主贫贱害身，如此而元命有气，却得富贵者，必不久而多凶也。）
禄期本地，身命旺相，禄承马在，贵合两同。（如甲人生亥卯未地，或寅卯辰中，即生旺气也。如壬辰得辛亥、丙寅、己亥，甲寅得乙未、丙子、己亥也。）
真体守位。（如丁人得壬，而在寅卯辰亥之中，或见丙辛各在旺地，而别旺无丁壬也。）
假音得时。（如土人生夏季，或居申子辰中连四季皆是。）
宝义制伐，四事显明。（尊生卑曰宝，卑生尊曰义，上克下曰制，下贱上曰伐。以此四者，胎月日时上下相生相克是也。）
五行不杂，九命相养。（谓三元各处一方，带本近禄而和，及三元各居生旺库，而纳音支干相生育也。）
木官不重。（木须要金，而木通用甲，重而无金者，须得支有。）
金鬼无偏。（金须要火，而金相当，或须重而合会于丙。）
用刑者有时。（如寅刑巳而生在春，制克有用。）
守刑者不乱。（如癸巳刑戊申，而无丁干者是。）
明官德合。（如丁亥得壬辰、壬戌、壬寅，又己卯得甲戌、甲寅。）
暗逢支禄。（甲人得丑未亥之类。）
支纯干一，有贵来朝。（本命四柱，支干纯一，或四柱干目纯带贵神来朝本命，或四柱并在一支上见贵神。）
主旺本成，会于一方。（庚子土得庚辰日癸未时丙戌月丁丑胎之类，虽冲破却会在本气之方，更有禄马尤吉。）
金逢五事，顺得三奇。（金木水火土金，而三元有旺气，得生克相顺，尤嘉也。辛酉生人，得甲午月戊寅日庚申时者，是三奇之顺得也。）
富贵之人，皆能应此。（人生元命，支干四柱，应以上诸格者主富贵，纵无气，亦主闻名挺特出群。）
五行各有奇仪，须分逆顺。（若三奇各带合，须前后五辰合为上，更分顺逆之用。）
甲戊庚金奇，喜辰戌丑未或金方；乙丙丁火奇，喜寅午戌或酉方；丙辛癸水奇，喜亥子丑申辰方；丁壬甲木奇，喜寅卯辰亥方；甲己丙土奇，喜四季及寅亥午申方。岁胎月日时者顺，时日月胎岁者逆。（三奇亦要合而贵，五位得逆顺三奇皆吉，惟嫌不连顺。）
胎本立于岁前，因岁得之胎月，故立胎在岁后月前。空刑败害，日时倒乱，却得顺奇，不为倒也。（三刑、八败、六害、空亡、相生、相绝、倒乱者，却得三奇顺在本方，亦主富贵。）
日时无方，东里多迍，根鲜枝荣，西门寡禄，根固时雄，花实无忒。（日时之力不辅三元，或耗或克，主灾多，行年根苗花实，乃胎月日时相顺为贵，若五行更到旺方，即为长远。）
应得位者，支干各有所刑官或无气也，上下须依乎父母。（入前格而贵者，支干中须有冲刑之官，如无官须以德运为清也。当死绝处须要逢父母，故子晋云：赖五行之救助。）
四柱主本，禄马往来，须分建破。天乙扶持，将德侍卫，更辨尊卑。（谓当用处有建不可破，已破却不可建，吉神在四柱中，各在四时，用干为贵。）
真合为紧。（子巳卯申之合为真。）
德合不清。（甲子、己丑、丙戌、辛卯连顺而贵，尚不如壬子、癸丑。）
连珠未显。（连珠支干前后颠倒，皆不为显。）
空合何荣。（四柱相合，不扶六马本命，即为不贵。）
支连干会，连珠真同凤凰薮；刑全贵全，天赦禄食麒麟窟。（甲子、乙丑、丙寅连顺而贵，尚不如壬子、癸丑、甲寅、乙卯为凤凰薮，其贵清异。人生二刑，更昼夜贵神全，皆主文章清秀之贵。）
卯酉自分承不承，魁罡言之会不会。（乙酉得辛卯，辛酉得癸卯，而有辰戌，言支干相承用。魁罡辰戌也，辰戌相冲，须有寅亥申支，乃为相会，不相会为凶。）
罡中旺乙，魁里伏辛，贵神得癸，小吉隐丁。（辰中是乙，戌中是辛，乙丑为贵神，丑中有癸，未中是丁。）
有陰而无陽，乃四方之贡土。（言癸乙丁辛皆陰干，四位中贡成其物之土。）
陽守正于魁罡，陰有用于丑未。金在火乡，贵而迁逐，财则孤劳。（戊同辰戌，己同丑未，金命在火乡，贵人多黜贵，财人则孤劳。）
体重为从革，日新本轻，则灾殃短折。（金以火为官，若体重者，为火位中生，亦可成器。若金本轻，而生于火乡，更遇之多，必短夭刑折。）
须详生克之爱憎，举一隅而辨众。（如金在火乡，各以其义，辨生克爱憎而言吉凶。如水木火土，各以金之义而推之，故一隅足以辨众。）
支干论配合之情，力气取四时之义。（五行生在三合中，各以生克物化人伦之义，以辨吉凶。更看四时中所得力气，及支干配合真假，以定吉凶。）
仍分尊卑上下，筋脉交连，神煞吉凶，以分高下。（此重言者，欲人不忽于消息，言更看上下先后尊卑，见不见抽不抽之筋脉情理，乃神煞吉凶而定荣谢也。）
至若贵神当位，诸煞伏藏，三元旺相，岂专神煞。（言天乙贵人论于干，看五行四时之气，及昼夜之干而定，若有气，天乙当位，则煞自藏矣。五行三元为本，若在旺相之地，不背克生气，不论神煞也。）
或遇七元、刑、劫、败、害、元、亡、冲破，在上无可救者，为头目之疾。（七元干鬼者，对命是也。三刑、劫煞、八败、六害、元、亡、冲破者，犯真禄之位，见干鬼及三两位并犯胎命之建，更地位无救，主头目疾。）
在下无可救者，为手足之厄。（只犯纳音支者，乃手足股肱之病。）
父母子孙，奚能免害，生时既用，行运亦然。（如此之人，亦须妨害六亲，以三元尊卑而言也。又言己土七煞之凶，不惟生时用于上下之灾，行运太岁亦当与日时通论。）
木火则奔速，土金水乃容之。（所遇上件破害，当向坐时运中，更分五行迟速之性，火木渐上主速，土金水沉下主迟缓也。噫！造化廖廓，祸福杳微，或积善而有灾殃，或积恶而多喜庆，盖祸福定于生时，善恶由人，然而天道福善祸婬，故君子修身以俟命。）
三元九限
三元者，大小气运也。九限者，三运之荣谢也。自生得节日为初，陽男陰女顺而理，陰男陽女逆而推。向者数之未来，背者用之已往。十干分之为月，三日成之一年。向背之数，须得其实，未来无日，谓当日得节也，当虚作岁，背之同推。
行游四柱，吉凶自然，小运同途，盛衰理异。（运至四柱中，伏反生克，吉凶自然，同年小运，四柱所生有别也。）
伏反之状灾福，仍分本主之基，以辨吉凶之变。（伏，守也，逢合则动。反，动也，逢合则静。先分君子小人之主本，次看运中吉凶变通。）
小运天左地右，陽备于寅，陰备于申，故男一岁起于寅，女一岁起于申。（寅为三陽化主，申为三陰肃煞，故男小运起于寅，女小运起于申。假如甲子年，男起丙寅，女起壬申之类是也。）
以建元而论胜负，助岁运而依吉凶。（小运各以年遁月建五行而分生克胜负，小运助大运、太岁，相依辅而为吉凶也。）
反破刑孤，凶中有吉。寅申二命，小运不专。（返吟冲、伏吟害，及孤病之类，虽是凶运，其中亦有吉者，二运生而小运伏吟、反吟，故不以小运专任太岁之上也。）
一岁一移，周而复始。（若一年各有一建而循环也，不可以气运取。男三十而女二十，陽自戊子，陰自庚子，男得丁巳，女得辛巳，男顺十月至丙寅，女逆十月至壬寅也。）
气者，时也，未有时而气未定，既有时而气以完。用之纳音者，缘有身而得之气也。（言气运，取生时五行纳音之休旺。）
身者，三元之本也；气者，身之本也。运既顺而气逆，运若逆而气顺，自生时为始，转行不已，推迁逐岁，一宫以大小运分吉凶休祥，非命之也。（甲己土运，乙庚金运，乃天道起魁罡之运，主国家运祚之休祥，非云命之气运也。）
气运并绝则厄，太岁为君王，大运为元帅，气运如曹使，小运若使臣。帅凶，则曹使不能吉。（气运二真运，禄马之气并绝则死，太岁为百神之主，大运气运欲转轮不绝，则主本优游，大运主生煞之柄，故曹使不能违理。）
会吉会凶，作用定矣。（在三元生旺库，及禄马旺处为会吉，居三元沐浴衰病死绝处，逢禄马为鬼，无和顺者，为会凶。）
其象大者，至于死绝；小者，期于灾挠。身须逐运，运须逐身。柱助运而凶反吉，柱败运而吉复凶。时运逢马，吉凶马上。一吉呼而百吉会，一凶驰而众凶符。（太岁起大运，及主本尊者，则大危或死亡矣。小者有用，虽自有福，若伤慢处，亦主灾挠。身运二者，须左右有符合资助为吉，柱为主，运为客，客为主害，无不凶也。二运到马上，即看马上之吉凶。马主动，必须细取三元四柱而论，不可以马吉，而不言马上有凶也。）
吉若胜凶，凶藏吉内；凶若胜吉，吉隐凶中。（其言吉凶有相反，如季主云： 使尽吉，合则殃也 。）
运限之道，有天官限者。（三元到中庸之地，见贵逢合或只有贵却无合，或有合而无贵，四柱相生，运岁相辅，凡得此限，君子将荣，庶人获安，事事皆吉。）（有得势限，三元俱到旺相地，四柱相资承。）（有龟藏限，如禄金入土干下者是也。命金入土支下，身金入土纳音下者，则暮春之优游，不利君子利乎小人，盖子弱母胜也。）（有波浪限，金人运到亥子岁，乃小运上是也。木人大危【厄】，余人意思不调，飘泛如舟也。）（有风雨限，运到三元衰绝处，气运小运又为禄鬼，如此则吉凶相继，来去迅速，势若风雨暴遇而无所系也。）（有布素限，行运到身旺相，支干死绝是也，若太岁小运扶助，本命虽入灾运，于十载之间，亦有五年之吉，不至于凶甚，以此消息，故名布素。限分前后，五年不吉，后运则助，五年无凶，后运若凶则凶咎。）（有失所限，三元俱值鬼，二运见三刑并冲柱，主本与行年不相承，作黄泉失所之命也。）（有破碎限，此非死限，只是金破碎，去如流水而不返，诸运气沐浴更逢真鬼，谓甲衰而有庚之类。）（有灾位限，运至伏吟，上逢丧吊，见白衣、飞廉、孤寡，岁刑克身者，是主灾位之事。凡得此限，则亲戚不利，主有丧服。）
夫三元九限者，乃人之利也。四柱三才者，乃人之本也。本轻则大者小，利小则主本贫，而更无运路，亦惶惶无所依矣。（本大者得之小，犹胜小者得之大；本小者得之大，未及大者得之小。本重则利重，本轻则利轻。本重得小者遐迩无凶，得大者官清禄崇。本轻则小者且福且利，得大者吉极防凶。有小者如物待时，得时则万物滋长。本无者如折木悬空，气过则花实并败。是故木生于震，临离兑以多殃；火产东南，赴天门而寡禄；金降自乾，东而震，北遇坤乡，而败禄衰官，水长逢火木崇方，复乾宫而潜身退迹，五土忌于真败，随气运以详之。又土无正位，随真运而败，甲己土败在酉，乙庚金败在午，丙辛水败在酉，丁壬木败在子，戊癸火败在卯，各以十干所配消息而取用也。）
天承地禄
日之火也陽之晶，月之水也陰之极。日自左而奔右，岁行一周。月自陰而还陽，三旬一往。子为天正，寅为地常。四正为上，以左右为门，运陰陽旋转之机，应天地亏盈之数。六十载支干同日神头，后有显说。
六合之德，甲子、己丑。（换贵德。）
甲寅、己亥。（三元承天德。）
甲辰、己酉。（败干失地德。）
甲午、己未。（败夫承妻神贵德。）
甲申、己巳。（陰往陽承陽干败绝德。）
甲戌、己卯。（自官从旺夫妻德。）
丙子、辛丑。（陰盛归陽藏败德。）
丙寅、辛亥。（天地贵神重换德。）
李虚中命书卷下壬遁校
衰旺取时
论一方之气，不可过角。进角为孤，退角为寡。（一方之气，则四象各主于一时之偶也，如寅卯辰则巳孤丑寡。）
既旺不过一方之气，却言衰者成功也。（木水【生】亥衰于辰，是木出东方春位而衰，此本末衰旺，功成身退，子结花落也。）
华过衰而实成，是穷则变通之象。始生于沐浴，为风水陶化之因；冠带则材器可任；临官则鬼害之难。（物主临官，则气血坚壮，可受制敌，不畏其鬼。）
旺则刚介自处，衰则去华立实，病者孤也。（病者形势孤弱，如木病巳，则寅辰之孤也。）
死兮无物，墓藏为造化之终，绝煞有鼎新之气，气尽后成，胞胎凝结，始分形状。（此长生之气，言五行至绝，受气而成形，十二支位之理乃代谢自然。）
夫物出自然，端倪莫测，直须仔细探赜【迹】，消息龟数。（五行之造化，万物之盈亏，以尽蓍龟之数。）
衰病之所，有鬼则止，无鬼则停。（止则穷已，停则流滞，如丙至壬戌、壬申则绝，至庚申、乙亥则流滞而不通。）
水性本寒，火体本热，极寒则丑寅以为期，大暑则未申而自定。极也反也，五行之常体；生也殒也，万物之自然。（五行各有正性，在人所禀有吉凶，发觉未萌，须在期程之所极可定。赋云： 三冬暑少九陽多，亦以正气为凭也 ，五行之运，陰陽相推，亦有不应和者，亦极相反，是谓死兮生之本，生兮死之源。）
岁隐其神，神成而岁死。（岁木也，神火也，火盛则木死，势不两立，因恩而生害。）
智从义出，智盛则义藏。（智水也，义金也。金生水，水盛金藏，未尝不失于义也。）
信从四事【方】，物物皆归。（钟于土是也，辰为木之土，戌为金之土，未为火之土，丑为水之土。）
鬼财相会，则凶中得吉。（如庚申得癸卯，是庚申月乙卯有合会德之财，癸卯为木之鬼。）
观刑逢妻生旺不取，生月为父，胎月为母，身克为妻，妻生为子，时生是妻子之数，成败自然。（以火克金为父，则以生月定之，然后看日时承受，胎月有无刑害，身克为妻，以日论之，妻生为子，以时推之，乃看生旺刑制，五行之定数也。）
胎气同往，当有异母；月干相逢，须依二父。（受胎正在受气之地，而与日时支干同者，当食二母之乳。月干与年干相连，而同在父母生地，当相交或立身于二事而成也。）
子息则先明生气，或用克以推之。（如丁巳土，以木为子孙，建至亥上得辛，若四柱见丁在无气，更有刑害者，必少子孙也。）
自生自旺，更看运元胎月。（如生纳音在月旺处，更不论刑害子孙之地。如胎月在有气处于生时之上，亦不绝子也。）
禄马不闲，子孙未必绝灭。（若人生时，见禄马往来朝命，不犯孤寡，亦有子孙。）
陰陽和会，交友结心，同气连枝，同名定数。（五行须和顺者，四海之人亦心于交友相结，况同胞兄弟，岂不得力，但五行中，以此为兄弟而无灾位也。）
或有偶然同产，一母以生，须分深浅之时，复看五音向背。（凡一时有八刻二十分，故有浅深前后吉凶不同，其有以生须分深浅，异姓则论五音向背。）
本音生旺，须至福胜于休囚；时日初终，更看先后之凶吉。（异姓同时，音得旺相者，福禄深厚，言同时则看先后吉凶。）
岁月各计于气交，胎月定推于干数。（有年未交而气先交者，气已交而月未建者，须以交气为定，人之生也，禀五行四时之气为性命，且年岁乃辰煞而已，其余建月不足月，俱以十月为胎，以同天干之数。）
是以天奇地偶，有万不同，陰煞陽生，无形自运。察衰旺于气数之中，则万物变论之必应。（天地生物不同，如人质未尝相肖，盖使有造化之别，尔陽主生，陰主煞，乃运于无形之中，而万物先后自然应备。五行衰旺，以四时轮转，则万物从而化育，至如鹰入水化为鸠，蚯蚓结之类是也。）
贵贱所成，刑聚败极。（甲申得丁巳、己卯、己巳之类。）
四柱不收。（甲子得丙寅、丁巳、辛亥、壬申之类。）
五行未备。（甲子得庚子、己卯、癸巳之类。）
数无取用。（如不合干不冲支，而上下相异其气。）
一方前后。（如木命人巳丑之类。）
柱多隔角。（辛丑得辛卯，甲子得甲戌。）
真者失时。（如丙辛合在二月、六月，丁壬合在秋月。）
假者殃克。（五行纳音本轻，却多逢克制。）
主本倒乱。（火年水日，更先逢生旺，继逢死绝。）
父子乖违。（日克年，时克月，贫贱之人皆从此出，人生元命犯以上之格，皆主贫贱害身，如此而元命有气，却得富贵者，必不久而多凶也。）
禄期本地，身命旺相，禄承马在，贵合两同。（如甲人生亥卯未地，或寅卯辰中，即生旺气也。如壬辰得辛亥、丙寅、己亥，甲寅得乙未、丙子、己亥也。）
真体守位。（如丁人得壬，而在寅卯辰亥之中，或见丙辛各在旺地，而别旺无丁壬也。）
假音得时。（如土人生夏季，或居申子辰中连四季皆是。）
宝义制伐，四事显明。（尊生卑曰宝，卑生尊曰义，上克下曰制，下贱上曰伐。以此四者，胎月日时上下相生相克是也。）
五行不杂，九命相养。（谓三元各处一方，带本近禄而和，及三元各居生旺库，而纳音支干相生育也。）
木官不重。（木须要金，而木通用甲，重而无金者，须得支有。）
金鬼无偏。（金须要火，而金相当，或须重而合会于丙。）
用刑者有时。（如寅刑巳而生在春，制克有用。）
守刑者不乱。（如癸巳刑戊申，而无丁干者是。）
明官德合。（如丁亥得壬辰、壬戌、壬寅，又己卯得甲戌、甲寅。）
暗逢支禄。（甲人得丑未亥之类。）
支纯干一，有贵来朝。（本命四柱，支干纯一，或四柱干目纯带贵神来朝本命，或四柱并在一支上见贵神。）
主旺本成，会于一方。（庚子土得庚辰日癸未时丙戌月丁丑胎之类，虽冲破却会在本气之方，更有禄马尤吉。）
金逢五事，顺得三奇。（金木水火土金，而三元有旺气，得生克相顺，尤嘉也。辛酉生人，得甲午月戊寅日庚申时者，是三奇之顺得也。）
富贵之人，皆能应此。（人生元命，支干四柱，应以上诸格者主富贵，纵无气，亦主闻名挺特出群。）
五行各有奇仪，须分逆顺。（若三奇各带合，须前后五辰合为上，更分顺逆之用。）
甲戊庚金奇，喜辰戌丑未或金方；乙丙丁火奇，喜寅午戌或酉方；丙辛癸水奇，喜亥子丑申辰方；丁壬甲木奇，喜寅卯辰亥方；甲己丙土奇，喜四季及寅亥午申方。岁胎月日时者顺，时日月胎岁者逆。（三奇亦要合而贵，五位得逆顺三奇皆吉，惟嫌不连顺。）
胎本立于岁前，因岁得之胎月，故立胎在岁后月前。空刑败害，日时倒乱，却得顺奇，不为倒也。（三刑、八败、六害、空亡、相生、相绝、倒乱者，却得三奇顺在本方，亦主富贵。）
日时无方，东里多迍，根鲜枝荣，西门寡禄，根固时雄，花实无忒。（日时之力不辅三元，或耗或克，主灾多，行年根苗花实，乃胎月日时相顺为贵，若五行更到旺方，即为长远。）
应得位者，支干各有所刑官或无气也，上下须依乎父母。（入前格而贵者，支干中须有冲刑之官，如无官须以德运为清也。当死绝处须要逢父母，故子晋云：赖五行之救助。）
四柱主本，禄马往来，须分建破。天乙扶持，将德侍卫，更辨尊卑。（谓当用处有建不可破，已破却不可建，吉神在四柱中，各在四时，用干为贵。）
真合为紧。（子巳卯申之合为真。）
德合不清。（甲子、己丑、丙戌、辛卯连顺而贵，尚不如壬子、癸丑。）
连珠未显。（连珠支干前后颠倒，皆不为显。）
空合何荣。（四柱相合，不扶六马本命，即为不贵。）
支连干会，连珠真同凤凰薮；刑全贵全，天赦禄食麒麟窟。（甲子、乙丑、丙寅连顺而贵，尚不如壬子、癸丑、甲寅、乙卯为凤凰薮，其贵清异。人生二刑，更昼夜贵神全，皆主文章清秀之贵。）
卯酉自分承不承，魁罡言之会不会。（乙酉得辛卯，辛酉得癸卯，而有辰戌，言支干相承用。魁罡辰戌也，辰戌相冲，须有寅亥申支，乃为相会，不相会为凶。）
罡中旺乙，魁里伏辛，贵神得癸，小吉隐丁。（辰中是乙，戌中是辛，乙丑为贵神，丑中有癸，未中是丁。）
有陰而无陽，乃四方之贡土。（言癸乙丁辛皆陰干，四位中贡成其物之土。）
陽守正于魁罡，陰有用于丑未。金在火乡，贵而迁逐，财则孤劳。（戊同辰戌，己同丑未，金命在火乡，贵人多黜贵，财人则孤劳。）
体重为从革，日新本轻，则灾殃短折。（金以火为官，若体重者，为火位中生，亦可成器。若金本轻，而生于火乡，更遇之多，必短夭刑折。）
须详生克之爱憎，举一隅而辨众。（如金在火乡，各以其义，辨生克爱憎而言吉凶。如水木火土，各以金之义而推之，故一隅足以辨众。）
支干论配合之情，力气取四时之义。（五行生在三合中，各以生克物化人伦之义，以辨吉凶。更看四时中所得力气，及支干配合真假，以定吉凶。）
仍分尊卑上下，筋脉交连，神煞吉凶，以分高下。（此重言者，欲人不忽于消息，言更看上下先后尊卑，见不见抽不抽之筋脉情理，乃神煞吉凶而定荣谢也。）
至若贵神当位，诸煞伏藏，三元旺相，岂专神煞。（言天乙贵人论于干，看五行四时之气，及昼夜之干而定，若有气，天乙当位，则煞自藏矣。五行三元为本，若在旺相之地，不背克生气，不论神煞也。）
或遇七元、刑、劫、败、害、元、亡、冲破，在上无可救者，为头目之疾。（七元干鬼者，对命是也。三刑、劫煞、八败、六害、元、亡、冲破者，犯真禄之位，见干鬼及三两位并犯胎命之建，更地位无救，主头目疾。）
在下无可救者，为手足之厄。（只犯纳音支者，乃手足股肱之病。）
父母子孙，奚能免害，生时既用，行运亦然。（如此之人，亦须妨害六亲，以三元尊卑而言也。又言己土七煞之凶，不惟生时用于上下之灾，行运太岁亦当与日时通论。）
木火则奔速，土金水乃容之。（所遇上件破害，当向坐时运中，更分五行迟速之性，火木渐上主速，土金水沉下主迟缓也。噫！造化廖廓，祸福杳微，或积善而有灾殃，或积恶而多喜庆，盖祸福定于生时，善恶由人，然而天道福善祸婬，故君子修身以俟命。）
以上，三卷全<br/>相生相养：如己未纳音天上火，见庚午路傍土，火生土，又己土生庚金。
相击相成：乃天冲地击也。如甲子海中金见庚午路傍土，虽天元伤克，地支冲击，却得纳音土生于金，所以相成，为贵格。
乙庚合为夫妇正合，妇人最宜见之。
戊合于癸，则男子娶好妇，妇人嫁美夫。
癸合于戊，则男子娶老妇，妇人嫁老夫。
纳音自旺，虽遇鬼来克，而鬼自然灭绝矣。
若命中鬼旺身衰克破，于命则主寿数夭短矣。
陰功可延其寿，凶害必伤其年。
冲则动：凡冲处必要相生，如辛巳冲癸亥，辛巳白蜡金生癸亥大海水，又辛生癸，主动，为吉贵之命。
破则贱：己卯冲己酉，己卯城头土，己酉大驿土，无相生，不利冲破，可知主动则凶。
采真歌云：看命天元为主首，先看克刑无与有，支神还复是冲刑，纳音有无相战斗。
又云：遇冲先破后须成。
五行合者，合神有三：一曰干合，二曰六合，三曰三合。相合相生主吉，相合相伤主凶。
合少者，主人寡合寡助也。
五行多鬼者：克我者为官鬼，如甲子生人见丙申，乙丑生人见丁酉之类。
又有寅午戌人，得申子辰水局，即名鬼局，必主其人诡诈无实，常招是非毁谤也。
甲午爱官鬼，辛酉期生旺。
甲午乃百炼精金，喜纳音火炼。
辛酉乃石榴之木，生旺于夏秋。
剩余中生：谓如二月末而得三月节气，虽主富贵，终无后禄。剩余中生者，为无后贵人。
土长生：既曰：水土俱生申，又曰：土生巳，何也？水土生申，陰陽家之说也。土生于巳，医家之说也。盖五行之中，惟土分体用，厚德载物，居中不用者，土之体也，散在四维，如旺四季一十八日，土之用也。体生于巳，乘父母之禄，用生于申，继父母之位而生也。
禄主因食致疾，须带煞克身，方是。
举例：
丙子戊戌癸未丁巳
丙子水命，丙禄在巳，子命劫煞在巳，今丁巳土，禄作劫煞鬼克身，主因食致疾。
禄盈天府格
假令六甲人见丙寅，复见巳字者为入格，甲禄在寅，遁得丙寅，丙禄在巳，再见丙禄，他皆仿此。入格者，福禄兼足，稍有福助之，五品之贵，一云：重重福禄主富盛。
举例：甲辰丙寅癸酉丁巳
论亥卯未马
亥卯未马三辰，不宜坐着巳马，若一辰坐着，少年虽泰后还穷，若三辰全见马者，纵有官资，终成下贱。
歌曰：亥卯未人坐马位，男多伤败多【恐为女】孤贫，三辰辰上重重见，难有雄名亚缙绅。只如：己未生人，己巳月，癸卯日，癸亥时，亥卯未全见巳马，马为禄绝，四十二岁果失。
又如：癸亥生，丁巳月，丁酉日，辛亥时，癸亥干支俱属水，三命到巳并绝，又癸亥人以火为财，火死在酉，至亥上六绝，其父为官，此人乞食至死。